
Capitolul 1 


Sapphira era îmbrăcată în alb: o rochie simplă, cu un 
decolteu mic, rotund, mâneci scurte care-i camuflau forma 
cam ascuţită a umerilor şi partea de jos cu mici pliuri, care-i 
rotunjeau puţin conturul coapselor prea subțiri. Culoarea 
aceasta se dovedise, într-adevăr, cât se poate de eficientă în 
lupta cu razele ascuţite şi pătrunzătoare ca nişte ace ale 
soarelui care dogorea acel ţinut grecesc, iar ea reuşise, în 
primele ore ale după-amiezii, să străbată ca un robot străzile 
pustii. 

Era conştientă că pe braţe i se făcuse pielea ca de găină şi 
simţea tot timpul un fior rece în spate. 

Se îmbrăcase în alb, când de fapt ar fi trebuit să se îmbrace 
în negru, se gândi ea cu acea ciudată detaşare pe care o 
simţea de când se semnase decizia judecătorească. Da, negru, 
culoarea doliului, căci pierduse deja tot ceea ce însemnase 
cândva însăşi raţiunea ei de a trăi. Mai mult, acum urma să 
renunţe şi la ultimul lucru care o mai lega de trecut. 

Faptul că mergea pe jos îi făcea bine, o mai liniştea şi-i 
dădea timp să repete ce voia să-i spună lui Thane. În orice 
caz, era hotărâtă să evite o scenă cu lacrimi şi acuzaţii. 
Pierduse enorm, dar cel puţin îşi recăpătase ceva din mândria 
călcată în picioare. l-a trebuit trei nopţi de nesomn ca să-şi 
dea seama de acest adevăr şi să-l accepte, împreună cu 
durerea pe care i-o pricinuia, şi să ia decizia sfâşietoare. 

Părăsi şoseaua principală şi intră pe o alee plină de praf, 
mărginită de iarbă înaltă şi de flori sălbatice pe care soarele 
puternic nu reuşise încă să le usuce. Ajungând la vilă, paşii o 

purtară cu precizie prin curtea acoperită cu dale din piatră pe 
mai multe nivele şi mai departe, întâmpinată, într-o explozie 
de culori, de cele mai minunate flori, printre bolțile de viţă, 
până la uşa principală din lemn masiv de măslin. 

Se opri, îşi scoase ochelarii de soare şi-şi aplecă uşor capul 
cu păr blond pal, împletit sever într-o coadă răsucită pe 
creştet, ce lăsa să 1 se vadă linia delicată a gâtului, pentru a 
căuta ceva în poşeta de pe umăr. 

Deodată, maxilarul i se încleştă şi degetele strânseră 
convulsiv pielea moale a poşetei, într-un gest de exasperare, 
când îşi dădu seama de inutilitatea gestului ei. Puterea 
obişnuinţei îi întinsese iar o capcană. Pentru o clipă, uitase că 
nu mai putea intra când voia în Vila Andromeda, căci dacă 
fusese cândva proprietara acesteia, acum nu mai era decât un 
simplu oaspete. 

Inspiră adânc şi, renunțând să mai caute cheia pe care 
oricum n-o mai avea, închise poşeta, enervată, şi sună cu o 
siguranţă de sine pe care era departe de a o simţi. 

— Kyria Stavrolakes... 

Cuvintele femeii de vârstă mijlocie care-i deschise uşa 
trădau un amestec de plăcere, tristețe şi jenă, iar Sapphira îi 
răspunse cu o uşoară înclinare a capului, cu un aer de parcă a 
aştepta să fie poftită în propria casă de propria servitoare era 
cel mai firesc lucru din lume. Numai că nu mai era acum în 
propria ei casă, iar Ephimi trebuia să-i fie devotată lui Thane. 

— Presupun că mă aşteaptă kyrios. 

O spusese pe un ton vesel, cu modulaţii plăcute ale vocii. 

Ar fi putut să spună „soţul meu”, sau chiar „Kyrios 
Thane”, dar alesese modul de adresare cel mai formal, căci 
formalismul şi politeţea erau cuvintele de ordine, iar 

izbucnirile pasionale de domeniul trecutului. De fapt, ca să 
poţi să simţi pasiune, trebuie să fii viu, iar ea, de la decizia 
judecătorească, se simţea ca şi moartă; era o decizie care-i 
îngheţase sângele în vene, într-atât de neînțeles i se părea, 
prin prisma spiritului ei de justiţie anglo-saxon, dar pe cât de 
bizară, pe atât de imposibil de contestat. 

— Am să vă rog să aşteptaţi puţin, kyria... 

Ephimi era vădit stânjenită de situaţia penibilă de a o invita 
să aştepte în salonul care fusese al ei până nu demult. 

— Nu cred că vă aştepta atât de devreme. Abia a terminat 
prânzul şi cred că acum face un duş. 

— Nu-i nicio grabă, spuse Sapphira îndreptându-se spre 
salon cu eleganța unei prințese. Am să te rog să-l anunţ că 
sunt aici, după ce iese de la baie. 

În minte îi apăru fără să vrea imaginea lui Thane, dezbrăcat 
şi vulnerabil sub şuvoiul de apă. Nu, nu vulnerabil. Nu exista 
nicio urmă de slăbiciune la bărbatul cu care se căsătorise, 
doar forţa şi caracterul lui puternic, hotărât o atrăseseră la el 
în seara aceea, cu cinci ani şi jumătate în urmă. 

Se întâmplase în ajunul Crăciunului, iar ea avea 
şaptesprezece ani. 

Se aşeză pe una din canapelele lungi, elegante, în timp ce 
gândurile îi alunecau deja spre trecut, la acea întâlnire din 
West Country, Anglia. Mersese cu grupul de camarazi de la 
Colegiul de artă din localitate, unde studia designul 
vestimentar, la petrecerea de Crăciun de la sfârşitul 
trimestrului. Intrase în casă, îmbujorată de şampanie, 
aşteptându-se să nu găsească pe nimeni la ora aceea, dar spre 
surprinderea ei, în salon o întâmpinase fratele său. 

— David! Parcă spuneai că petreci Crăciunul cu Marcia! 

Surprinderea de a-l vedea o făcuse să nu observe de la 
început persoana cealaltă care se afla în salonul lor şi care se 
ridicase la intrarea ei intempestivă. Întreaga atenţie îi era 
concentrată asupra fratelui ei, temându-se să nu i se fi 
întâmplat cine ştie ce nenorocire. 

— Aşa trebuia, dar ea nu e liberă decât a doua zi după 
Crăciun, aşa că m-am gândit să stau câteva zile cu familia. 
Am venit şi cu un prieten, care va petrece sărbătorile 
împreună cu noi. 

— Minunat! se arătă ea încântată de perspectiva de a se 
distra din plin în vacanţa care abia începea, căci era tânără şi 
plină de vitalitate. Acesta este primul meu cadou de Crăciun 
anul acesta. 

Conştientă abia atunci de prezenţa celuilalt bărbat, se 
întorsese spre acesta să-l salute. Îşi închipuise că individul era 
de vârsta lui David, adică de douăzeci de ani, dar, când acesta 
venise spre ea şi-i văzu chipul mai bine, îşi dăduse seama că 
se înşelase. Bărbatul părea să aibă în jur de treizeci de ani, 
adică nu era în niciun caz un puşti şi parcă nici nu trecuse 
vreodată prin acea perioadă ingrată de stângăcie. 

La rândul lui, necunoscutul o privise atent şi, deşi nu 
existase nicio umbră de necuviinţă în privirea lui, începuse 
deja să regrete alegerea costumului pe care-l purtase la 
petrecere. 

Se costumase în Ondine, spiritul lacului, şi 1 se păruse la 
momentul respectiv o idee grozavă: uşor de realizat, ingenios 
şi atractiv. Peste un costum de culoarea pielii, în genul celor 
purtate de gimnaste, prinsese fâşii de mătase în nuanţe de 
verde-deschis şi albastru, iar printre ele câteva din lame, iar în 


părul blond-cenuşiu, lung până la talie, împletise câteva fire 
argintii. 

La petrecere, costumul ei fusese apreciat de toată lumea, 
dar în prezenţa acelui bărbat cu alură de zeu, a cărui privire 
insistentă ameninţa să-i distrugă echilibrul, o făcuse să se 
simtă oarecum jenată. În orice caz, ochii lui, a căror strălucire 
punea şi mai mult în evidenţă tenul bronzat, au fost factorul 
decisiv — irisul acela de un verde-gălbui, ca un fluviu tropical, 
dincolo de-a cărui suprafaţă liniştită intuieşti efervescenţa 
vieții. 

— Sapphira, începuse fratele ei să facă prezentările, fără 
să-şi dea seama de ceea ce se petrecea cu ea, el este 
Athanasios Stavrolakes. Participă la unele lucrări de cercetare 
în domeniul informaticii în cadrul facultății noastre, New 
College. Deoarece va rămâne în timpul vacanței aici, în 
Anglia, m-am gândit că i-ar face plăcere să vadă cum 
sărbătorim noi Crăciunul. 

— În Grecia, principala sărbătoare este Paştele. 

Vocea lui era adâncă şi avea doar un uşor accent străin 
care-i trăda originea mediteraneană, iar în ochii aceia 
fantastici jucase un zâmbet când o privise. 

— Da, ştiu, răspunsese ea, străduindu-se să-şi readucă 
aminte nişte cunoştinţe de demult şi să-l impresioneze pe acel 
străin impunător. 

Apoi, simţise o uşoară ameţeală când se apropiase de ea și- 
i luase mâna într-a lui, prieteneşte. 

— Sapphira, rosti el cu blândeţe, modulaţiile vocii lui 
transformându-i numele într-o mângâiere nespusă. Nu este 
unul din cele mai comune nume englezeşti, după câte ştiu. 
Sau sunt mai ignorant decât îmi închipui? 

Sub privirea lui atentă, plimbată îndelung peste trupul ei ca 
apoi să se scufunde în ochii albaştri, larg deschişi, 
transmițând un mesaj pe care ea nici nu îndrăznea să-l 
desluşească bine, inima îi bătea deja într-un ritm alarmant. 

Nu, ignoranţa era ceva exclus în ceea ce-l privea. Acest 
Athanasios Stavrolakes părea să fie întruchiparea unei 
inteligente sclipitoare. 

— Este de origine biblică. Tatăl meu este mai degrabă 
reticent la ceea ce înseamnă nou şi inovaţie. Sapphira era 
soţia lui Ananias. 

— Da... cel care a minţit şi a plătit preţul înşelăciunii 
împreună cu soția sa. Dacă-mi amintesc bine, soţia lui i-a 
împărtăşit soarta. 

— Întotdeauna am fost de părere că loialitatea a fost 
judecată cu prea multă asprime în cazul acela, se ridică ea în 
apărarea femeii al cărei nume îl purta. Dacă aş iubi un bărbat 
ŞI eu l-aş susține până la moarte. 

Cât de calpă şi de crudă suna acum această pretenţie... 
Atunci, însă, crezuse fiecare cuvânt pe care-l rostise. 
Neîncercată de sabia iubirii, fusese o naivă! 

— Norocos acel bărbat! comentase el, cu un zâmbet în 
colțul buzelor, privindu-i îndelung chipul îndrăzneţ. Dar azi, 
după cum văd, întruchipezi un alt personaj... un nufăr, 
cumva...? 

— Nu! răsese ea, bucuroasă să se poată elibera de 
tensiunea acumulată. Întruchipez o nimfă, un duh al apelor. 

Privirile li se întâlniseră, iar ea se simţise atrasă într-un 
câmp magnetic unde fantezia era mai puternică decât 
realitatea. 


— ŞI poate că tu, la rândul tău, eşti cadoul meu de Crăciun, 
ne? întrebase el, cu o expresie plină de mister. 

Dumnezeule, îşi amintise deodată de prezenţa fratelui ei. 
Ce-o fi zis de acel flirt cu un străin? Dar el deja se dusese să- 
şi pună ceva de băut, bombănind în legătură cu încercările 
grele la care era supus cel care avea drept iubită o asistentă 
medicală într-un spital. 

Zâmbise politicos, fără să dea niciun răspuns; îşi dădea 
seama, însă, că acest prieten al fratelui ei era cel mai frumos 
bărbat pe care-l văzuse vreodată. O frumuseţe aparte, cu o 
uşoară tentă de cruzime în expresia gurii, o notă de duritate în 
ridurile fine de pe obraji, sugerând mai degrabă că era vorba 
de un diavol, decât de un sfânt. Cât despre ochii lui... orice 
fată s-ar fi putut scufunda în ei, trezindu-se naufragiată pe un 
pământ străin, îndepărtat, lipsită de orice ajutor. 

Instinctiv, îşi plimbase privirea peste umerii şi pieptul lui, a 
cărui putere era uşor de intuit dincolo de cămaşa elegantă, de 
un alb imaculat, asupra taliei zvelte şi a picioarelor incredibil 
de lungi. 

— Cred că se poate schimba un cadou de Crăciun dacă nu 
corespunde... vorbise el cu voce amăgitor de blândă, în timp 
ce ochii îi străluceau ca nişte diamante, cu sclipiri puternice şi 
obsesive. 

— Poate unii ar face-o, dar la noi se spune că de fapt gestul 
contează. 

O spusese pe un ton vesel, dar inima-i bătea într-un ritm 
anormal şi hâd împotriva tremurului mâinilor nu putea face 
mare lucru. Zveltă ca o balerină, încerca să se relaxeze. Nu 
era nimic neobişnuit în găzduirea unui oaspete neaşteptat. 
Părinţii ei o făceau adesea şi în locuinţa lor, care avea patru 


10 


dormitoare, problema aceasta se rezolva uşor prin cedarea 
dormitorului ei, în timp ce ea mergea să doarmă în cel al 
surorii ei mai mari, Abby. 

— Presupun că David v-a spus deja ce cameră vă este 
oferită, domnule Stavrolakes. 

Acesta confirmase printr-o uşoară aplecare a capului, gest 
în urma căruia îi căzură pe frunte câteva şuviţe din părul 
negru şi des. 

— Voi dormi în patul tău, Sapphira, desigur, dacă nu ai 
vreo obiecţie. 

— Vă rog, e al dumneavoastră. 

O spusese amintindu-și proverbiala ospitalitate grecească, 
dar nu putuse să nu-şi continue gândul, cu un fior de plăcere. 
Era ca şi cum i-ar fi spus: vă rog, sunt a dumneavoastră. 

— Vă doresc vise plăcute, domnule Stavrolakes. 

— Mulţumesc. 

Dar nu-i zâmbise, dându-i impresia ciudată că parcă i-ar fi 
ştiut gândul. 

— Din moment ce vom petrece sărbătorile împreună, poate 
te conving să-mi spui Thanos, ce spui? 

— Thanos... Neobişnuit şi foarte atrăgător... 

Repetase numele cu capul uşor aplecat într-o parte. 
Începuse să-şi dea seama, instinctiv, că flirtul cu acel bărbat 
cu mult mai matur şi mai experimentat decât ea era un joc 
periculos, dar la cei şaptesprezece ani ai ei, se lăsase 
încurajată de aprobarea tacită, admirativă din partea lui, de a-l 
continua, cu o plăcere nou descoperită. 

— Totuşi, cred că aş vrea să-ţi spun puţin altfel... un nume 
special, pe care să-l folosim doar noi doi... 

Niciun răspuns din partea lui, doar o uşoară ridicare din 
sprâncene şi, în continuare, acea privire cu care o cerceta 
atent şi care adusese o oarecare tensiune în atmosfera 
camerei. 

— Thane. Am să-ţi spun Thane, îşi anunţase ea decizia, 
luând tăcerea lui drept acord. 

La momentul respectiv, nu ştiuse de unde-i venise numele 
acela cu atâta siguranţă. Mai târziu, contrariată de puterea 
subconştientului, căutase în dicţionar. „Nobil împroprietărit 
de rege pentru acte de bravură şi pentru servicii personale 
aduse acestuia; lord, senior, stăpân”. 

Făcu un efort să-şi smulgă gândurile din trecut. 

Vila Andromeda fusese construită pe versantul unui deal 
de la periferia orăşelului Kethina, nu departe de Atena, aşa 
că, privind prin uşile-ferestre deschise, putea vedea grădina 
care cobora până spre proprietăţile învecinate. Câtă linişte era 
peste tot, ca şi cum viaţa s-ar fi oprit în loc pentru o vreme, 
iar suferinţa ei ar fi fost suspendată într-un vid. Neliniştită, îşi 
lăsă privirea să rătăcească prin camera în care se afla. 

Nu se schimbase nimic de când luase hotărârea, cu nouă 
luni în urmă. Să părăsească vila şi să se mute în apartamentul 
Lornei. Mozaicul de pe podea, mobila din lemn de pin cu 
tapițeria de bun-gust, arcadele şi firidele din pereţi, toate erau 
la fel de minunate ca întotdeauna. În definitiv, de ce să se fi 
schimbat ceva? se întrebă ea, obligându-se să accepte 
realitatea, oricât de dureros i-ar fi fost. Existenţa ei nu 
adăugase decât câteva tuşe superficiale la mersul lin al 
gospodăriei lui Thane. În definitiv, o angajase pe Ephimi cea 
muncitoare şi eficientă ca să se ocupe de acea latură a 
confortului sau. 

Contribuţia ei la existența lui Thane fusese specială, 
unică... aşa crezuse cândva, cel puţin. Se simţi copleşită de o 
dezolare cumplită şi-şi încleştă degetele în jurul poşetei, ca şi 
cum acel contact i-ar fi adus o oarecare consolare. 
Întotdeauna îi plăcuse acea încăpere şi ambianța ei atât de 
primitoare şi relaxantă avea să-i lipsească mereu. 

Zgomotul clanţei o atenționă asupra venirii lui Thane şi, 
întorcându-se brusc spre uşă, scăpă poşeta din mână şi, cum 
aceasta alunecă pe mozaic, nu mai putu ajunge s-o ridice 
imediat. I se-ncordă maxilarul de enervare față de 
neîndemânarea ei; o clipă de neatenție a fost de-ajuns să 
strice imaginea pe care şi-o pregătise cu atâta grijă. 

Cu spatele drept, se lăsă cu grijă pe un genunchi ca să 
recupereze bucăţica de piele albă recalcitrantă, numără până 
la trei pentru a-şi recăpăta stăpânirea de sine, după care se 
ridică, plină de grație, în faţa bărbatului care o privea 
încruntat, cu o expresie cum pesemne numai Lucifer avusese 
după ultima întrevedere cu Dumnezeu. Îngăduindu-şi luxul 
de a-l examina, constată amuzată că, de fapt, din toată casa 
aceea, numai el se schimbase — el, pe care îl considerase 
întotdeauna elementul de nezdruncinat. Acum, avea ochii mai 
încercănați, paloarea obrajilor era evidentă chiar pe bronzul 
tenului, iar în colţurile buzelor sale pline, atât de pasionale, 
ridurile, deşi fine, parcă erau mai pronunţate. 

Rămăseseră totuşi destule trăsături neschimbate: în primul 
rând, ținuta mândră a acelui trup impunător, bărbia uşor 
ridicată, sfidător, expresia de duritate şi lipsă de înţelegere. 
Imposibil de domolit — acesta era cuvântul, se gândi ea, 
străbătută de un fior. Cât de sugestiv îngenunchease în faţa 
lui cu câteva clipe înainte... ca într-o îndreptățită interpretare 

freudiană a unei reacţii a subconştientului. Thane... lord... 
senior... stăpân. 

Pe neaşteptate, se legănă uşor, pe măsură ce încăperea se 
transforma într-un tunel din ce în ce mai întunecat în care 
chipul lui se estompa. Mai mult îl simţi decât îl văzu venind 
spre ea şi, învăluită de căldura şi parfumul lui uşor înţepător, 
profund masculin, ştiu că exact în momentul în care 
picioarele ei refuzau s-o mai susţină, Thane o ridică în brațe, 
scutind-o de situaţia penibilă de-a se prăbuşi pe podea. 

Nu-şi pierdu complet cunoştinţa. Încă înainte ca el s-o 
aşeze pe canapea, creierul începuse să i se oxigeneze din nou. 
Şi ea, care se credea pregătită pentru impactul revederii! Era 
clar că subestimase forța simplei lui prezenţe, sau poate 
propria fragilitate. 

— Poftim. Asta poate să te facă să-ţi revii, spuse el, 
întinzând spre ea un pahar de cristal cu coniac. 

Începuse să-şi revină şi-n ochii ei sclipea deja provocarea. 

— Metaxa? Pentru mine? Dar ziua Sfintei Domenica parcă 
era în ianuarie, nu în iunie. 

Constată, cu o plăcere paradoxal plină de amărăciune, cum 
încheieturile degetelor lui strânse convulsiv în jurul piciorului 
paharului, se albesc. Aşadar, remarca ei avusese efect. 
Însemna că nu uitase: ultima oară când o găsise cu un pahar 
cu băutură în mână, îi spusese, plin de sarcasm, că ea părea să 
trateze fiecare zi ca şi când ar fi fost Sfânta Domenica şi, cum 
ea nu înţelesese aluzia, trebuise să-i explice, cu obişnuitul lui 
aer de superioritate rece, că femeile din Grecia sărbătoreau 
atunci ziua moaşei şi că era singura zi a anului în care li se 
îngăduia să bea puţin mai mult decât ar fi fost indicat, fără a 
fi criticate. Fusese o ironie nemeritată, care o duruse 

îngrozitor. Este adevărat, se obişnuise într-un timp să bea un 
păhărel de coniac în fiecare seară înainte de a merge la 
culcare, ca să poată adormi, dar nu se așteptase să fie 
catalogată drept alcoolică, iar rana provocată de acea insultă 
încă nu se vindecase. 

Expresia de pe chipul lui se relaxase, iar acum o privea 
gânditor. 

— N-ai uitat... Mă miră, Sapphira. Credeam că tradițiile şi 
cultura ţării mele ţi se par prea plictisitoare. 

— Cred că nu se poate uita o nedreptate care ţi s-a făcut 
cândva, în ceea ce priveşte Grecia, nu m-a plictisit niciodată. 

— Atunci, poate grecii, sau... mai bine spus, unul anume. 

Ceea ce citea pe figura lui o incita la un răspuns furios, dar, 
conştientă de pericol, inspiră adânc, se stăpâni şi, ridicând 
uşor din umeri, reuşi să-i vorbească liniştit, deşi îşi simţea 
buzele uscate. 

— Dacă asta vrei să crezi... Nu intenţionez să te mai 
contrazic. 

— Iată o îmbunătăţire categorică. În cazul acesta, ia-ţi 
medicamentul şi... zâmbeşte! 

Îi întinse din nou paharul, dar ea ridică mâna în semn de 
refuz. 

— Nu, nu mai pot. Nici n-ar fi indicat să beau pe stomacul 
gol, mai ales pe căldura asta. 

— N-ai mâncat de prânz? 

Tonul lui, deopotrivă iritat şi îngrijorat, cerea imperios un 
răspuns. 

Nici prânzul, nici micul dejun, nici cina cu o seară înainte 
şi lista putea continua. În ultimele trei zile, mâncarea 
devenise ceva cu totul lipsit de importanţă pentru ea şi, cu cât 

mânca mai puţin, cu atât trupul ei cerea mai puţin. Ridică din 
umeri, nepăsătoare, deşi era conştientă de privirea lui 
cercetătoare asupra constituţiei sale mult prea firave. 

— N-am avut chef să mănânc, spuse ea indiferentă, 
sperând ca subiectul să fie abandonat. Mi se-ntâmplă uneori, 
când e prea cald. 

— Hmm... 

Enervat, Thane puse paharul pe o măsuţă lângă ea şi, 
îndreptându-se cu paşi mari, hotărâți spre uşă, o strigă pe 
Ephimi, vocea lui răsunând autoritar în liniştea coridorului. 

— Adu, te rog, imediat, nişte delicatese pentru soția mea, 
ceva care să-i trezească pofta de mâncare. 

După care reveni lângă ea: un uriaş pe care ea îl 
considerase cândva elementul cel mai grozav şi mai tentant 
din micul ei univers. Acum, nu-i mai făcea plăcere să-l 
privească. Tot ce rămăsese din ceea ce odată crezuse cu tărie 
că e dragoste, era o durere surdă devenită parte integrantă a 
existenţei ei de câteva luni încoace. 

— Ephimi îţi va aduce o gustare, o anunţă el scurt, cu o 
sclipire în priviri, ca şi cum s-ar fi aşteptat la o nouă ripostă. 
Te rog să ai amabilitatea să mănânci, Sapphira, deoarece 
obişnuinţa de a face contrariul a ceea ce spun eu ar fi un act 
iresponsabil în această situație. Dacă pentru tine nu te temi că 
ai putea leşina în timp ce te afli la volanul maşinii, cel puţin, 
gândeşte-te că, alături de tine, va fi şi fiica mea. 

Era încordat şi avea o figură nefericită, plimbându-se prin 
cameră ca un animal în cuşcă, dar în acelaşi timp cu grația 
specifică oricărei sălbăticiuni. Îşi ţinea mâinile în buzunare şi 
umerii cu muşchi puternici, aduşi puţin în faţă, iar ondulaţule 

părului său des sfidau, ca de obicei, severitatea pieptănăturii 
care le era impusă. 

— N-am venit cu maşina, ci pe jos. 

Fără să vrea, Sapphira simţi un uşor triumf când 
mărturisirea ei îl făcu să se oprească brusc. 

— Pe Jos! Pentru numele lui Dumnezeu, yineka! Din oraş 
până aici? Pe căldura asta! Nu-i de mirare că arăţi pe jumătate 
moartă. 

— Mulţumesc, Thane. 

Nu era totuşi jignită de remarca lui, din moment ce era 
purul adevăr. În fiecare dimineaţă, oglinda din dormitorul 
liber pe care Lorna i-l pusese la dispoziţie îi confirma 
completa lipsă de atractivitate: trasă la față, cu adâncituri 
deasupra claviculei şi braţele, altădată cu un contur plin de 
grație, acum uscăţive. 

— Şi ce intenţii ai? Va juca Michael cel omniprezent rolul 
şoferului, sau iei un taxi? Sper că... adăugă el, încruntându-se 
brusc, cum răspunsul din partea ei întârzia, nu te aştepţi să te 
duc cu cu maşina... 

Furia lui, deşi controlată, o făcu să se retragă instinctiv, 
afundându-se şi mai mult între pernele canapelei. Ca şi cum 
s-ar fi înjosit să-i ceară vreo favoare! Simplul fapt de a 
suporta o astfel de întrevedere cu el era un chin prin care 
trecea numai pentru că simţul onoarei i-o impunea. 

— Nu mă aştept la nimic din partea ta. Intenţionez să mă 
întorc exact cum am venit. 

— Pe Jos! explodă el. Cu un copil de trei ani? 

Înainte ca Sapphira să-şi dea seama de intenţiile lui, Thane 
veni cu paşi repezi şi, prinzând-o de braţe, o ridică de pe 

canapea şi, fără să-i dea drumul, îi privi lung chipul 
pământiu. 

— Ai de gând s-o iei pe Victoria cu tine, nu-i aşa, 
Sapphira? Pentru asta ai venit, ca să mă lhpseşti de fiica mea, 
nu-i aşa? 

Deodată, cu capul dat pe spate într-o atitudine de frondă, 
înfruntându-l cu privirea provocatoare a frumoşilor ei ochi 
albaştri, Sapphira se simţi însuflețită de un curaj nebănuit. 

— De ce? Mi l-ai da pe fiul tău? 

— Nu! spuse el cu o furie abia stăpânită, strângându-i 
braţele subțiri. Nu, repetă el mai blând. Dacă asta sperai, nu-ţi 
face nicio iluzie. Nu ţi l-aş da niciodată — dar absolut 
niciodată — pe fiul meu. Stephanos îmi aparține prin lege — şi 
va rămâne al meu! Pentru asta ai venit? Pentru un eventual 
demers în legătură cu Stephanos? 

— [a-ți mâinile de pe mine! 

Șocată de propriul ei curaj, dar şi uimită că a fost imediat 
ascultată, îşi duse instinctiv mâna la locul dureros după 
strânsoarea lui şi, fără să vrea, văzu cum privirea lui se 
întuneca văzând gestul, deşi n-ar fi putut spune dacă de 
remuşcare sau de enervare. 

— De fapt, te-nşeli, îl anunţă cu un calm pe care era 
departe de a-l simţi. N-am venit să ţi-l cer pe fiul nostru. 
Dimpotrivă, am venit să-ţi spun că sunt pregătită să renunţ la 
dreptul de custodie asupra fiicei noastre. 

Făcu o pauză înainte de a continua, nu pentru a spori 
efectul dramatic, ci pentru că îi venea îngrozitor de greu să 
rostească restul cuvintelor. 

— Poţi rămâne cu amândoi copiii. 

Capitolul 2 


Îşi repetase discursul toată dimineaţa, aşa că n-ar fi trebuit 
să înceapă să plângă. Era şi-aşa suficient de neatrăgătoare, 
fără ochii şi nasul roşii. În plus, Ephimi apăruse la uşă cu o 
tavă cu farfurii cu fructe, ouă, brânză, pâine proaspăt coaptă 
şi prăjituri. Tamponându-şi repede ochii cu o batistă de 
hârtie, Sapphira îl văzu pe Thane luând tava din mâinile 
menajerei, mulţumindu-i. 

— Mănâncă, Sapphira, ordonă el scurt. 

Tăcută, ridică una din farfurii, servindu-l mai întâi pe el. 

— Mulţumesc, dar nu mi-e foame. 

Refuzul lui n-o surprinse. Trecuse mult timp de când nu 
mai mâncaseră împreună şi încă şi mai mult timp de când, 
chiar mâncând împreună, nu terminaseră masa într-o 
atmosferă de animozitate şi amărăciune. Îşi luă, deşi fără 
niciun chef, o prăjitură care, abia scoasă din cuptor, se topea 
în gură. 

— Aşadar, întrerupse Thane tăcerea, cu o ostilitate vădită 
nu numai în tonul vocii, dar şi întipărită pe chip, ai hotărât să- 
ți abandonezi ambii copii. Ciudat... singurul lucru în privinţa 
căruia nu aveam nicio îndoială în legătură cu tine era 
dragostea ta față de Victoria şi Stephanos. Cine ţi-a vârât în 
cap această idee? Prietena ta emancipată, sau fratele ei cu 
care pune totul la cale?! 

Nu, nu-l va lăsa să vadă cât de dureros îi marca 
sensibilitatea disprețul lui şi nici cât de jignită se simţea din 
cauza denigrării prietenilor ei. 

— A fost decizia mea. Şi sunt copiii noştri, Thane, nu doar 
ai mei. 

— Ah, da, sigur. Copiii noştri, unul pentru mine şi unul 
pentru tine, cu permisiunea legii. Judecata lui Solomon, 
Sapphira, iar tu îi întorci spatele. De ce? Pentru că ai hotărât 
să trăieşti în păcat cu prietenul tău? Intenționezi să-i 
abandonezi pe amândoi, pentru a-ţi satisface propriile plăceri, 
acesta e motivul? 

Un val de furie îi înecă tristeţea. Crezuse că Thane va fi 
atât de încântat să aibă custodia asupra ambilor copii, încât nu 
se va cobori s-o mai insulte, dar trebuia să-şi dea seama că nu 
va fi aşa. Îi privi chipul mândru, acuzator, încercând zadarnic 
să găsească un cât de mic semn de înţelegere din partea lui. 

— Pentru Dumnezeu, Thane, chiar nu înţelegi... Povestea 
asta nu are nimic de-a face cu Lorna sau cu Michael. Lorna 
îmi vrea fericirea, iar Michael n-a fost niciodată decât un 
prieten care, întâmplător, este de sex masculin. 

Nicio schimbare pe chipul lui; bineînţeles, era surd la orice 
explicaţie sau protest din partea ei. 

— Nu pentru că n-o vreau pe Victoria... Cum să n-o vreau, 
sigur că o vreau... îi vreau pe amândoi! Dar sunt gemeni... 
Gemeni! Nu înţelegi ce-nseamnă asta? Dacă i-ai fi urmărit 
măcar o dată — cu atenţie — când sunt împreună, ţi-ai fi dat 
seama că au nevoie unul de celălalt mai mult decât au nevoie 
de mine. Judecata lui Solomon! pufni ea pe un ton 
dispreţuitor şi plin de amărăciune. În Anglia, mi-ar fi fost 
încredințaţi amândoi. Ce fel de judecător s-ar gândi să 
despartă doi gemeni? Este o lucrare a diavolului şi nu pot 
îngădui aşa ceva. 

— În Grecia, fiul este lăsat întotdeauna tatălui. 

Expresia chipului lui rămăsese dură, dar ridurile din jurul 
gurii deveniseră mai pronunţate în starea aceea de încordare, 
iar dacă într-adevăr, ochii sunt oglinda sufletului, atunci 
Sapphira privea într-o tainiţă de durere. Era adevărat, doar în 
momentele de cea mai neagră deznădejde pusese la îndoială 
devotamentul lui Thane faţă de copiii lor. 

— Ai sperat tot timpul că vei obține custodia amândurora, 
spuse ea cu voce stinsă, dându-și seama pentru prima dată de 
acel adevăr. 

— Da. La noi, bărbatul este întotdeauna şeful familiei şi 
răspunde de aceasta. 

— Fi bine, acum dorinţa îţi e îndeplinită. 

Sapphira se ridică şi se duse la fereastră. Ce naivitate din 
partea ei să-şi închipuie că după luni de zile în care Thane 
refuzase divorţul pe care ea i-l ceruse în mod categoric, 
obținuse o victorie asupra lui când el sugerase o separare 
legală. Şi dacă n-ar fi fost atât de copleşită de nefericirea ei, 
şi-ar fi dat seama că şi el, exact ca şi ea, se aştepta să obțină 
custodia asupra ambilor copii. În schimb, se dăduse decizia 
absolut nebunească de a despărți doi gemeni, chiar dacă nu 
identici, dar oricum de nedespărțit. 

Thane veni lângă ea. 

— Adevărat? De ce crezi că ţi-am refuzat divorţul pe care 
mi l-ai tot cerut? Bineînţeles, ca să nu te poţi sustrage de la 
toate responsabilităţile! Eşti mama lor, Sapphira şi nimic nu 
poate schimba lucrul acesta, indiferent de sentimentele pe 
care le avem acum unul faţă de celălalt. Greşeşti când spui că 
n-au nevoie de tine. Dacă tu crezi cu adevărat asta, înseamnă 
că eşti atât de îndrăgostită de Michael West, încât această 
nebunie te-a orbit complet. 

— Nu sunt îndrăgostită de... 

Voia să spună „de nimeni”, dar Thane o întrerupse, 
dezgustat. 

— Scuteşte-mă de descrierea sentimentelor tale, căci n-am 
dispoziţia necesară să ascult aşa ceva. Copiii noştri nu trebuie 
să fie lipsiţi de prezenţa şi de compania ta, sau să nu te 
cunoască, sau să te accepte ca mamă doar pentru că noi doi 
nu mai putem convieţui ca soţ şi soţie. Aşadar, dacă ai alte 
gânduri, ai face bine să le uiţi, dacă nu cumva vrei să uiţi şi 
de clauzele generoase pe care avocaţii noştri le-au dat în 
favoarea ta. Nu te văd în postura de fericită angajată ca ajutor 
la bucătărie pentru a o scoate la capăt. 

N-avea niciun motiv să se teamă, dar era conştientă de 
puterea şi de hotărârea lui Thane de a recurge la orice mijloc 
pentru a-şi atinge scopul. 

— Ei bine? întrebă el enervat, privind cum gândurile ei îi 
marcau expresia feţei. Vreau adevărul, Sapphira. Vrei să-ţi 
părăseşti copiii? Asta se ascunde în spatele vizitei tale? 

Îşi ridică, mândră, capul, aruncându-i o privire rece. 

— Nu, nu intenţionez să dispar din viaţa lor. Dimpotrivă, 
vreau să-mi exercit cât mai des cu putinţă dreptul de a-i 
vedea. 

— Ah! 

Era o exclamaţie mai mult de triumf decât de uşurare, ca şi 
cum ameninţarea lui de a o lipsi de mijloace de subzistență 
avusese efect. 

— În ceea ce priveşte partea materială, mă voi întreţine 
imediat ce-mi voi găsi un serviciu. 

— Nu va fi necesar. Doar n-am fost constrâns să fac 
această ofertă. Din punctul meu de vedere, eşti încă, teoretic, 

soția mea şi voi continua să te întrețin atâta timp cât îți vei 
îndeplini obligaţiile faţă de copiii noştri. 

— Îţi apreciez generozitatea, dar n-am făcut această 
căsătorie din interes. Nu e corect să continui să mă întreţii, 
din moment ce... 

— ...nu mai am dreptul să mă bucur de trupul tău? 

— Da... nu... 

Încurcată, îşi simţi privirea atrasă de forța magnetică a 
ochilor lui; îi văzu, de asemenea, zâmbetul schiţat fără pic de 
umor. 

Trecuseră luni de zile de când nu se mai bucurase de trupul 
ei, o mulţime de zile cenuşii şi pustii când ea nu mai simţise 
niciun fior în prezenţa lui. Şi totuşi, nu cu foarte mult timp în 
urmă, el fusese atât sclavul ei plin de adorare, cât şi stăpânul 
plin de generozitate. 

— Ah, situaţia asta e imposibilă! strigă ea, cedând unei 
suferinţe pe care o simţi brusc de nesuportat. Un divorţ ar fi 
fost o soluţie mult mai bună pentru amândoi. 

— Nu şi din punctul meu de vedere. Sunt om de cuvânt şi 
am promis să fim împreună la bine şi la greu până la moarte, 
nu-i aşa? 

— Lucrurile se mai schimbă... 

Îşi mută privirea, incapabilă să mai suporte suferinţa acelei 
critici nejustificate. Tot el promisese s-o iubească, dar făcuse 
dragoste cu sora ei şi o luase pe Angelia Andronicos ca 
amantă. 

— Se schimbă câte ceva, dar nu totul. Aşadar, intenţionezi 
să locuieşti în apropiere, când îți voi găsi o locuinţă potrivită, 
şi să vezi copiii regulat? Nu intenționezi să te întorci în 
Anglia şi să-i părăseşti cu desăvârşire? 

— Nu... 

Orice alt cuvânt se opri în nodul din gât gândindu-se la 
feţele micuţilor, la braţele lor moi, la glasurile lor pline de 
bucurie, la dragostea lor necondiționată. 

— Nu mai am ce să caut în Anglia... 

De când ai înfipt pumnalul urii între mine şi sora mea, ar fi 
vrut să adauge, dar n-o făcu. 

— Poţi avea acces nelimitat. N-am avut niciodată intenţia 
să te opresc să-i vezi, deşi aş fi luptat prin orice mijloc să te 
împiedic să mi-i iei. 

— Ciudat... Am fost amândoi atât de siguri de drepturile 
noastre incontestabile, iar oficialitățile şi-au bătut joc de noi. 

— Paliatsos, hmm, folosi Thane cuvântul grecesc pentru 
„clovni”. Nu sunt obişnuit să joc rolul acesta. 

O spusese pe un ton atât de amenințător, de parcă pregătea 
deja o cumplită pedeapsă pentru autoritățile care încercaseră 
să-i ia fiica. 

— Fi, acum poţi să arunci peruca portocalie şi nasul roşu, 
pentru că nu te mai afli în postura de clovn. Ai, în definitiv, 
tot ce ţi-ai dorit. 

— Nu chiar tot, dar destul deocamdată. Presupun că aştepţi 
să-ți mulţumesc. 

— Pentru ce? Decizia mea n-are nicio legătură cu tine; am 
făcut lucrul acesta doar pentru binele copiilor. 

— În cazul acesta, ar fi mai bine să te duci să le spui. Sunt 
în camera lor. Am încercat să le explic că vei veni în această 
după-amiază s-o iei pe Victoria la Kethina, dar, trebuie să 
recunosc că n-am reuşit mare lucru. Au un fel uluitor de a se 
uni şi a refuza să accepte ceea ce nu vor să se întâmple — 
precocii noştri didimee. 

Sapphira zâmbi, recunoscând cuvântul grecesc pentru 
„gemeni”, bucuroasă că şi Thane îşi dădea seama de 
puternica legătură psihologică dintre copii. 

— Voi merge să le confirm aşteptările, spuse ea pe un ton 
vesel, deşi o durea faptul că fiica ei nu dorise să vină cu ea. 

În orice caz, dacă avusese vreun dubiu în legătură cu 
Justeţea sacrificiului ei, aceasta era confirmarea de care avea 
nevoie. 

— Să-i dezamăgeşti, vrei să spui. Făceau planuri să meargă 
amândoi cu tine. 

Thane îi deschise uşa politicos şi ea îl privi mirată, crezând 
că o ironizează, dar nimic din expresia chipului lui cu 
trăsături clasice nu lăsa să se întrevadă aşa ceva. De fapt, 
când ieşea victorios, Thane era întotdeauna generos. 

Ezitând puţin în faţa uşii camerei copiilor, Sapphira le auzi 
râsetele şi apoi glasul gutural al Spiridoulei, care le vorbea în 
greceşte. Se gândi, obosită, că dacă ar fi ştiut mai bine 
greceşte când Thane i-o prezentase pe tânăra pe care o 
angajase ca bonă, sau dacă Spiridoula ar fi ştiut măcar puţină 
engleză, relația dintre ele ar fi fost mai bună. Aşa, ea 
interpretase tăcerea fetei drept ostilitate şi chiar insolență 
mută. Thane  insistase, însă, că era competentă şi 
conştiincioasă, iar acum, după trei ani, recunoștea că el 
avusese dreptate. Categoric, nici ea nu s-ar fi mutat la Lorna 
acum nouă luni, dacă n-ar fi fost convinsă că, indiferent de 
situație, copiii ei erau pe mâini sigure. Sigur, venise în fiecare 
zi să-i vadă, când ştia că Thane nu era acolo. 

— Kyria Stavrolakes... o salută Spiridoula cu o uşoară 
înclinare a capului cu păr negru ca pana corbului. 

— Herete, Spiridoula, îi zâmbi ea, bucuroasă de progresele 
la limba greacă pe care le făcuse în ultimele luni. 

Victoria, cea mai exuberantă şi mai volubilă dintre gemeni, 
alergă imediat în braţele ei. 

— Vine şi Stephanos cu noi, mami! anunţă fetiţa, într-un 
amestec de greacă şi engleză, pe care Thane continuase să-l 
încurajeze şi după plecarea ei. Putem să ne luăm şi nişte 
jucării? Tata spune că eu trebuie să-mi iau toate hainele. 
Poate să şi le ia şi Stephanos? Tata mi-a cumpărat o rochie 
nouă special ca s-o port azi. Am ales-o eu; e albă, vezi? arătă 
ea mândră broderia. E ca o rochie de mireasă. Am să mă 
mărit cu Kostas, dar tata spune că mai întâi trebuie să-nvăţ să 
gătesc musaca, pentru că datoria unei femei este să-şi 
hrănească soţul. 

— Tata ştie cel mai bine să stabilească prioritățile, şopti 
Sapphira, apoi se întoarse să-şi îmbrăţişeze şi fiul. 

Mai tăcut şi mai retras decât sora lui, Stephanos semăna 
mai mult cu tatăl lui. Născuţi prin cezariană, el fusese primul 
înregistrat. De multe ori Sapphira se întrebase dacă nu fusese 
cumva decizia echipei de medici de a înregistra mai întâi 
băiatul ca primul născut, conform tradiției îndelungi a ţării ca 
societate patriarhală. 

— Tata a spus că se va simţi singur aici fără mine, spuse 
băieţelul, fixând-o cu o privire gravă. A spus că nu putem 
face întotdeauna ceea ce dorim... şi că, în schimb, mă va 
duce la mare, dar eu vreau să merg cu tine şi cu Vicki... nu 
poți să-l faci să spună „da”? 

— N-a fost decizia lui, iubitul meu. În orice caz, adăugă ea 
repede, cu un aer vesel, văzându-i chipul nedumerit, planul s- 
a schimbat. Veţi rămâne amândoi aici, cu tata şi cu 

Spiridoula, iar eu voi veni să vă văd cât pot de des. Vom 
putea ieşi să ne plimbăm exact ca acum şi ne vom distra 
grozav împreună, veţi vedea. 

— Nu mai vii seara să ne înveleşti şi aseară lui Vicki i-a 
fost rău şi-a plâns după tine. 

Inima Sapphirei deveni ca de plumb. Fetiţa era bine acum, 
fără îndoială, dar... ce se va întâmpla pe viitor? Dacă avea să 
se-mbolnăvească... una din acele boli infecțioase inerente 
copilăriei... cum va suporta să stea departe de ea? De 
amândoi, de fapt? Chiar ştiind că Thane şi Spiridoula ar fi 
extrem de devotați, tot n-ar fi suficient pentru liniştea ei 
sufletească. Încercă să alunge senzaţia de rău ce ameninţa s-o 
cuprindă şi să se concentreze asupra a ceea ce Victoria 
începuse din nou să povestească. 

— Doula a spus că am băut prea multă limonadă acidulată 
aseară. Trebuie să pleci în fiecare noapte? Tata nu pleacă, dar 
aseară a trebuit să plece şi el. Mai întâi n-a vrut, pentru că-mi 
era rău, dar a venit Angelia, s-a uitat la mine şi a zis că 
rămâne ea, ca tata să poată să plece, pentru că era important, 
dar Doula a zis că nu e nimic grav. 

— Mama lui Kostas pleacă în fiecare seară, interveni 
Stephanos. Lucrează într-o tavernă şi câştigă o mulțime de 
bani, pentru că singur, tatăl lui nu le poate cumpăra tot ce vor. 
Aşa faci şi tu? 

Ce să le spună? În ciuda precocităţii lor, era dificil de 
estimat cât înțelegeau. Şi apoi, ce le-o fi spus Thane, dacă le- 
a spus ceva? Mama voastră şi cu mine nu mai putem locui 
împreună? Nu ne mai iubim; nu mai vrem să locuim în 
aceeaşi casă şi să dormim în acelaşi pat. Nu mai vrem să fim 
văzuţi împreună, de aceea ies cu Angelia Andronicos. 

Angelia este o femeie experimentată, o văduvă care înţelege 
ce-i trebuie unui bărbat... 

Încetă să mai fabuleze. Indiferent de realitate, Thane nu era 
omul care să vorbească astfel copiilor. 

— Nu, nu trebuie să merg să muncesc, dar am o prietenă 
foarte bună, Lorna, care m-a invitat să stau cu ea un timp. 

— Dar te vei întoarce repede la noi, nu-i aşa, mami? 

Victoria pusese această întrebare de care se temuse atât de 
mult. De atâtea luni, copiii acceptaseră acest du-te-vino al ei, 
dar era conştientă că nu era decât o chestiune de timp până 
să-i pună inevitabila întrebare. 

— Nu voi fi departe, încercă ea un răspuns evaziv. De fapt, 
avem o mulțime de planuri de făcut şi ar putea fi foarte 
palpitant pentru noi toţi. 

— Încă mai eşti certată cu tati? 

Provocarea lui Stephanos o luă complet pe nepregătite. 

— Nu, sigur că nu... 

Era complet dezorientată, dar se gândi că nu era bine să le 
confirme vreo temere sau îngrijorare. 

— Ţipai la el, o acuză din nou fiul ei, încăpățânat. 

— Ba el țipa la mami, interveni Victoria, aparent 
neinteresată. Doula dădea muzica tare, dar noi tot îl auzeam. 

— Oamenii vorbesc întotdeauna mai tare când sunt 
entuziasmați sau fericiţi, nu ştiţi? Asta nu înseamnă nimic. 
Dumnezeule, ar trebui să vă auziţi pe voi... Mă-ntreb cum de 
biata Spiridoula n-a surzit până acum. 

— Surdă, surdă, surdă, repetă Victoria, ea însăşi ridicând 
tonul, încântată de explicaţie. 

— Ssst! Încercă s-o tempereze Sapphira cu prefăcută 
severitate, fără a putea să-şi ascundă complet zâmbetul de 
uşurare. Ce-ar fi să mergem jos, în grădină? 

— Acum rămâi cu noi, mami? întrebă Stephanos, 
atingându-i mâna. 

— Ah, dragul meu, nu cred că pot... spuse ea şi când 
deschise uşa, faţa ei era plină de tristeţe. Tati nu se aştepta ca 
eu să rămân, iar Lorna... 

— Lornei 1 se poate telefona, se auzi vocea lui Thane, care 
apăru pe neaşteptate. Mă întrebam ce tot discutaţi voi... 

O spusese ca şi cum ar fi bănuit că-i subminează 
autoritatea, sau că spune cine ştie ce minciuni despre el, sau 
că încearcă să-l pună într-o lumină nefavorabilă în faţa 
copiilor. Cum de nu-şi putea da seama că, indiferent de ceea 
ce făcuse sau nu făcuse el, era ceva ce-i privea doar pe ei doi 
şi că nu s-ar fi înjosit niciodată să spună copiilor ceva rău 
despre el? 

— De fapt, sunt câteva lucruri despre care trebuie să 
discutăm, adăugă el scurt. 

— Nu se poate altă dată? 

Oboseala începea să-şi spună cuvântul, sporită de 
încordarea nervoasă în care se afla. 

— Mă tem că nu. Sigur, apreciez foarte mult gestul tău, dar 
nu mă aşteptam la aşa ceva, iar situaţia ridică probleme. 

Făcu semn copiilor să coboare, apoi se retrase pentru a o 
lăsa pe Spiridoula să iasă şi în cele din urmă o luă uşor pe 
Sapphira de braţ. 

— Să revenim în salon. Poţi urmări de acolo copiii cum se 
joacă în grădină şi, între timp, putem discuta. Vino, Sapphira, 
doar nu-ţi mai e teamă să fii singură cu mine... 

Sapphira se mulţumi să scuture din cap. În prezenţa acestui 
bărbat, încercase toate emoţiile pe care le putea trăi o femeie, 
dar acum nu mai simţea absolut nimic. 

— Îţi aminteşti de Konstantinos? 

— Insula din Arhipelagul Cicladelor? întrebă ea, surprinsă. 
Sigur că da. Am mers acolo în prima vară după ce ne-am 
căsătorit. Am stat în ferma aceea veche despre care mi-ai 
spus că ai cumpărat-o când ai început să devii om de afaceri 
de succes, ca un loc de refugiu şi relaxare. 

Făcu o pauză, zâmbind la amintirea celor trei săptămâni 
petrecute acolo. 

— Ai spus că sunt prima femeie pe care ai dus-o acolo... 

— Singura femeie, o corectă el cu blândeţe, în timp ce ea 
se aşeză, pe jumătate întoarsă cu spatele la el, pentru a urmări 
pe fereastră copiii. Am hotărât să-l iau pe Stephanos acolo 
pentru câteva zile în timp ce lucrez la un program deosebit de 
complex care, deocamdată, ne dă tuturor bătaie de cap. 

— ŞI? 

Lupta împotriva amintirilor din acele zile fericite, amintiri 
care nu făceau decât să-i facă durerea prezentului şi mai greu 
de suportat. 

— ŞI... mă descurc cu un copil, dar nu cu amândoi, pentru 
că trebuie să şi lucrez. 

— Ephimi... 

— M-a rugat deja să-şi ia câteva zile libere pentru a le 
petrece cu fratele ei, venit într-o scurtă vizită din Statele 
Unite. 

— Atunci, Spiridoula... 

— Logodnicul ei nu-i dă voie să locuiască în aceeaşi casă, 
pe o insulă aproape pustie, cu un bărbat recent separat de 
soția sa, fără chezăşia unei alte prezenţe feminine. 

Da, nu era cazul să mai încerce să comenteze ceva în 
această privinţă. Trebuia să recunoască, Thane avea dreptate; 
desigur, nu i-ar fi fost greu să organizeze programul 
gemenilor şi să le impună disciplina spartană care i-ar fi 
permis lui să lucreze la acele complicate diagrame, dar i-ar fi 
luat timp şi energie pe care nu era pregătit să le cheltuie în 
acest fel. Stephanos, care oricum era mai liniştit, ar fi fost mai 
uşor de stăpânit, mai ales despărțit de sora lui, dar Victoria... 
Sapphira zâmbi trist, imaginându-şi-l pe Thane încercând să 
stăpânească exuberanţa şi explozia de vitalitate a fiicei sale 
fără ajutorul unei femei... 

— Înţeleg; vrei s-o ţin la mine pe Victoria câteva zile. 

— Dimpotrivă... 

Scurta lui ezitare nu făcu decât să aducă un plus de emfază 
următoarelor lui cuvinte. 

— Vreau să vii ŞI tu cu noi. 

Sapphira îl privi lung, uluită. 

— Bine, dar este ridicol! Cum aş putea să plec undeva cu 
tine? Doar sunt fosta ta soţie! 

— Statutul este de soţie separată, nu fostă. Aceasta nu 
înseamnă că nu putem să cooperăm, dacă este în avantajul 
amândurora. Tribunalul a impus limite pentru că noi am 
cerut, dar dacă suntem amândoi de acord să le încălcăm, nu 
putem fi penalizaţi, nu? 

Aşteptă comentariul ei, dar, cum acesta întârzia, continuă: 

— Probabil le-ai spus copiilor că vor rămâne împreună şi, 
din moment ce Stephanos ştie că urma să-l iau la 

Konstantinos, este firesc ca Victoria să fi presupus că va 
merge şi ea, aşadar soluţia e simplă. Apoi, din moment ce vei 
fi şi tu cu mine, prietenul Spiridoulei nu mai poate avea vreo 
obiecţie, aşa că ea va avea grijă de copii, iar noi ne vom 
vedea fiecare, de treaba lui. În plus... se pare că şi ţie ţi-ar 
prinde bine o vacanţă. 

— Dar nu putem locui din nou în aceeaşi casă! 

— De ce nu? Dacă-ţi aminteşti, casa este suficient de mare 
pentru toţi, fără să ne încurcăm unii pe alții. Putem nici să nu 
ne vorbim, dacă vrei. Gândeşte-te la avantaje: logodnicul 
Spiridoulei nu va fi gelos, eu voi putea lucra liniştit la 
proiectul meu, iar tu... tu, Sapphira mou, vei avea la 
dispoziţie câteva zile şi nopţi preţioase împreună cu copiii, 
înainte de a-i lăsa definitiv în grija mea. 

— Thane! 

Pe buzele ei, numele lui suna jumătate a protest, jumătate a 
rugăciune. Cum putea fi atât de crud încât să ia în derâdere 
cumplita ei pierdere, sub masca generozității? Rostise chiar 
„Sapphira mea” în grecește, aşa cum făcea la începutul fericit 
al relaţiei lor. Să se lase iar sedusă de limba lui mieroasă? 

Totuşi, avantajele erau evidente: timpul petrecut cu copiii, 
o ocazie de a-i face să înțeleagă că plecarea ei nu însemna că- 
i părăseşte, că îi doreşte tot atât de mult ca şi tatăl lor, dar că 
fusese victima unei judecăţi nedrepte şi ea acţionase doar 
pentru binele şi în interesul lor pe termen lung... 

— De ce eziţi? Ţi-e teamă de mine? N-ai încredere că 
respect condiţiile separării noastre? 

Sapphira deschise larg ochii, parcă pentru a lăsa să i se 
citească şi mai bine suferinţa întipărită în ei. Cum să răspundă 
la o astfel de întrebare? Îşi ştia soţul ca fiind un bărbat 


32 


mândru şi pasional, care se opusese categoric dorinţei ei de a 
rupe orice legătură legală cu el, nu pentru că ar fi iubit-o, ci 
din orgoliul de a-şi menţine dominaţia asupra ei, ca asupra 
oricărei posesiuni la care refuza să renunţe, chiar dacă aceasta 
însemna să împartă numele, averea şi venitul cu o femeie care 
nu mai însemna nimic pentru el. 

— Aşadar, asta e. 

Ceea ce citise pe chipul ei, indiferent ce era acel ceva, 
părea să-i fi furnizat răspunsul. Continua să-l privească, 
tăcută, în timp ce el îşi trecea uşor limba peste buze, înainte 
de-a vorbi din nou. 

— Nu-ţi dai seama că ai reuşit să faci ceea ce nicio altă 
femeie n-a încercat vreodată, agape mou? întrebă el blând, în 
timp ce în ochi avea o ostilitate pe care n-o putea ascunde. M- 
ai privat de bărbăţie. Mă aflu acum într-o postură mai ingrată 
chiar decât un băieţandru de pe plajă care-ţi aruncă priviri 
galeşe, sau decât un chelner îndrăgostit care tot mai speră să 
te atingă. Mi se interzice prin lege să te ating, n-are 
importanță dacă din pasiune sau din furie. Eu, care te-am 
ținut în braţe şi te-am avut în patul meu, care ţi-am impregnat 
trupul cu trupul meu şi am făcut să rodească viaţa copiilor 
noştri, eu, bărbatul pe care ai jurat să-l iubeşti, să-l cinsteşti şi 
să-l asculţi întotdeauna, sunt ameninţat cu închisoarea dacă îţi 
ating cu un deget pielea delicată. Crezi că nurii tăi m-ar 
determina să risc să fiu întemnițat? Chiar crezi asta, Sapphy 
mou? 

— Nu... 

Închise ochii, ca să nu mai vadă nici expresia 
dispreţuitoare şi înverşunată de pe chipul lui, nici imaginea 
propriului trup slăbit reflectată în oglinzile ce dădeau un plus 

de eleganţă salonului. Nu, n-avea pretenţia că putea atrage un 
bărbat atât de frumos şi de senzual ca el, doar primise deja 
dovada că preferinţele lui erau altele. 

— Nu... şopti ea, jenată. Nu cred aşa ceva. 

— Atunci, te deranjează părerea anemicului tău compatriot 
ŞI a surorii lui, acea maliosa? 

— Lorna nu e o vrăjitoare; pot chiar să spun că este cea 
mai bună prietenă pe care am avut-o vreodată. N-ai dreptate 
s-o insulţi. Mi-a oferit un adăpost atunci când devenise 
imposibil să mai stau lângă tine. 

Inspiră adânc, conştientă de furia care-i încleştase lui 
Thane maxilarul, dar simţea că trebuie să continue, deşi îşi 
dădea seama că orice încercare de a găsi înţelegere se izbea 
de un zid. 

— În ceea ce-l priveşte pe fratele acesteia, ei bine, chiar 
dacă Michael nu are carisma unui Stavrolakes, este blând, 
atent şi loial şi nu îmi influenţează în niciun fel deciziile. 
Indiferent de ceea ce vrei să crezi, nu este, nu a fost şi nici nu 
va fi niciodată iubitul meu. 

Thane îi privi gânditor chipul îmbujorat de enervare. 

— Chiar aşa? Sper, Sapphy, căci nu vei avea niciodată 
copii legitimi cu el, atâta timp cât pot să împiedic acest lucru. 

— Singurii copii pe care-i voi dori vreodată sunt cei pe 
care-i am deja. Sau mai bine zis, cei pe care i-am avut... 
adăugă ea, ridicându-se, obosită. 

— Atunci, dovedeşte-o, Sapphy! Arată-mi că binele lor 
înseamnă pentru tine mai mult decât părerea acelei maliosa, 
sau a bărbatului despre care tocmai ai spus că nu ţi-e iubit. 
Dacă eşti atât de devotată lui Stephanos şi Victoriei precum 
susții, continuă el, ajungând din doi paşi înaintea ei la uşă şi 


34 


blocându-i ieşirea, cu siguranţă vei fi suficient de altruistă 
pentru a le dărui o ultimă vacanţă cu toată familia. 


Capitolul 3 


— Eşti nebună, complet nebună! declară Lorna West, 
stând în picioare, cu mâinile în şolduri şi privind-o pe 
Sapphira cum îşi face bagajul. Ai suferit atât, ai trecut prin 
această traumă ca să nu mai fi nevoită să-l vezi vreodată pe 
acest bărbat, iar acum pleci în vacanţă cu el? Sincer, Sapphy, 
ar trebui să-ţi faci un control la cap. 

— N-ar fi pentru prima oară... 

— Nu încerca să mă faci să mă simt vinovată pentru 
şedinţele de psihoterapie din perioada cât ai fost în clinică, 
pentru că nu-ţi merge. Ştim amândouă că boala ta după 
naşterea gemenilor a fost de natură fizică, din cauza unui 
dezechilibru hormonal, aşa cum au dovedit şi analizele. De 
data aceasta, însă, se pare că e ceva în neregulă cu judecata... 
Draga mea, îți vreau sincer binele. 

— Ştiu foarte bine, spuse convinsă Sapphira, zâmbindu-i 
din toată inima. 

Întâlnirea cu Lorna fusese un factor decisiv în 
însănătoşirea ei. Singură şi nefericită, într-un stadiu avansat 
de depresie, cu mintea plină de gânduri sumbre în legătură cu 
eşecul căsniciei şi cu trădarea propriei surori, găsise în Lorna 
stimulentul de care avea nevoie pentru a putea privi din nou 
spre viitor. 

Sigur că tratamentul primit pe durata celor trei luni cât 
fusese internată contribuise la însănătoşirea ei fizică, dar 
datora categoric recuperarea ei din punct de vedere 

psihologic, prezenţei tonice a Lornei. Thane aranjase ca 
mâncarea să-i fie adusă de la un restaurant de lux din 
apropiere, dar, deşi avea toate specialităţile, excelent 
preparate şi prezentate, n-o tentau aproape deloc, aceasta 
până în ziua când Lorna însăşi veni cu cina. 

Poate aceasta reuşise s-o facă să iasă din atitudinea aceea 
rezervată pentru că era tot englezoaică. Astfel, Sapphira 
putuse discuta în voie în limba ei natală cu o femeie spirituală 
şi amuzantă, care ştia să asculte, dar era şi un interlocutor 
plăcut, care era deopotrivă plină de căldură şi raţională. 

Apariţia Lornei pe post de chelneriță fusese o situaţie 
unică, de urgenţă, în care se apelase la ea din cauza lipsei de 
personal, dar spre încântarea Sapphirei, revenise doar în 
vizită, până când, între ele se legase o strânsă prietenie. 
Astfel, Sapphira aflase că Lorna îşi părăsise serviciul la o 
agenţie de publicitate din Londra pentru a scăpa de o relație 
amoroasă care nu avea niciun viitor, pentru a se stabili 
temporar în Grecia, unde îşi folosea abilitățile pentru a 
promova un restaurant în Kethina, proprietatea fratelui ei mai 
mic, Michael, şi a unui om de afaceri grec. 

În vârstă de vreo treizeci şi cinci de ani, cu o gândire 
pozitivă, sigură pe ea şi pe capacitatea ei profesională, n-avea 
nimic din descrierea de „vrăjitoare” cu care o etichetase 
Thane, considerând-o, în mod cu totul greşit, ca influențându- 
i negativ. 

Şi apoi, cine altcineva i-ar fi oferit un adăpost în ultimele 
nouă luni, când ea şi cu Thane aşteptau pronunţarea separării 
lor? Fie chiar numai pentru atât, Sapphira considera că-i 
datorează o explicaţie. 


36 


— Este cu totul altceva acum, Lorna. Thane acceptă pe 
deplin faptul că nu mai are niciun drept asupra mea şi că, aşa 
cum el însuşi a spus, e pasibil de închisoare dacă se atinge de 
mine. În cel mai rău caz, putem să ne purtăm ca doi străini; în 
cel mai bun, ca doi prieteni. 

— Prieteni? Dumnezeule, draga mea, dacă tu crezi că 
pasiunea se poate transforma în prietenie doar printr-o 
hotărâre judecătorească, înseamnă că te afli într-o stare mai 
gravă decât credeam. Cât despre închisoare... Ştim foarte 
bine că îţi lipseşte hotărârea de a-l trimite pe Thanos 
Stavrolakes în spatele gratiilor. Or, dacă noi două ştim, crezi 
că el nu e conştient? 

— Al dreptate... Dar Thane este un om de onoare. 

Doar un sadic ar închide într-o cuşcă regele fiarelor 
sălbatice şi, în plus, ea ura cruzimea sub orice formă. 

— Nu zău?! De aceea ţi-a sedus sora şi umblă cu o amantă 
sub ochii lui? 

— Nu pot dovedi niciuna din aceste fapte. Dacă aş fi putut, 
aş fi obținut divorţul şi n-aş mai fi fost acum în această 
încurcătură. De data aceasta însă, am încredere în el. 

— Poate ai dreptate. Dacă depăşeşte limita, ai putea să ceri 
custodia lui Stephanos şi cred că n-ar risca. 

Oricum, Sapphira ştia bine că nici n-o mai dorea ca femeie, 
după cum lăsase clar să se înţeleagă ultima oară când 
împărțiseră patul. 

— Ai văzut? 

— Dar tu, Sapphy? Aceste zile idilice cu copiii îți vor face 
despărțirea mai uşoară? 

— După cum se spune, să nu-ți faci griji pentru a doua zi, 
căci nu se ştie dacă va mai veni o a doua zi. 

— Ah, draga mea, din experienţa mea... vine întotdeauna. 

— În cazul acesta, voi vedea atunci. 

Dacă la început fusese destul de sceptică, acum îşi dădea 
seama că acele zile în plus cu copiii erau un bonus pe care 
nu-l putea refuza. 

— Bine, cum doreşti. Ai face bine să-ţi iei cremă cu tine, 
căci soarele şi vântul din Ciclade sunt combinația perfectă 
pentru a transforma o piersică în prună. Şi foloseşte un 
şampon cu ulei de nucă de cocos, adăugă ea aruncând o 
privire critică spre părul uscat al prietenei sale. 

— Mi se pare că e cam târziu pentru a mai repara ceva... 

— Prostii! Nu e niciodată prea târziu pentru a aduce unele 
îmbunătăţiri, iar la vârsta ta e suficient să ai puţin mai multă 
grijă pentru a asista la adevărate miracole în scurt timp. 
Răsfaţă-te puţin şi vei fi ca înainte. Lasă-mă pe mine să-ţi 
pregătesc trusa cosmetică; în schimb, nu vreau decât să-mi 
promiţi că vei mânca bine. 

— Promit. 

În timp ce-şi făcea bagajul, Sapphira trecu în revistă acea 
după-amiază. După ce a fost de acord cu planul lui Thane, 
rămăsese cu copiii mai mult decât intenţionase. Luase cina 
devreme cu ei, ascultându-i făcând planuri în legătură cu 
apropiata vacanţă. Thane se retrăsese în birou şi nu apăruse 
decât când Sapphira îi anunţase intenţia ei de a pleca. De fapt, 
în ciuda a ceea ce declarase mai devreme, o aştepta deja în 
Mercedesul lui albastru-închis, deschizând portiera pentru ea 
şi invitând-o să urce. Nu voia nicio favoare din partea lui şi, 
instinctiv, deschisese gura să spună că preferă să meargă pe 
jos. Dacă i-ar fi vorbit înainte de intenţia lui, cu siguranţă i-ar 
fi refuzat oferta, dar aşa, ar fi fost o grosolănie din partea ei 

să insiste să meargă pe Jos. Ca să fie foarte sinceră, nici nu i- 
ar fi făcut cine ştie ce plăcere să străbată din nou străzile 
acelea prăfuite, aşa că, din moment ce Thane se răzgândise, 
se răzgândise şi ea şi se aşezase lângă el, cu un murmur de 
mulțumire. Privirea lui surprinsă de faptul că nu ripostează 
veni ca o recompensă pentru ea; după toate aparențele, Thane 
era pregătit pentru un schimb dur de cuvinte, iar ea îl privase 
de acea plăcere. 

Zâmbi fără să vrea. Poate că, dacă în decursul celor cinci 
ani de căsnicie, 1 s-ar fi opus mai puţin în o mulțime de 
probleme minore, ar fi fost mai bine pentru amândoi. Ciudat 
că acum, când câştigase în instanţă dreptul la o libertate mai 
mare, devenise, paradoxal, mai supusă. 

Mai târziu, după ce-şi făcu baie şi-şi spălă părul, Lorna 
apăru încărcată de cutii cu cremă, tuburi şi sticluţe. 

— Cremă de noapte, cremă pentru mâini, cremă antirid cu 
grad ridicat de protecție împotriva ultravioletelor, cremă 
hidratantă, balsam pentru păr, enumera ea, în timp ce punea 
fiecare obiect pe măsuţa de toaletă. 

— Dumnezeule! izbucni în râs Sapphira. Cred că sunt într- 
un stadiu mult mai grav decât cred. Chiar au efect toate 
lucrurile astea? 

— Majoritatea, în anumită măsură, cred. Ceea ce ne 
trebuie cu adevărat, este o cremă anti-gravitaţie, pentru că 
până atunci, spectrul ridurilor va continua să ne bântuie viaţa. 
Asta nu înseamnă că apariţia lor nu poate fi întârziată. Şi nu 
uita că natura nu plănuise pentru tenul tău trandafiriu 
expunerea la soarele acestei ţări. Ia-le, Sapphy, împreună cu 
toată dragostea mea şi foloseşte-le cu plăcere, în definitiv, 
timpul va trece greu pentru tine. Căci mă-ndoiesc că după 

lăsarea întunericului, vei avea ce face; aşadar, profită să-ţi 
aplici tratamentul de înfrumusețare. 

Rămasă singură, Sapphira încercă să se relaxeze, dar îi era 
imposibil să adoarmă. Aplicând ceea ce fusese învățată la 
clinică, făcu un efort pentru a-şi destinde muşchii începând cu 
degetele de la picioare şi terminând cu cei de la umeri şi gât. 
Subconştientul începu să lucreze şi-n faţa ochilor îi apărură 
crâmpeie din trecut şi filmul amintirilor se derulă din nou, de 
la momentul în care, cu cinci ani şi jumătate în urmă, 
începuse totul. 

Cu o oră înainte de miezul nopții, chiar în ajunul 
Crăciunului, ea şi cu Thane se sărutaseră prima dată, la 
iniţiativa el. 

— Trebuie să-ţi arăt ceva, îi spusese ea plină de 
îndrăzneală când, după cina festivă, ceilalţi se retrăseseră în 
salon. 

În dimineaţa aceea, rupsese o crenguţă din vâscul atârnat 
sub lampadarul din vestibul şi-l prinsese strategic deasupra 
uşii ce dădea spre camera folosită ca birou şi ca sală de joc. 

— Este o veche tradiţie moştenită de la druizi, continuase 
ea cu seninătate, luându-l de mână, în timp ce fremăta de 
aşteptare. Vezi bobiţele acestea translucide? Ei bine, sub 
creanga de vâsc, bărbatul are voie să sărute fata, dar la fiecare 
sărut trebuie să rupă o bobiţă; când nu a mai rămas nicio 
bobiţă, are dreptul să... să o atingă. 

— lar ea nu are dreptul să-l refuze? 

Combinația de prefăcut interes pentru faptul istoric şi 
suspans versat fusese calculată perfect pentru a-i spori bătăile 
inimii. 

— Nu, dacă se află din întâmplare chiar sub creanga de 
vâsc, îl provocase ea, într-o aşteptare plină de speranţă. 

Doar nu putea să fie atât de nepoliticos să nu onoreze 
tradiţia gazdelor sale... 

Nu, nu fusese. Ochii lui verzi sclipiseră, amuzaţi şi 
acceptase ceea ce buzele ei moi, întredeschise sub 
mângâierea lui caldă, îi ofereau generos. Îşi îngropase 
degetele în părul lui des şi îşi lipise trupul de al lui, lăsându- 
se atrasă de magnetismul acelui bărbat viril. 

— Sapphy... ah, Sapphy... 

Buzele lui erau o catifea fierbinte peste obrajii şi gura ei, 
iar ea, înnebunită de schimbarea pe care o simţea în propriul 
trup şi de efectul pe care-l avea asupra lui, îi răspunsese fără 
nicio reținere. Şi, când cu degete tremurătoare, el îi urmase 
conturul formelor delicate geamătul ei uşor mărturisea o 
plăcere cu totul nouă, necunoscută până atunci. El întruchipa 
tot ce-şi dorise ea: un bărbat frumos, tandru dar dominant, 
preluând inițiativa situaţiei provocate de ea, pe care o 
transformase într-un joc amețitor. 

— Ce este? Ce s-a întâmplat? întrebase ea, îngrozită să nu 
fi făcut ceva greşit, care să întrerupă acea plăcere. 

De data aceasta, privirea lui era gravă, cu străluciri de foc 
mocnit. 

— Nimic. Nu ştiam că druizii aveau un obicei atât de... 
interesant. 

— Sapphy... unde eşti? 

Vocea lui Abby întrerupsese vraja care o ţinea înlănţuită în 
braţele lui. Se desprinsese, încă tremurând, din îmbrăţişarea 
lui. 

— David vrea să jucăm şarade. Vii? 

Ajunsese deja la ei şi tăcuse, jenată, văzându-i sub vâsc. 

— Ah, scuzaţi-mă... credeam că... 

— Sora ta îmi explica tradiţia minunată moştenită de la 
druizi, interveni Thane, pe un ton vesel. Îmi permiţi? 

Apoi o luase de mână pe Abby, o adusese în cadrul uşii şi-i 
sărutase uşor obrajii îmbujoraţi, după care rupsese două 
bobiţe din vâsc. 

Pentru prima dată în viaţă, simţise un val de gelozie faţă de 
sora ei mai mare. În ciuda diferenţei de cinci ani dintre ele, 
fuseseră întotdeauna cele mai bune prietene şi confidente. Cu 
părul şaten deschis cârlhonţat şi ochii căprui, Abby avusese 
întotdeauna o mulțime de admiratori, deşi nu existase nicio 
relaţie serioasă, iar ea fusese întotdeauna mândră de succesul 
surorii ei. 

Sărutul lui Thane fusese cât se poate de nevinovat şi 
superficial şi destinsese atmosfera în modul cel mai firesc, 
dar, Dumnezeule, o urâse în clipa aceea pentru că stricase 
totul. Oare atunci o fi fost Thane atras pentru prima dată de 
sora ei? La cei douăzeci şi doi de ani ai săi, Abby era mai 
potrivită ca vârstă cu el, şi apoi avea acea siguranţă de sine şi 
aerul sofisticat pe care câştigarea propriei existenţe le dau 
unui adult. 

Cam bosumflată, se alăturase familiei şi celorlalţi musafiri 
şi jucaseră împreună tradiționalele şarade până când, după 
vreo două ore, se retrăsese la culcare. Bineînţeles, nu putuse 
adormi. 

Următoarele zile fuseseră un amestec de plăcere intensă şi 
frustrare, căci trebuise să împartă prezenţa lui Thane cu Abby 
şi cu David. O dorea, ştia că o dorea, dar proceda subtil şi cu 
tact, fără s-o pună în vreo situaţie delicată față de fraţii ei, 

printr-un flirt evident. Îi simţea, însă, vibrația intensă în orice 
atingere aparent întâmplătoare, în zâmbetul pe care i-l adresa 
numai ei, în cuvintele nerostite din priviri, sau în frânturile de 
conversaţie pe care le puteau schimba în secret. 

— Când pot să te mai văd singură din nou, Sapphy? o 
întrebase el, urmând-o în sufragerie, unde ea aşeza masa 
pentru prânz în ajunul Anului Nou. 

Închisese uşa în urma lui şi se sprijinise de ea, astfel încât 
să nu poată fi luaţi prin surprindere de intrarea cuiva. 

O parte din ea ştia că mama şi sora ei erau în bucătărie, 
pregătind masa, în timp ce tatăl şi fratele leneveau în fața 
televizorului în salon, dar cealaltă parte era convinsă că în 
clipele acelea nu existau decât doi oameni pe lume: Thane şi 
cu ea. 

— Vrei? Credeam că-ţi place mai mult compania lui David 
şi a lui Abby. Cu timiditatea tinereţii, îl privea pe sub gene, 
deşi sângele îi pulsa năvalnic. 

— Când, Sapphy? 

Nu răspunsese tachinării ei, dar privirea lui îi ardea trupul. 
Nu era vorba de un puşti nesigur pe el pe care-l putea 
manipula, ci de un bărbat în toată puterea cuvântului, pregătit 
s-o devoreze cu un apetit uriaş. Acum era momentul să-l 
refuze, dacă asta dorea cu adevărat, îşi umezise buzele 
dureros de uscate. În câteva minute aveau să vină toţi la 
masă, veseli, glumind, râzând. Trebuia să se hotărască pe loc 
sau să-l piardă pentru totdeauna, căci el îşi anunţase deja 
intenția de a se întoarce în Grecia şi la afacerea prosperă pe 
care o pornise de la zero. 

— Diseară, şoptise ea. Mama şi tata merg la petrecerea de 
la serviciul lui, Abby a fost invitată la nişte prieteni, iar noi 

putem inventa o scuză ca să nu mergem cu David şi cu 
Marcia la petrecerea de la spital; de altfel, sunt sigură că nu 
ne vor simţi lipsa. 

Acum, după cinci ani, se îngrozea de propria naivitate, dar 
atunci nu avusese nicio îndoială. 

Aflase o mulţime de lucruri despre Thane: că mai avea trei 
surori, toate căsătorite, el fund cel mai mic; că tatăl lui murise 
cu şapte ani în urmă, iar mama lui, după cinci ani; că 
absolvise facultatea de informatică şi lucrase în cadrul unei 
companii specializate în elaborarea de software, iar următorul 
pas, firesc, fusese înfiinţarea propriei afaceri în parteneriat cu 
un grec la fel de ambițios. Și lucrul cel mai important în 
privinţa lui, din punctul ei de vedere: nu era căsătorit şi nici 
nu avea vreo prietenă, punând aceasta pe seama celor 
douăzeci de ore de lucru pe zi care nu-i permiteau să se 
angajeze în astfel de relaţii. 

Dumnezeule, cât îl dorise pentru a-i fi primul iubit! Plină 
de romantism, visase pentru acel moment important din viaţa 
ei un bărbat puternic şi tandru, care să ştie s-o iniţieze şi să-i 
dăruiască o amintire pe care s-o păstreze cu mândrie şi cu 
plăcere toată viaţa. 

Thane spusese că trebuie să revadă nişte cursuri înainte de 
întoarcerea acasă, iar ea pretextase o migrenă. Fusese cât se 
poate de simplu. Rămaşi singuri, făcuseră dragoste pe covor, 
în faţa şemineului. Tânjise după creatura aceea mitică, 
amantul perfect, iar Thane n-o dezamăgise. 

O dezbrăcase fără un cuvânt, buzele lui urmând drumul 
deschis de mângâierile degetelor şi descătuşând în trupul ei 
dornic o comoară de senzaţii, făcând-o să se simtă adorată, în 
timp ce ea însăşi, uimită şi înnebunită de plăcere, descoperea 

puterea pe care o avea asupra trupului lui. El luase ceea ce i 
se dăruise cu atâta generozitate, cu o pasiune ce făcuse să 
pălească visurile ei adolescentine, iar ea era convinsă că îl 
iubea mai presus de orice. 

După aceea, tăcut, Thane o ţinuse în braţe câteva minute, 
apoi se ridicase şi se îmbrăcase rapid, în timp ce ea, cu trupul 
încă toropit de visare, rămăsese dezbrăcată în faţa focului, 
lăsându-se mângâiată de căldura acestuia. 

Deodată, uşa salonului se deschisese brusc. 

— Ce-i asta? De-a v-aţi ascunselea? se auzise vocea 
fratelui ei şi imediat acesta intrase, aprinzând lumina, pentru 
a rămâne, mai mult uimit decât şocat în prag, în faţa scenei 
neaşteptate. 

Cât despre ea, fusese mai mult deranjată că se rupsese 
vraja, decât jenată de postura în care se afla. 

Cu o mişcare rapidă, Thane se aşezase în faţa ei, 
ascunzând-o astfel de privirea curioasă a lui David. 

— Îmi pare rău, dar nu mă aşteptam... adică... începuse 
fratele ei, deopotrivă jenat şi indignat. A fost un accident pe 
autostradă şi Marcia a fost chemată... 

— Nu, eu trebuie să-mi cer scuze, intervenise Thane ferm. 
La prima vedere, s-ar putea crede că am abuzat de 
ospitalitatea ta, dar sper din tot sufletul că vei înţelege şi mă 
vei ierta când îți voi spune că eu şi cu Sapphira vrem să ne 
căsătorim. 

Ea fusese copleşită de bucurie, convinsă că şi el o iubea tot 
atât cât îl iubea ea. Abia mai târziu, după naşterea copiilor, îşi 
dăduse seama că trăise într-o lume a iluziilor. Thane se 
căsătorise cu ea doar dintr-un simţ exagerat al onoarei şi al 
datoriei. Decât să încalce legea ospitalităţii, preferase să-şi 

lege viaţa de o femeie pe care nu numai că n-o iubea, dar pe 
care, după cum se dovedise cu timpul, ajunsese s-o 
dispreţuiască. 


Capitolul 4 


— Vom lua un taxi! anunţă Thane, privind spre şoseaua 
care pleca din micul port, în timp ce Stephanos şi Victoria 
priveau apa limpede a mării. Nu există decât unul pe insulă, 
dar vine întotdeauna la sosirea feribotului. Te simţi bine, 
Sapphira? întrebă el scurt, aruncând o privire atentă spre ca şi 
îndepărtându-i o şuviţă rebelă de pe fruntea umedă. 

— Da, sunt bine. 

Puțin obosită, poate, ca urmare a stării de tensiune 
provocate de compania lui, tocmai acum când hotărâse să-l 
excludă complet din viaţa ei. Sigur că avusese în vedere 
vizitarea copiilor, dar ar fi evitat prezenţa lui. Cum şi-ar fi 
închipuit o astfel de situație cu câteva zile în urmă, când făcea 
astfel de planuri? 

— Odihna îţi va face bine. 

— Puţină linişte ne va prinde bine tuturor. 

Era mirată că puteau vorbi pe un ton civilizat, ca doi 
oameni normali. Dacă Thane păstra distanţa, aşa cum 
promisese, aceste zile puteau fi, într-adevăr, mai benefice 
decât ar fi îndrăznit să-şi închipuie. 

— Uite taxiul, tati! strigă Stephanos, ţopăind de bucurie la 
vederea rable: care apăru într-un nor de praf. 

— Ai dreptate, hios mou. Nu mai durează mult până 
ajungem. 

Zece minute mai târziu, Sapphira sorbea deja, cu o privire 
nostalgică, priveliştea vechii case, o casă cu amintiri preţioase 
care-i făceau prezentul şi mai dureros. 

Nu se schimbase nimic: pereții din piatră văruită primind 
cu o sclipire veselă salutul soarelui, storurile verzi, arbuştii de 
tamarisc şi palisandru întâmpinând, în foşnet de frunze, cu 
răcoarea umbrei lor, terasa care înconjura clădirea, duşul cu 
recipientele viu colorate şi doar la câţiva metri depărtare, 
micul golf şi marea. 

Luând câte o valiză în fiecare mână, Thane porni spre uşa 
principală, făcând semn celor două femei şi copiilor să-l 
urmeze. 

— Mami, vreau să intru în mare! Pot să intru în mare? 
întrebă imediat Victoria, agăţându-se de mâna Sapphirei, 
când aceasta luă ultima valiză rămasă. 

— După ce despachetăm şi găsim costumul de baie, 
scumpa mea. 

— Ceea ce nu va dura mult, completă Thane care, lăsând 
bagajul la baza scărilor, o ridică pe fetiță în braţe şi întinse 
mâna spre fiul său. Să urcăm să vedem ce cameră vi s-a 
pregătit. Apoi, vom vedea şi unde vor dormi mami şi 
Spiridoula. 

— Se pare că eşti foarte bine organizat, comentă Sapphira, 
urmându-i. 

— Bineînţeles. Nu-mi place să las nimic la voia 
întâmplării. Deşi n-am mai venit aici de când am fost în luna 
de miere, plătesc un agent care să aibă grijă de casă. Când 1- 
am spus de sosirea noastră, a pregătit casa împreună cu o fată 
din sat, astfel încât să poată fi locuită, aducând tot ce trebuie. 

— N-a fost în luna de miere. 

Imediat, Sapphira îşi regretă lipsa de tact. Ce naiba o 
făcuse să aibă lipsa de tact să sublinieze un amănunt atât de 
nesemnificativ? 

— Ce prozaică eşti, Sapphy! o dojeni el uşor, deşi când 
întoarse privirea spre ea din capul scărilor, avea o expresie 
satisfăcută. Chiar dacă a fost la patru luni după ce ne-am 
căsătorit, pentru mine a fost ca o lună de miere, de altfel şi 
pentru tine, dacă-mi amintesc bine comportamentul tău de 
atunci. 

Spre disperarea ei, Sapphira roşi: de fapt, ca reacţie 
puternică, dureroasă, de jenă la exuberanţa ei, la modul în 
care se abandonase în braţele acelui bărbat despre care 
crezuse, cu naivitate, că va fi partenerul ei de o viaţă, la 
modul în care el o enerva acum fluturându-i în față acele 
amintiri pe care ea le credea îngropate adânc în subconştient. 

Complet indiferent faţă de reacția ei, Thane deschise prima 
uşă şi privi curios. 

— Ah, ia te uită, două paturi unul lângă celălalt — aceasta 
este camera voastră, angellos mou, spuse el zâmbindu-le 
îngeraşilor. Şi... oare cine va dormi în camera alăturată? 

— Eu! Adică... 

Regretase pe loc exprimarea acelei dorinţe, căci îşi dădu 
seama care era camera încă înainte ca el să deschidă uşa şi să 
vadă patul acela dublu. 

— Sunt flatat! Mă întrebam dacă vei refuza dormitorul în 
care am stat cândva, aşa cum ai refuzat şi legătura noastră. 

Îi luase valiza din mână şi o pusese pe pat în timp ce 
vorbea în engleză şi pe un ton mieros, astfel încât să nu dea 
nimic de bănuit Spiridoulei, ce stătea la câţiva paşi în spatele 

lor, deşi Sapphira, sufocată de indignare faţă de condamnarea 
lui, îi simţi privirea rece şi tăioasă. 

— Uitasem, aşa cum am uitat totul în legătură cu vacanţa 
aceea. Nu mă interesează unde dorm, poate fi oriunde, atâta 
timp cât nu dorm cu tine. 

— Nu te teme. Îţi voi respecta dorinţa de celibat. Şi, din 
moment ce pretinzi că nu mai ştii deloc casa, îți amintesc că 
la parter, lângă living, mai este o încăpere mare; am rugat 
deja să fie amenajată ca dormitor şi birou pentru mine. Şi 
apoi, crede-mă, continuă el, fixând-o ironic, ceea ce am de 
lucru este îndeajuns de mult şi de greu pentru a-mi ţine sub 
control libidoul. Şi tu şi Spiridoula puteți dormi liniştite, fără 
grijă că apropierea mea v-ar putea pângări. 

Apoi se adresă Spiridoulei în greceşte, cu farmecul lui 
obişnuit, conducând-o spre camera ei, în partea cealaltă a 
coridorului, lăsând-o pe Sapphira să-şi consume furia 
strângând din dinţi. 

Și totuşi, n-avea rost să se enerveze. Era mai bine să-l lase 
să vorbească în gol, până când, la lipsa ei de reacţie, avea să 
se plictisească s-o mai bombardeze cu aluziile la virilitatea lui 
şi la vremea când aceasta jucase un rol important în relația 
lor. 

Începu să despacheteze cele câteva haine nepretenţioase, 
lejere, pe care le adusese cu ea. Singurul articol nepotrivit era 
cămaşa de noapte din satin de culoarea piersicii, pe care 
Lorna insistase s-o ia. 

„Face parte din tratamentul terapeutic, Sapphy. Dacă ţii la 
tine şi te îmbraci ca să-ţi faci ţie însăţi plăcere, nu vei mai 
depinde de afecțiunea nimănui pentru a-ţi păstra sănătatea 
minţii şi a trupului.” 

Nu avusese niciun rost s-o contrazică şi să se opună, luase 
luxosul obiect de lenjerie şi chiar mulţumise prietenei sale 
pentru grija faţă de ea. 

Şi cum dormitorul avea propria cameră de baie, Sapphira 
putu să se revigoreze puţin înainte de a se schimba cu o 
rochie simplă de culoarea ochilor ei. 

Merse la fereastră şi privi dincolo de curtea casei, la aleea 
cu pietre şi iarbă crescută sălbatic, care ducea spre plaja cu 
nisip fin, argintiu. Spiridoula şi copiii se jucau deja la malul 
mării, râzând vesel. Erau atât de frumoşi, cu o constituţie atât 
de puternică şi atât de plini de vitalitate. 

Cum ar putea regreta vreodată zilele lungi în care zăcuse 
bolnavă pe patul de spital, în întuneric şi pe jumătate drogată 
din cauza medicamentelor, ca să asigure supraviețuirea lor? 
Erau perfecţi acum şi şi-ar fi sacrificat şi viaţa dacă ar fi fost 
nevoie, pentru a se ajunge la un astfel de rezultat. 

La naiba, nu intenţionase să plângă! Îşi şterse ochii, 
furioasă. Erau fericiţi, asta era sigur. Îşi iubeau tatăl, pe 
Ephimi şi pe Spiridoula. Totuşi... dăduse dovadă de egoism 
când acceptase propunerea lui Thane de a veni cu ei? Deja, 
prezenţa ei sporadică le tulbura oarecum viaţa. Să fi fost mai 
bine pentru ei să nu-i mai amăgească, prelungind fals şederea 
împreună? 

Decizia fusese luată şi orice modificare n-ar fi făcut decât 
să provoace o traumă. Din moment ce hotărâse să profite cât 
putea mai mult de aceste zile preţioase, va merge şi ea pe 
plajă să li se alăture. 

Nu se aşteptase la o nouă întâlnire cu Thane, dar când 
termină de coborât scările, îl văzu apărând din salon, ţinând 
în mână un pahar înalt cu o băutură rece. 

— Poţi să-mi acorzi câteva minute, te rog? Mă gândesc că 
vrei să mă eviţi cât mai mult posibil şi vreau să te asigur că 
voi fi cât se poate de cooperant în această privinţă. Ce doreşti 
să bei? 

Ezită puţin, apoi acceptă. De fapt, Thane avea dreptate; 
trebuia discutat un fel de program. 

— Suc de portocale, te rog. 

ÎL privi cum scoate o sticlă dintr-un mic bar frigorific şi 
umple un pahar, adăugând şi câteva cuburi de gheaţă înainte 
de a i-l oferi, mişcarea punându-i în evidenţă muşchii 
puternici, sub cămaşă. 

— Yassou, toastă el ironic, ridicând paharul, după care 
intrară în salon. Sper că nu eşti dezamăgită că nu am adus 
modernizări casei, dar întotdeauna am fost de părere că 
farmecul ei rezidă, în cea mai mare parte, în simplitate. 

— Simplitate? Duşuri, frigidere, baruri frigorifice, saltele 
ergonomice... 

Thane zâmbi, iar privirea lui îi acceleră pulsul. 

— Atunci, să spunem simplitate comparativ cu acasă. 
Recunosc că am adus câteva îmbunătăţiri, pentru a-mi 
satisface cât de cât firea sibarită, dar puţine — nu există 
televizor, maşină de spălat, aer condiţionat, mobilier şi 
obiecte de artă scumpe. Construcţia de bază nu a fost 
modificată, este încă aşa cum au lăsat-o foştii proprietari. 
Apropo, am fost contactat de un constructor care 
intenţionează s-o transforme în apartamente de vacanţă. 

— Doar nu vrei s-o vinzi! 

O spusese cu o voce plină de suferinţă, ca şi când ideea ar 
fi îngrozit-o. 

— De ce nu? Dacă mi se oferă un preţ bun, aş fi un prost 
să nu accept. 

— Bine, dar credeam că iubeşti locul acesta... 

Se opri brusc, reamintindu-şi că n-o mai privea nimic din 
ceea ce făcea el şi nici nu mai avea dreptul să se amestece. 

— Iubirea... e o chestiune de interpretare, nu-i aşa, 
Sapphy? 

Rămase privind-o, cu o expresie încrâncenată, aproape 
acuzatoare. 

— Eu... tu... adică, voiai să stabilim oarecum un program. 

Era hotărâtă să nu se lase amăgită de nimic. Trecuse 
vremea când se simţise puternică în faţa lui, acum era sfârşită 
şi vulnerabilă. Citea pe chipul lui şi-n ochii îngustați 
dezaprobarea pentru modul în care revenise la subiectul 
inițial şi pentru o clipă intră în panică, pentru că, deşi se 
declara dezarmat de hotărârea judecătorească, era la fel de 
puternic şi de dominant ca un tigru la pândă: plin de graţie şi 
eleganţă, dar nu mai puţin periculos şi crud. 

— Da, sigur, zâmbi el. Dacă uitarea ta în ceea ce priveşte 
dormitorul în care am dormit cândva nu se extinde şi asupra 
bucătăriei în care găteai pentru noi, îți aminteşti probabil că 
aceasta are strictul necesar, fără să se ridice, însă, la 
standardul unor pretenţii de mare rafinament culinar. 

— Nu-mi amintesc să fi stat prea mult să gătesc în 
bucătărie, recunoscu ea, regretându-şi cuvintele imediat ce-i 
văzu privirea amuzată. 

— Nu, aveam alte moduri de a ne petrece timpul, iar 
localurile de pe insulă răspundeau restului de nevoi. În ceea 
ce mă priveşte, eu voi mânca tot acolo, dar tu, fireşte, eşti 
liberă să faci cum îți convine. Dacă este nevoie să-ți 

reîmprospătezi memoria şi referitor la modul cum să ajungi în 
sat, sau la magazine... 

— Sunt sigură că îmi va reveni totul în minte. 

— Perfect; aşa mă gândeam şi eu. În acest caz, nu vei avea 
nevoie de mine. În majoritatea zilelor, voi lucra în camera 
mea şi îmi voi rezolva singur problema meselor. Poţi să le 
spui copiilor că voi veni să mă joc cu ei pe plajă când voi 
avea timp. Îţi convine? 

— Pare să fie ideal. 

Se ridică să plece, dar pe punctul să iasă din cameră, după 
o scurtă ezitare, întrebă totuşi, pe un ton rece: 

— Cam cât crezi că vom sta aici? 

— Atât cât va fi necesar. De ce? Ai angajamente sociale pe 
care trebuie să le anulezi? 

— Nu, dar vreau să-mi văd de viaţa mea, aşa cum cred cu, 
cât mai curând. 

Ieşind din cameră cu capul sus, i se păru că-l aude râzând. 


Pe măsură ce zilele treceau, Sapphira se obişnui cu un 
program lejer: masă, somn, relaxare pe terasă, citind o carte 
sau mergând pe plajă, unde copiii se jucau sub o umbrelă 
mare de soare, sub supravegherea Spiridoulei. 

Recunoştea, jenată de antipatia ei nejustificată de la 
început, că tânăra aceea se dovedise o angajată excelentă. 
Copiii erau fericiţi în compania ei, iar ea nu accepta să nu-i 
aibă mereu în preajmă, deşi Sapphira o îndemnase să-şi ia 
liber de câte ori doreşte. 

Trecuseră zece zile. Terminând de citit romanul, Sapphira 
puse cartea pe masa de pe terasă cu un oftat de satisfacţie şi-şi 
umplu paharul cu limonadă cu gheaţă. Cât de plăcut era şi ce 

atmosferă tihnită! Lorna o aprovizionase cu o duzină de 
romane de acelaşi gen — poveşti de dragoste — toate în 
engleză, ca parte din ceea ce numea, în glumă, „pachetul 
terapeutic”. 

— la-le şi savurează-le, îi spusese Lorna. Te vor ajuta să 
crezi în deznodăminte fericite, în ciuda unor perioade 
traumatice, din când în când. 

— Adică, să mă refugiez în iluzoriu? 

— De ce nu? Nu pot fi în niciun caz acuzată de 
sentimentalism, dar cred că o atitudine mentală 
corespunzătoare poate face minuni. Crede în fericire şi vei fi 
fericit! Ultimul lucru de care ai nevoie acum este să-ţi plângi 
de milă, aşa că relaxează-te şi speră. 

Lorna avusese dreptate. Deşi citise aceste romane ca pe o 
lectură obligatorie, de fiecare dată când termina unul, se 
simţea foarte satisfăcută. Îi făcea plăcere să ştie că oamenii 
puteau să-şi rezolve problemele şi să fie fericiţi, chiar dacă ea 
nu reuşise. 

De fapt, se simțea mult mai bine. Prezenţa tonică a 
copiilor, alături de atmosfera tihnită în care nu se mai gândise 
la problemele care o aşteptau, o ajutaseră mult. De asemenea, 
parcă şi pielea ei arăta mai bine, fapt la care avuseseră o 
contribuţie şi cremele date de Lorna. 

„Faptul că nu-l mai iubeşti pe Thane nu e o scuză să nu te 
mai iubeşti nici pe tine”, îi făcuse aceasta morală. „Trebuie să 
dai în continuare dovadă de mândrie, respect față de propria 
persoană, încredere în tine şi în alţii şi aceasta începe prin a 
avea grijă de tine însăţi”. 

Lorna se arătase plină de bunătate şi înţelegere față de ea 
atunci când avusese nevoie disperată de aşa ceva, aşa că, la 

rândul ei, îi datora măcar să-i respecte dorinţele, inclusiv 
purtarea unei cămăşi de noapte din satin potrivite mai 
degrabă unui decor de Hollywood, nu unei case pe o insulă. 

Dar prietena avusese dreptate şi Sapphira nu numai că 
arăta mai bine, dar şi percepţia pe care o avea faţă de lumea 
exterioară era mai profundă şi mai nuanţată, ca şi cum îşi 
revenea încet dintr-o anestezie. 

Se ridică şi privi spre golf. Era o după-amiază târzie şi 
copiii se aflau, ca de obicei pe plajă. În majoritatea zilelor, 
plaja era pustie, mai ales după-masa, căci turiştii erau foarte 
puţini, iar localnicii preferau plaja din apropiere de centrul 
oraşului, la o distanţă de cincisprezece minute. Astăzi, însă, 
era ceva diferit. Era şi Thane cu copiii. 

Instinctiv, degetele i se crispară, iar privirea se încăpăţâna 
să zăbovească asupra trupului lui abia ieşit din apă, un tot de 
armonie şi virilitate: pieptul puternic, reliefând la orice 
mişcare musculatura perfectă, picioarele lungi, cu coapse 
viguroase. 

Sapphira se miră de propria ei reacție; era ca şi cum îl 
vedea pentru prima dată, cu acelaşi freamăt cu care aştepta 
infuzia de magie a trupului lui. Trebuia să înceteze. După 
atâtea luni de la despărțirea de el, îşi câştigase imunitatea. 
Cum putea corpul ei s-o trădeze acum, reînviind acele 
amintiri?! Era probabil din cauza cărților; atâtea poveşti de 
dragoste, fie ele numai în planul ficţiunii, i o influenţaseră, 
dându-i hipersensibilitate. Dar, în definitiv, putea foarte 
simplu să plece de acolo. 

Rămase pe loc în umbra terasei şi continuă să-l privească 
venind spre casă şi oprindu-se sub duşul din grădină. Cu 
capul lăsat pe spate şi cu ochii închişi, Thane lăsă apa să-i 

curgă pe faţă, pe umeri, pe piept, iar când îşi depărtă puţin 
slipul, pentru ca apa curată să îndepărteze orice urmă de 
nisip, Sapphira tresări, de parcă şi ea ar fi simțit impactul 
acelei unde de răcoare. 

Când închise duşul şi luă prosopul să se şteargă, 
îndreptându-şi privirea spre ea, Sapphira hotărî să pună capăt 
acelei situaţii. Trezită parcă în urma unui şoc din lunga ei 
letargie, enervată de senzațiile instinctive pe care n-ar fi dorit 
să le mai simtă niciodată, se furişă în casă, refugiindu-se în 
camera ei, unde, închizând repede uşa, ca şi cum ar fi scăpat 
dintr-o mare primejdie, rămase rezemată de ea, abia 
stăpânindu-şi bătăile inimii. 

Decise că un duş rece i-ar pune ordine în gânduri. Porni 
imediat spre baie, scoțând din mers sandalele, rochia şi 
sutienul, când auzi o bătaie puternică la uşă. 

Nu era decât o singură persoană care să bată aşa. O clipă, 
se gândi să nu răspundă, dar bătaia se repetă, parcă şi mai 
tare. 

— Sapphira? Vreau să te întreb ceva. 

De fapt, ce rost avea să se teamă să-l vadă? Şi apoi, Thane 
putea foarte bine să deschidă uşa fără să aştepte vreo 
invitație; de fapt, se mira că n-o făcuse deja. Gândul acesta o 
făcu să între în panică. 

— Aşteaptă puţin, te rog! 

Cel mai la îndemână obiect de îmbrăcăminte pe care-l găsi 
fu neglijeul de satin care completa cămaşa de noapte şi, după 
ce-l trase repede pe ea şi-l strânse bine cu cordonul în jurul 
taliei, asigurată de o privire fugară în oglindă că e 
corespunzător acoperită de la gât până la glezne, deschise 
uşa. 

Contrar a ceea ce presupusese, Thane nu venise în slip, 
cum îl văzuse la duş, ci era complet îmbrăcat, ceea ce o făcu 
să fie mai calmă. 

— AI, te rog, câteva clipe libere? începu el politicos, ca şi 
cum ar fi fost un predicator care venea în misiune pe la casele 
oamenilor. 

Calmul ei fusese doar o falsă părere, căci îmbrăcat cu un 
tricou din bumbac fără mâneci, gri-argintiu, mulat pe torsul 
care se subția spre talie şi cu pantaloni strâmţi negri, Thane 
era la fel de tulburător ca şi dezbrăcat. 

— Desigur, îi răspunse ea cu aceeaşi politeţe, făcându-i loc 
să intre, iritată de fapt de freamătul interior pe care nu-l putea 
stăpâni. 

Thane îi privi îndelung chipul, apoi cu interes nedisimulat, 
neglijeului. 

— Dormi bine, Sapphy? 

Deja stingherită de privirea lui, Sapphira nu putu decât să 
încuviinţeze din cap, urmărindu-l cum înaintează spre pat şi 
ridică între două degete cămaşa de noapte. 

— Visezi frumos, sau absenţa noului tău prieten te 
împiedică să te odihneşti? 

Cu o nepăsare pe care era departe de a o simţi, Sapphira 
ridică din umeri cu un aer indiferent, evitând, să răspundă. 

— Dorm excelent, mulţumesc. De când m-am mutat la 
Lorna, nopțile nu mă mai înspăimântă. 

— Sunt încântat să aud că sistemul tău nervos este complet 
refăcut. Eu mă refeream, mai exact, la credinciosul tău 
Michael. 

Îi venea să râdă, pentru că deşi ţinea la Michael şi 
compania lui îi făcea plăcere, insistența lui Thane de a-l 

considera prezent, sau potenţial iubit, era ridicolă. Nu-şi 
dădea seama că o secătuise de orice pasiune pe care s-o 
dăruiască unui alt bărbat? Amuzamentul ei se transformă în 
indignare. Se plictisise să mai protesteze. Thane era liber să 
creadă ce dorea. 

— Nu este treaba ta. 

— Ba este, dacă prin comportamentul tău aduci un 
prejudiciu de imagine copiilor. 

— Cum îndrăzneşti?! Tocmai tu arunci cu pietre, tu, care 
eşti cel mai puţin îndreptățit să faci pe moralistul! 

Pentru o clipă, Thane se încruntă, neînţelegând, după care, 
colţurile buzelor lui se ridicară într-un zâmbet ciudat. 

— Ah, da, aluzia biblică... 

Dar nu negă insinuarea ei, pentru că încetase de mult timp 
s-o facă. 

— Totuşi, ar fi păcat să cazi din lac în canalul de scurgere. 

De data aceasta, Sapphira izbucni în râs. 

— Îmi pare rău, Thane, dar trebuie să-ţi spun că deşi 
engleza ta este desăvârşită, proverbul este „din lac în puț”. 

— În cazul de față, versiunea mea este mai potrivită, din 
moment ce individul se ocupă de gătit şi de spălatul vaselor, 
canalul unde se varsă resturile mi se pare mai ilustrativ. 

— Eşti un snob! Michael este maestru bucătar cu studii de 
specialitate şi de asemenea coproprietar al restaurantului în 
care lucrează. Şi chiar dacă şi-ar câştiga existența spălând 
vasele, crezi că ar avea vreo importanţă pentru mine? 

— Un om se identifică, în mare parte, cu ocupaţia pe care 
o are. 

— Ceea ce face din tine o maşinărie de prelucrat date — 
lipsit de sensibilitate, ca orice maşinărie, incapabil de judecăţi 
bazate pe compasiune şi înţelegere. 

Dumnezeule, ce făcuse? Îşi promisese să nu reînceapă 
certurile şi reproşurile, iar acum se lăsase provocată... 

— Ai dreptate în decodificarea caracterului meu, dar sunt o 
mulţime de elemente care concură la formarea unui om şi este 
posibil să nu le fi descoperit pe toate. 

— Sau să nu fi dorit s-o fac. Grija ta pentru somnul meu a 
fost singurul motiv care te-a adus? 

— Nu, deşi foarte important pentru mine, n-a fost singurul 
motiv. Mai este unul: am rezervat o masă pentru noi doi la o 
tavernă. Vin să te iau la ora opt, astă-seară. 

Individul era incredibil! Sapphira inspiră adânc, gândindu- 
se cum să refuze cu demnitate decizia pe care el o luase în 
mod autocratic. 

— Este foarte amabil din partea ta, dar am pregătit deja o 
salată cu pui pentru noi toţi. 

— Nol toţi? Trebuie să fi rătăcit imitaţia... 

— Noi toţi, cu excepţia ta, din moment ce-ai spus că-ţi 
rezolvi singur problema meselor. 

— Te temi să fii singură cu mine, Sapphy? Ce naiba crezi 
că ţi-aş face în prezenţa câtorva greci veniţi să ia masa, chiar 
dacă n-ar exista acea interdicție judecătorească? 

Cunoştea bine zâmbetul acela fără nicio urmă de 
amuzament, prevestitor de furtuni. 

— Există şi alte forme de abuz, nu numai cel fizic. Nu 
doresc să-mi petrec seara fiind insultată. 

— Chiar crezi că ăsta e scopul meu? Te asigur că motivele 
mele sunt deopotrivă mai plăcute şi mai prozaice. Mă 


59 


gândeam că ar fi bine să fim singuri, pentru a discuta despre 
locuinţa ta la reîntoarcerea la Kethina. Chiar ca măsură 
temporară, locuinţa ta este departe de a fi satisfăcătoare. 
Desigur, dacă preferi să discutăm aici şi acum... adăugă el, 
privind fix mişcarea de ridicare şi coborâre a pieptului ei 
sensibilizat în contururi din ce în ce mai evidente sub mătasea 
neglijeului. 


Capitolul 5 


— Nu! răspunse ea prea repede, ceea ce readuse pe chipul 
lui acel zâmbet maliţios. 

Thane avea dreptate. Trebuia să discute problema locuinţei 
ei şi o tavernă liniştită era un loc la fel de bun ca oricare altul. 
Į se părea nedrept din partea ei să-l priveze de o parte atât de 
mare din averea lui câştigată atât de greu, dar pe de altă parte, 
nu putea profita la nesfârşit de ospitalitatea Lornei. Din 
fericire, putea face un compromis, astfel încât să accepte mai 
puţin decât oferise el. 

— Ei bine, în acelaşi timp am putea să transformăm 
această cină şi în una aniversară. 

— Ca să toastăm pentru sfârşitul căsniciei noastre? 

Nu înţelegea prea bine de ce, dar era ca şi cum Thane îi 
înfipsese o sabie în inimă, deşi căsnicia lor murise, sau era pe 
moarte de mult timp. 

— Asta ar fi ceva fals, agape mou, accentuă el cu cinism 
cuvintele drăgăstoase, făcându-le să sune ca un sâsâit de 
şarpe, din moment ce, oricât de mult ai dorit tu să fie altfel, 
eşti încă soţia mea. 

— Doar cu numele. 

— Chiar şi aşa, tot soția mea. Tot mama copiilor mei, nu-i 
aşa, Sapphira? Mai degrabă ar fi fost un motiv de sărbătorire; 
dar nu, la altceva m-am gândit, la ziua ta. 

— Ziua... mea... 

Uitase complet. Sigur că da, avea o oarecare scuză, pe 
lângă trauma evenimentelor recente. În Grecia, se punea 
accent pe ziua numelui şi nu atât pe ziua de naştere, ori, în 
cazul ei, pentru femeia; care luase apărarea soţului, 
susţinându-i minciuna, nu putea fi vorba de un loc între sfinţi, 
ci numai de flăcările iadului. 

— Uitasem, recunoscu ea, jenată. 

— Nici nu e greu, îi veni el în ajutor, mai ales că 
felicitările din Anglia aşteaptă probabil la Kethina. Faptul că 
te-am privat de plăcerea de a le deschide, ca un minimum act 
reparator, doresc să-ți ofer o masă bună şi-un vin bun. Asta, 
desigur, dacă nu consideri compania mea total respingătoare. 

Era imposibil de trăit cu el, dar respingător niciodată. 
Dimpotrivă, el o considera respingătoare. Amintirea ultimei 
nopţi petrecute cu el o chinuia şi acum. 

— Da, cred că trebuie să discutăm despre viitor. 

— Atunci, rămâne pentru ora opt. l-am spus deja 
Spiridoulei că nu ne întoarcem decât foarte târziu. 

Părea mulțumit şi sigur de el, iar ea, imediat ce rămase 
singură şi se duse la duş, ar fi dorit să poată şterge orice urmă 
a efectului tulburător pe care încă îl mai avea asupra ei, cu 
aceeaşi uşurinţă cu care apa curăța de pe corpul ei şamponul 
cu parfum exotic. 

Cu siguranță, Thane bănuise că patul în care trăiseră 
împreună clipe minunate de totală împlinire nu făcea decât 
să-l sporească pustiul din suflet. Preţul pe care trebuia să-l 

plătească pentru aceste ultime zile care mimau atmosfera 
caldă de familie după care tânjise atât de mult, era chinul 
sufletesc amarnic. 

Cât de entuziasmată fusese când aflase că va avea gemeni 
şi cum fusese minată acea bucurie de boala ei şi apoi de 
îngrijorarea când, după naşterea acestora prin cezariană, 
fuseseră duşi la secţia de terapie intensivă! 

Când se întorsese acasă, constatase că Thane o angajase pe 
Spiridoula ca bonă. Îngrozită de starea de sănătate încă fragilă 
a gemenilor şi de totala lipsă a exaltării pe care o anticipase, 
prezenţa tinerei grecoaice îi repugnase, poate pentru că o 
considera o acuzaţie faţă de propria ei incapacitate, mai ales 
că, deşi îşi dorise foarte mult, nu putuse să-şi alăpteze copiii. 

Ceruse ca micuţii să fie instalați în dormitorul lor, astfel 
încât să-i poată supraveghea permanent, iar Thane o şocase 
cu refuzul lui categoric. 

— Pentru Dumnezeu, Sapphy, nu-ţi dai seama că lucrez ca 
un sclav ca să impun pe piaţă firma de consultanţă? Este un 
domeniu în dezvoltare şi dacă nu ne menţinem în prima linie, 
suntem sortiți pieirii. N-am nevoie să dorm mult, dar atât cât 
dorm, nu trebuie să fiu deranjat; trebuie să fiu perfect odihnit, 
dacă nu vrem să ne trezim faliți. 

— Eşti nepăsător şi egoist, ripostase ea furioasă. Sunt 
copiii tăi, ai o obligație faţă de ei. Deocamdată, abia dacă te 
văd! 

— Asta tocmai pentru că-mi îndeplinesc obligaţia să câştig 
bani ca să-i pot întreţine. 

Era posibil să iubeşti şi în acelaşi timp să urăşti un bărbat? 
Probabil că da. 

— Fu rezonabilă, Sapphy. Amândoi îi iubim, dar iubirea ta 
este de-acum o obsesie. Deja îți petreci fiecare clipă cu ei, 
adăugase el pe un ton blând, iar Spiridoula doarme în camera 
alăturată, cu uşa deschisă, aşa că la cel mai mic semn din 
partea lor, ne poate chema imediat. 

— Dacă tu aşa simţi, voi ruga să mi se pună un pat în 
camera lor. 

Dacă el i-ar fi interzis, poate relația lor nu s-ar fi deteriorat 
atât de repede. Dar el n-o făcuse, iar ea mersese mai departe 
cu planurile ei. În scurt timp, certurile dintre ei deveniseră tot 
mai dese şi mai puternice, începând de multe ori de la lucruri 
banale, pentru a degenera într-un torent de incriminări. Din 
cauza lipsei de comunicare fizică, nu existau săruturi de 
împăcare, sau mângâieri de înţelegere. Se simţea secătuită de 
vitalitate, ducând o existenţă monotonă, urându-se pentru 
starea în care ajunsese, dar incapabilă să găsească energia, 
sau măcar voinţa de a schimba ceva. 

Cufundată în gânduri, Sapphira luă spuma de corp şi o 
întinse uşor pe pielea care strălucea deja. 

Era conştientă de cât de rău arăta când Thane începuse să 
meargă împreună cu Angelia Andronicos la evenimentele 
sociale la care funcția îl obliga să participe şi la care ea refuza 
să-l însoţească. 

Gemenii aveau deja optsprezece luni când îi reproşase 
pentru prima dată faptul că o înşela. 

Intrase ca o furtună în dormitor, unde el tocmai îşi prindea 
manşetele cu butonii de aur. 

— Dacă trebuie să te duci, de ce nu mergi singur? îi ceruse 
ea socoteală. 

— Vrei să mă privezi de orice companie plăcută? întrebase 
el pe un ton glacial, dar controlat. Angelia, după cum ştii, este 
sora partenerului meu şi secretara companiei. Nu numai că 
este frumoasă şi simpatică, dar este şi o bună prietenă, a cărei 
companie o apreciez foarte mult. 

Chiar şi acum, după atâta timp, îşi amintea cât de adânc o 
rănise declaraţia lui atât de directă. 

— La fel de mult în societate ca în pat? 

— Din moment ce tu refuzi să mai împarţi patul cu mine, 
interesul tău pentru cine o face mi se pare deplasat. Nu 
intenţionez să-ți fac o listă. 

O listă! Veninul vocii sale o făcuse să devină lividă. 

— Totuşi, continuase el cu o blândeţe a tonului mai de 
temut decât orice țipăt, dacă mai afirmi vreodată aşa ceva 
despre Angelia, vei regreta. Din moment ce refuzi să mă 
însoţeşti într-o ocazie cum este cea din seara aceasta, sau nu 
eşti în măsură s-o faci, nu vreau să te mai aud denigrând-o pe 
femeia care ţi-a luat locul. E clar? 

Drept răspuns, luase primul obiect la îndemână, un ceas 
digital de la capătul patului, şi-l aruncase direct în faţa lui. 
Thane se ferise, dar obiectul îl atinsese puţin, după cum o 
dovedea firicelul de sânge de pe frunte. Îngrozită şi ruşinată 
de fapta ei, fugise din cameră, dar, în momentul respectiv era 
singura modalitate în care îşi putuse exprima frustrarea față 
de depresia în care se afundase cu fiecare zi ce trecea, 
distrugându-i mândria. 

Thane nu se întorsese acasă în noaptea aceea, iar ea 
rămăsese în salon, cu un pahar de Metaxa în mâna 
tremurândă, tânjind după compania părinţilor şi fraților ei. 
Thane n-o iubise niciodată. În sfârşit, îşi dăduse seama. 

Victimă a provocării ei lipsite de maturitate, se căsătorise cu 
ea din simţul onoarei. 

Sapphira deschise şifonierul şi luă rochia la care se 
hotărâse deja. 

Cât de mirată şi entuziasmată fusese când, la mai puţin de 
o săptămână de la acea violentă scenă cu Thane, apăruse 
Abby cu o valiză mare, anunțând că venise să-şi petreacă o 
parte din lunga ei vacanţă de vară cu ei, desigur, dacă nu-i 
deranja. 

În momentul acela, se îndoise că Thane va fi bucuros de 
venirea unui membru al familiei ei, căci menajul lor era deja 
destrămat, dar se înşelase. Soţul ei îi primise sora cu braţele 
deschise, la propriu. 

La naiba, trebuie să înceteze a se mai chinui cu amintirile 
acelea! Dacă existase cândva o şansă de a-şi salva căsnicia, 
aceasta trecuse de mult timp. Dacă Thane n-ar fi găsit 
consolarea în braţele surorii ei, ar fi făcut-o cu altcineva. 
Doar Abby se întorsese de atâta timp în Anglia, dar Angelia 
Andronicos continua să fie o prezenţă constantă şi intimă în 
viața lui. Se va strădui să facă faţă, cumva, rezultatelor 
greşelii îngrozitoare pe care o făcuseră amândoi. 

Înainte de a cobori pentru a se întâlni cu Thane, mai zăbovi 
o clipă, să se uite la copiii care dormeau, când îl auzi intrând 
în cameră. 

— Sunt frumoşi, nu-i aşa? şopti el, cuprinzând-o uşor după 
umeri, parcă invitând-o să împartă acea clipă de plăcere cu el. 

Îşi schimbase tricoul cu o cămaşă sport, verde, iar părul 
pieptănat cu grijă îi punea în evidenţă fruntea lată şi ochii. 

— Da. 

Aruncă o privire rapidă spre faţa lui care strălucea de 
mândrie şi de dragoste. Cum putuse bănui vreodată că nu-i 
iubeşte? 

— Spune-mi, Sapphy, continuă el, privind-o cu tristeţe, dar 
cu o intensitate ce-o obliga să nu se eschiveze şi nici să nu-i 
ocolească ochii, a meritat să suferi atât? 

Toxemia, cezariana, săptămânile de chin când încă nu ştia 
dacă vor supravieţui... Cu toate acestea, nu avea niciun 
dubiu. 

— Bineînţeles, spuse ea simplu, dar tresări când el îi 
strânse braţul mai tare. 

Simţindu-i reacția, Thane îi dădu drumul imediat. 

— Eşti gata să plecăm? 

— Sigur. 

Îmbrăcase o rochie imprimată în nuanţe de gri ŞI roşu- 
fucsia, cu cordon roşu şi sandale gri şi tot timpul cât coborî 
scările, simți privirea lui ațintită asupra ei. Aştepta încordată 
o remarcă sarcastică, dar Thane nu făcu niciun comentariu, 
singurul indiciu al faptului că observase o schimbare la ea 
fiind licărul admirativ din privirea lui. 

— M-am gândit să mergem la localul lui Vassili. E puţin 
probabil să fie aglomerat, dar l-am rugat totuşi să rezerve o 
masă pentru noi, cu vedere spre mare. Ai fost deja acolo? 

— Nu. 

— Perfect. Vei vedea că e cu câteva clase deasupra 
celorlalte localuri; are câteva specialităţi pe care nu le găseşti 
decât la restaurantele de patru stele. 

— Abia aştept, spuse ea politicos. 

Restaurantul era în partea cealaltă a golfului în formă de 
potcoavă, pe o platformă stâncoasă. De la intrare, atmosfera 

era cu totul alta: pe mesele deja aranjate, fiecare având la 
mijloc o vază mică plină cu flori, străluceau vesela de 
porțelan şi tacâmurile de argint. 

— Vassili e aici doar de un an, dar are o clientelă foarte 
exclusivistă, explică Thane, observându-i surprinderea. Mai 
ales printre amatorii de plimbări cu iahtul. Nici nu-ţi închipui 
de la ce distanţe vin ca să guste din specialităţile lui. 

După vreo două ore, Sapphira înţelegea de ce merita să 
străbaţi oricâte mile pentru a ajunge la restaurantul lui 
Vassili. Meniul lor constase din creveţi prăjiți în sos de 
brânză, friptură cu salată grecească şi clătite flambate Suzette, 
totul însoţit de un vin Cretan sec. 

Se temuse la început că atmosfera va fi tensionată, dar se 
linişti când îşi dădu seama că în prezenţa acelei clientele 
selecte, discuţia lor nu putea degenera într-un meci de 
înţepături şi insulte, cum tocmai se întâmplase la ultima, 
scăpată atât de uşor de sub control. 

În orice caz, era clar că discuţia va fi amânată până 
ajungeau la cafea şi lichior şi trebuia să recunoască, 
atmosfera era perfectă: o briză caldă, cerul senin dezvăluind o 
jumătate de lună care deschidea o potecă argintie pe 
întunericul apei, muzica discretă de fundal... Un decor 
superb, irosit pentru nişte foşti îndrăgostiţi, nu se putu ea 
abţine să nu constate. Dar după cât de relaxat era Thane, 
mâncând cu poftă, netulburat, pesemne el nu sesizase ironia 
situaţiei. 

Deodată, luminile se stinseră, lăsând mesele luminate doar 
de sfeşnicele mici de pe ele şi, cu o exclamaţie de uimire, 
Sapphira îşi îndreptă privirea spre bucătărie, la ropotul de 
aplauze venit de la mesele cele mai apropiate de aceasta. 

Apăru chiar Vassili, îndreptându-se spre ea cu o cupă 
enormă plină cu îngheţată şi însoțită, spectaculos, de jocuri de 
artificii de interior. 

— Felicitări, kyria! spuse el, aşezând în faţa ei ingeniosul 
preparat. Să trăiţi o sută de ani. Cele mai bune urări şi din 
partea întregii conduceri a localului. 

— Ah, dar nu pot... începu ea, îngrozită de dimensiunea 
îngheţatei, dar se opri imediat când, luminile aprinzându-se 
din nou, văzu fața rotundă a lui Vassili lungindu-se de 
dezamăgire. Vreau să spun că este o surpriză minunată, se 
corectă ea. Nu pot să vă mulțumesc îndeajuns. Arată... 
superb. 

— Patru feluri de îngheţată, cireşe negre, pepene şi lichior 
de ouă, zahăr şi coniac. Este renumită. 

— Sunt convinsă. Se poate să mai fie adusă o linguriţă, vă 
rog? O astfel de creație merită împărțită, adăugă ea, 
zâmbindu-i lui Vassili şi observând privirea amuzată a lui 
Thane. 

— Imediat, kyria. Petrecere frumoasă. 

— Touché, comentă Thane privind-o cu admiraţie, când 
rămaseră din nou singuri. Ştii că nu sunt mare amator de 
înghețată. 

— Şi tu ştii că nu pot mânca mult. E vina ta că i-ai spus de 
ziua mea, n-avea cum să afle altfel. 

— Se poate să fi menţionat lucrul acesta când am făcut 
rezervarea, gândindu-mă că vom avea tratament preferenţial. 
Recunosc, am uitat modul lui copilăresc de a proceda cu 
clienții în astfel de situaţii. 

— Ba nu, gestul lui a fost minunat, numai că ar fi trebuit să 
vină înainte să comandăm desertul. 

— Şi să piardă câştigul de la clătite?! Ei, nu trebuie să-l 
jignim, aşa că va trebui să te ajut. Mmm... e într-adevăr 
delicioasă. Încearcă şi tu, spuse el şi, încărcând din nou 
lingurita, o întinse peste masă. 

Sapphira ezită puţin, conştientă de provocarea gestului 
aparent indiferent. Ei, nu însemna mare lucru dacă-i îngăduia 
acea mică victorie, aşa că deschise gura ascultătoare şi 
închise ochii. 

— Delicioasă, şopti ea când se simţi din nou în stare să 
vorbească şi-i văzu licărul de satisfacție din priviri. 

Terminară în cele din urmă îngheţata, savurând-o încet şi 
din plin. 

— N-am mai împărţit de mult timp ceva, nu, Sapphira? Și 
nici n-o vom mai face, probabil. Apropo, am ceva pentru tine. 

Sapphira îi evită privirea cercetătoare, făcând eforturi să-şi 
rețină lacrimile care amenințau să-i umple ochii. Trăiseră 
împreună zile minunate... numai dacă ar fi iubit-o şi el la fel 
de mult cum îl iubise ea. 

— Sapphira... 

— Da. 

— Un dar mic pentru ziua ta şi pentru a spune sto kalo. 

Cuvintele alese de el însemnau „Să-ţi fie bine, oriunde vei 
merge” şi erau adresate cuiva cu care ştiai că nu te vei mai 
întâlni niciodată. Să refuze cutiuţa pe care el o întindea spre 
ea ar fi fost nepoliticos, dar pe de altă parte, în minte îi răsuna 
zicala conform căreia darurile grecilor erau de temut. Ce 
umilință îi mai pregătise? 

— Ia-o, Sapphira, insistă el, ca şi cum i-ar fi citit gândurile. 

Luă caseta şi, deschizându-i capacul, rămase uimită în faţa 
oului mic din porțelan de Paria, cu irizări albastre, cu un mic 

Cupidon cu arcul în mână şi tolba cu săgeți în spate, lucrat în 
relief. 

Era o piesă de colecție. Avea cincisprezece ani când 
văzuse unul similar din porțelan de Limoges şi-şi cheltuise 
ultimul bănuţ economisit cu atâta greutate pentru a-l 
cumpăra. Ținea enorm la acel obiect şi Thane ştia. 

— Este superb. 

Îl luă în palmă, bucurându-se de atingerea diafană, dar 
simțind în acelaşi timp o tristeţe dureroasă pe care nu mai 
încercă să şi-o explice. 

— În ţara mea, oul simbolizează o viaţă nouă, un nou 
început. Mă bucur că îţi place. Şi acum, să trecem la afaceri, 
Sapphira. 

Aşteptă până când chelnerul îi umplu din nou paharul cu 
coniac pentru a rupe vraja pe care momentul anterior o 
crease, deşi incert şi tensionat, în jurul lor. 

— Am hotărât să mă detaşez complet de trecut. Intenţionez 
să vând vila Andromeda. 

— Ah, nu! 

Protestul ei plin de durere, îi scăpase înainte să-l poată 
opri, dar şocul acelei veşti era prea mare. Faptul că ea nu mai 
locuia acolo nu însemna că perspectiva de a o şti vândută nu-i 
îngheţa complet sângele în vene. Îşi imaginase întotdeauna 
copiii crescând acolo, în camerele acelea spaţioase, în 
grădinile pe care le proiectase şi le plantase ea, sub ochii 
indulgenți ai lui Thane. Fusese proiectată inițial pentru un 
american bogat şi apoi fusese pusă în vânzare la scurt timp 
după căsătoria lor, când fostul proprietar trebuise să se 
reîntoarcă în ţară, pentru probleme familiale. Ea se 
îndrăgostise de acea casă cum o văzuse, şi în primul an al 

căsătoriei lor, fusese încântată să-şi pună amprenta personală 
asupra ei. 

— Chiar trebuie? 

— Din moment ce trebuie să-ţi asigur o locuinţă separată, 
mă tem că nu prea am de ales. Şi apoi, e vorba doar de nişte 
blocuri de zgură şi ciment transformate de conceptul unui 
arhitect într-o locuință plăcută. Cândva, poate aş fi 
considerat-o un paradis, dar a fost o iluzie cu care ne-am 
amăgit amândoi la vremea aceea, nu? 

— Dar îmi trebuie foarte puţin! Acum că am renunţat la 
custodia Victoriei, mă descurc cu două camere. Dă-mi puţin 
timp şi voi găsi ceva de lucru, ca să mă întrețin. 

— Prostii! Ai dreptul să ai amândoi copiii la tine din când 
în când, aşa că, de dragul lor, trebuie să ai o locuință 
corespunzătoare. 

— Nu m-am gândit atât de departe în viitor... 

Nu dorise decât să scape de bărbatul a cărei prezenţă îi 
tortura viaţa dincolo de limita suportabilului. 

— Poate să mai dureze până găsesc un cumpărător. Este o 
proprietate mare şi piaţa imobiliară de aici diferă faţă de cea 
din Anglia. Între timp, am cerut unui agent să caute o locuinţă 
temporară corespunzătoare pentru tine. Cu puţin noroc, la 
întoarcerea noastră în Kethina, este posibil să fi găsit deja 
ceva. 

— Nu era nevoie să-ţi faci atâtea griji. Lorna e fericită să 
mă găzduiască până când... 

— Eu, însă, nu. Acea maliosa parcă te-a vrăjit în spital. A 
profitat de refuzul tău de a mă vedea şi ţi-a otrăvit mintea, 
lucru pe care continuă să-l facă. 

Se înşela îngrozitor, dar orice ar ar fi spus pentru a-i lua 
apărarea Lornei ar fi fost inutil. Nu era nevoie s-o iubească 
pentru a fi gelos pe oricine bănuia că exercită o oarecare 
influenţă asupra ei. Thane reacţiona ca un cal sălbatic care îşi 
domina herghelia şi faptul că ea găsise o cale să se detaşeze 
părea să nu conteze deloc pentru el. 

— Crezi că mintea mea nu era deja otrăvită după ce v-am 
surprins, pe tine şi pe sora mea, unul în braţele celuilalt? 

Thane rosti ceva în limba sa, dar cu atâta intensitate, încât 
cei de la mesele învecinate întoarseră capetele, deopotrivă 
şocaţi şi amuzaţi, în timp ce el se ridică brusc. 

— Cred că e timpul să plecăm. 

Scoase din buzunar câteva bancnote pe care le lăsă pe 
masă, iar Sapphira trebui să-l urmeze spre ieşire. 

Afară, tocul i se agăţă de o piatră şi se împiedică, gata să 
cadă, dacă Thane n-ar fi prins-o de braţ. Instinctiv, se retrase, 
speriată de efectul pe care îl avea încă asupra ei. 

— Dumnezeule! scrâşni el din dinţi, strângându-i şi mai 
tare braţul care tremura. Chiar trebuie să reacţionezi de parcă 
aş vrea să te violez? 

Sapphira se strădui să-şi înăbuşe teama şi furia care-i 
accelerau pulsul într-un ritm infernal. 

— Prefer să nu fiu atinsă, mormăi ea pe un ton nefericit. 

— De mine, vrei să spui, completă el, trăgând-o mai 
aproape, în ciuda împotrivirii ei. De ce am impresia că te 
pregăteşti să-ţi ştergi urmele? Să părăseşti copiii şi să întorci 
complet spatele acestei perioade din viaţa ta? Dumnezeule, aş 
vrea să te scutur până aflu adevărul de la tine. 

— Nu! Nu te-am minţit niciodată! În orice caz, nu e treaba 
ta. Nu mai deţii niciun fel de control asupra mea. 


72 


— Am impresia că niciunul din noi nu crede aşa ceva. 

Spusese aceste cuvinte pe un ton blând, mângâindu-i uşor 
braţul, în timp ce ochii ei trădau panică. N-avea dreptul s-o 
tulbure aşa. Încercă să se depărteze, dar el nu cedă. 

— Vrei să încercăm? 

Sărutul lui, aproape brutal, îi trezi simţurile într-un val de 
senzaţii pe care le crezuse de mult uitate. Când Thane se 
retrase, privirea lui rece aţintită asupra ei era lipsită de orice 
compasiune, sau de regret. 

— Dacă intenţionezi să faci plângere la poliție împotriva 
mea, voi susține că m-ai provocat. 

— Mai doreşti să discutăm ceva? întrebă ea cu un calm 
aparent, cu buzele arzând de intensitatea acelui sărut. Dacă 
nu, aş vrea să ne întoarcem. 

— Desigur. De altfel, am realizat ce mi-am propus, aşa că 
nu mai are rost să rămânem pe insulă. Ţi-aş fi recunoscător 
să-i spui Spiridoulei să fie gata de plecare mâine pe la prânz. 


Capitolul 6 


— Mulţumesc, Michael, a fost o seară minunată. 

Sapphira coborî din Peugeot-ul gri şi rămase în curtea din 
faţa micului bloc în care agentul lui Thane îi găsise un 
apartament. 

Cuvintele pe care le rostise erau banale, dar adevărate. 
Plimbarea la Atena, la magazine, apoi o cină relaxantă la un 
restaurant în aer liber o ajutaseră să uite puţin de tristeţea care 
o copleşise de la venirea de pe insulă şi-i era recunoscătoare 
lui Michael că-i propusese să petreacă împreună una din 
rarele lui zile libere. 

Conform drepturilor de vizitare stabilite de tribunal pentru 
acordul inițial, în primele cinci zile de la întoarcerea de pe 
insulă nu şi-a putut vedea copiii. Fusese un adevărat chin şi 
încerca să-şi spună, în orele nesfârşite când nu putea adormi, 
că binele lor avea prioritate, oricât de greu i-ar fi fost să se 
supună regulilor stricte. 

— Trebuie să mai repetăm această ieşire, spuse Michael, 
cuprinzând-o uşor după umeri şi conducând-o spre arcada de 
piatră care dădea spre curtea interioară. Ți-aş fi propus şi 
înainte, dar atâta timp cât erai căsătorită, ar fi putut provoca 
speculaţii care ţi-ar fi făcut rău. Ca să nu mai vorbim de 
confruntarea cu Thane, se gândi ea automat. 

— Dar sunt tot căsătorită, Michael. 

— Dar nu mai e la fel! Doar pentru că ticălosul ăla refuză 
să-ți redea libertatea totală, nu înseamnă că trebuie să-i mai 
iei în considerare sentimentele. Este îngrozitor de 
încăpățânat! Şi apoi, ce te împiedică să-ți trăieşti viața?! Nu 
mai poate să-ți ia copiii, din moment ce ai renunțat la ei şi i-ai 
dat deja lui. 

— Nu am renunțat la ei! N-am făcut decât să renunţ la 
dreptul de custodie asupra unuia din ei, pentru că fiind 
gemeni, să poată locui şi creşte împreună. Aş putea să mă 
răzeândesc oricând, cu condiţia să nu-i dau lui Thane motiv 
să pretindă că nu sunt potrivită s-o cresc pe Victoria. Înţelegi 
care e diferența? Pot să suport să trăiesc departe de ei, pentru 
că ştiu că e alegerea mea, dar dacă Thane ar considera că are 
motive să ceară schimbarea hotărârii, n-aş rezista. 

— Sapphy, tremuri. lartă-mă, n-am vrut să te supăr, dar nu 
înţeleg de ce n-ai încercat să dovedeşti că Thane nu este un 
tată bun. 

— Pentru că... pentru că am presupus că eu, ca mamă, voi 
obține în mod automat custodia; în orice caz, n-am putut 
dovedi infidelitatea lui, dar chiar dacă aş fi putut, am impresia 
că o asemenea acuzație n-ar fi contat, din moment ce 

Nu era întregul adevăr. Gândul de a-l acuza public pe 
Thane o revoltase. Şi apoi, el nu contestase niciodată faptul 
că ea era o mamă bună, deşi un bărbat mai meschin ar fi 
făcut-o, ba chiar i-ar fi pus la îndoială sănătatea mentală, 
după felul cum se purtase după naşterea copiilor şi mai târziu, 
când îi găsise pe Abby şi pe el îmbrățişaţi. Faptul că el nu 
pusese niciodată la îndoială dragostea ei de mamă însemnase 
mult pentru ea. 

— Presupun că te-ai obişnuit să consideri asta valabil 
pentru majoritatea bărbaților, spuse el, zâmbind şi 
întrerupându-i şirul gândurilor. În orice caz, eu nu mă includ 
în această categorie. 

— Eşti un băiat foarte bun, Michael. Mă surprinde că nu s- 
a îndrăgostit încă de tine vreo frumoasă grecoaică. 

— Nicio şansă! Ştii bine, chiar mai bine decât mine, că 
dacă familiile greceşti mai tolerează o soție străină, pe 
considerentul că aceasta poate asimila cultura lor, nu se face 
sub nicio formă această concesie unui bărbat străin care ar 
încerca să le fure fiica. Şi apoi... adăugă el cu tandrețe, 
strângându-i uşor umărul, nu sunt disponibil pentru aventuri 
amoroase. Eu am găsit deja femeia pe care o doresc. 

— Michael... nu, te rog! 

Îşi ridică ochii plini de teamă spre faţa lui serioasă şi se 
opriră la intrarea în bloc. 

— Nu ştiu ce m-aş fi făcut fără Lorna şi fără tine, şi vă 
consider prietenii mei cei mai buni, dar... nu sunt nicidecum 
pregătită pentru o altă legătură... 

— Cu timpul, vei fi. 

Acest bărbat bine făcut, de aproape treizeci de ani, pe care 
multe fete ar fi fost încântate să-l aibă ca iubit, îi vorbise plin 
de încredere. 

— De fapt, speram că acum, când locuieşti singură... 

— Chiar dacă aş vrea, n-ar fi atât de simplu. Nu pot risca 
să fiu etichetată drept o femeie uşoară. 

— Dar dacă n-ar fi copiii? 

— Nu, nu asta-mi doresc, Michael, crede-mă. De fapt, ar fi 
mai bine să nu ne mai întâlnim singuri. Trebuie să plec, 
acum. Sunt teribil de obosită. 

Nu mai suporta să-i vadă chipul plin de durere. Făcu un 
pas înapoi, vrând să plece, dar spre surprinderea ei, el îşi 
răsfiră degetele în părul ei şi, trăgându-i capul spre el, o 
sărută pe buze, pe cât de furios, pe atât de pasional. 

— Blestemat să fie acest Thanos Stavrolakes! spuse el 
printre dinţi, dându-i drumul. Tiranul! Şi-a pus amprenta 
asupra ta de parcă te-ar fi marcat cu un fier roşu! Cum vrei, 
Sapphy. Cel puţin, eu ştiu să accept refuzul. Nu uita însă, 
dacă ai vreodată nevoie de mine, ştii unde mă găseşti. 

Tulburată şi întristată de  întorsătura neașteptată a 
lucrurilor, Sapphira rămase privindu-l cum se îndepărtează, 
cu umerii aduşi. Nu-l văzuse niciodată atât de furios şi nici nu 
şi-l închipuise aşa, dar de fapt nu se prea pricepuse niciodată 
să evalueze corect caracterul bărbaţilor. A fost o naivă, n-a 
bănuit niciodată existența unor sentimente atât de profunde. 
Dar dacă frustrarea îi scotea la suprafaţă o manifestare atât de 

brutală, procedase bine hotărând să nu se mai întâlnească. 
Oftă. Mai produsese încă o ruptură în viaţa ei. 

Descuie şi intră, apoi rămase ca paralizată, văzând lumină 
prin uşa întredeschisă a livingului. Încercă să se calmeze, 
găsind o explicaţie simplă şi logică: uitase s-o stingă la 
plecare. Acum că locuia singură, trebuia să nu se mai lase 
pradă imaginaţiei. 

Hotărâtă, deschise uşa, dar abia îşi înăbuşi ţipătul când 
silueta aceea înaltă, binecunoscută, veni spre ea. 

— Unde naiba ai fost până la ora asta, noaptea? întrebă 
Thane cu voce tunătoare. 

— În oraş, încercă ea să nu se lase intimidată, deşi era al 
doilea şoc pe care-l primea. Mai degrabă eu aş dori să ştiu ce 
naiba e cu tine aici, ce cauţi într-o casă străină? 

— Nu prea e casă străină, agape mou. Din moment ce eu o 
plătesc, nu te aşteptai să am şi eu o cheie? 

— Da, dar nu s-o foloseşti neinvitat. 

Ea tremura deja, din cauza tensiunii nervoase la care fusese 
deja supusă, iar el, cu maxilarul încleştat şi o sclipire rău 
prevestitoare în priviri, arăta cumplit de ameninţător, dar 
parcă un diavol din ea o îndemna să nu cedeze. 

— De ce ai venit aici, Thane? 

— Ca să te iau înapoi la vila Andromeda. 

— Poftim? Pesemne glumeşti. 

Pentru o fracțiune de secundă, imaginea lui se estompă 
între fantezie şi realitate, în timp ce-n mintea ei încolți gândul 
absurd că venise s-o ia cu el ca pe soţia lui, dragostea lui, 
femeia fără care nu putea trăi. Iluzia aceea dispăru cu aceeaşi 
rapiditate cu care apăruse şi, după expresia încrâncenată a 

chipului său, Sapphira îşi dădu seama că motivul trebuie să 
fie de cu totul altă natură. 

— Şi eu aş vrea să glumesc. Crede-mă, nu mă aflu aici din 
proprie iniţiativă. Aceste ultime zile au fost printre cele mai 
liniştite de când ai păşit pentru prima dată în Grecia. 

Dispreţul lui era ca o palmă, dar înfruntă demnă cruzimea 
cuvintelor lui. 

— ŞI atunci, ce te determină să tulburi această fericită stare 
de lucruri? 

— Stephanos a avut un accident. 

După aceea, se întrebase dacă nu cumva modul în care 
Thane făcuse anunţul, ca şi cum ar fi lansat o bombă, fusese o 
pedeapsă premeditată. În orice caz, trebuie să fi fost satisfăcut 
de zbuciumul declanşat. 

— Dumnezeule! Ce s-a întâmplat? Unde este? E mort? 

În disperarea ei, îl prinsese cu mâinile de braţe şi strângând 
cât putea, încerca să-l zgâlțâie, ca şi cum astfel i-ar fi putut 
grăbi răspunsurile la întrebările pe care le punea într-un torent 
dezlănţuit. 

— Bineînţeles că nu. Nici măcar nu e grav rănit. 

Dură destul până când cuvintele lui rostite cu calm să-şi 
facă loc în mintea ei înceţoşată de valuri de ameţeală. 

— Acum câteva zile le-am instalat un leagăn în grădină, 
continuă el pe acelaşi ton aspru. M-am gândit că îi va amuza. 
Dar în loc să stea jos pe locul lui, asigurat cu curele, aşa cum 
1 se spusese, a reuşit să se ridice în picioare în timp ce 
Spiridoula se ocupa de Victoria. Rezultatul a fost, cum era de 
aşteptat, că a căzut. 

— Este lovit rău? Şi-a rupt ceva? 

ÎI bombarda cu întrebări născute din cele mai negre 
gânduri, în timp ce se prinsese de el cu toată puterea ca să se 
sprijine şi, pentru prima dată, îi vorbi cu compasiune, luându- 
i mâinile în ale lui. 

— Taci, Sapphy! Calmează-te şi ascultă-mă. A fost mai 
mult speriat, teama de a fi pedepsit pentru că n-a ascultat. 
Fireşte, l-am dus la spital să i se facă o radiografie; nu sunt 
decât câteva zgârieturi care se vor vindeca de la sine în câteva 
zile, numai că... 

— Numai că...? 

— Te vrea pe tine. Ştie că nu vei fi aici în fiecare zi, dar 
refuză să accepte ideea că nu vii când el a păţit ceva. 
Consideră că e pedepsit pentru că a greşit, îşi cere întruna 
iertare şi întreabă când îl ierți. 

— Vin imediat. 

Lacrimile îi curgeau deja pe obraji când cobori şi se lăsă 
condusă de Thane la maşină. Ciudat că n-o observase la 
venire, dar fusese probabil prea concentrată să-l refuze pe 
Michael. Încă îi mai răsunau în minte acuzaţiile acestuia 
împotriva soţului ei; da, era şi ea de acord, era un tiran. 
Mintea îi era acum plină de temeri pentru fiul ei. Un singur 
colțişor rămăsese totuşi fidel trecutului: Thane, senior... 
stăpân... 

În câteva minute ajunseră acasă, iar Spiridoula le deschise 
înainte ca Thane să vâre cheia în broască. 

— Doarme acum... amândoi dorm, se adresă aceasta 
Sapphirei, cu un zâmbet larg. Acum că sunteţi aici, se va face 
imediat bine, veţi vedea. 

— Trebuie să urc la el. 


79 


Urcă treptele două câte două, înainte să audă mormăitul de 
aprobare al lui Thane şi să vadă zâmbetul satisfăcut al 
Spirdoulei, şi deschise uşa camerei copiilor, hotărâtă să 
înfrunte cine ştie ce imagine o aştepta, în ciuda asigurărilor 
lui Thane. 

Copiii dormeau liniștiți, fiecare în pătuţul lui. 

La lumina slabă a veiozei de pe noptieră, Sapphira 
îngenunche lângă patul băieţelului, atingându-i uşor fruntea 
cu vârful degetelor, ca şi cum ar fi încercat să-i transmită un 
mesaj. 

— Ah, Stephanos... mami e aici, iubitule. 

Ridică uşor cearşaful ce-l acoperea, cercetându-l atent, atât 
cât pijamaua îngăduia. Ezită... luptând împotriva nevoii 
egoiste de a-l trezi pentru a-l simţi cum îi cuprinde gâtul cu 
braţele şi se lipeşte de ea. 

— Lasă-l să doarmă, Sapphy, auzi vocea şoptită a lui 
Thane. 

Ca şi cum ea ar fi fost o străină. De fapt, nici n-o dorise 
acolo. Dacă Stephanos ar fi adormit mai devreme şi n-ar fi 
insistat atât, ea nici n-ar fi aflat de incident. 

— Da, cred că ai dreptate. 

Era îngrozitor de greu să-şi reprime dorința de a-şi atinge 
copilul, dar pe de altă parte n-avea rost să-l mai tulbure acum 
când, în sfârşit, adormise. ÎI acoperi din nou, îl sărută uşor pe 
obraz, o sărută şi pe Victoria, apoi se ridică aproape 
clătinându-se, epuizată din cauza oboselii şi a şocului. 

— Fi bine, se pare că nu sunt indispensabilă, încercă ea să 
glumească, dar lacrimile începură să-i curgă din nou pe 
obraji. Am să telefonez mâine dimineață să văd cum se simte, 

dacă nu te deranjez. Acum, ţi-aş fi foarte recunoscătoare dacă 
vrei să chemi un taxi. 

— Cât de recunoscătoare, Sapphy? Îndeajuns ca să-ţi iei 
rămas-bun de la mine aşa cum ai făcut-o cu prietenul tău în 
seara aceasta? 

— Ne-ai spionat! 

— Ssst! 

O conduse afară din camera copiilor şi închise uşa în urma 
lor. 

— Copiii au auzit deja atâtea certuri ale noastre cât să le 
ajungă pentru toată viața. Să-i lăsăm măcar să doarmă 
liniştiți. Putem continua discuţia jos, dacă doreşti. 

— Nu, nu vreau decât să ajung în apartamentul meu. 

Coborâse deja scările, dar nu se putu împotrivi braţului lui 
Thane, care o conducea spre salon. 

— Dacă vă comportaţi ca doi îndrăgostiți sub o arcadă 
luminată, trebuie să ştiţi că riscaţi să fiți văzuţi, spuse el tăios 
şi dispreţuitor. Mulţumeşte stelei tale norocoase că n-ai fost 
atât de iresponsabilă încât să-l inviţi să petreacă noaptea cu 
tine. 

— Aşa ceva nu s-ar fi întâmplat niciodată. Dar dacă tot eşti 
atât de preocupat de moralitatea mea, află că nu voi mai ieşi 
cu el. 

— Foarte bine. Deşi... de ce te aştepţi să cred, din moment 
ce insişti să mă acuzi în mod neîntemeiat de infidelitate, în 
ciuda faptului că eu am negat mereu. Sper, Sapphy, că este 
adevărat ceea ce spui. Acum, vreau să ştiu altceva; ce propui 
în legătură cu Stephanos? 

— Cum adică? 

— Pentru mâine dimineaţă, când se va trezi şi va plânge 
după tine. 

— Mâine, totul va reintra în normal. Ai spus că nu e nimic 
grav. 

— Fizic, nu, dar emoţional e distrus. Pentru Dumnezeu, 
cum poţi fi atât de oarbă? În aceste ultime nouă luni, deşi ai 
locuit la Lorna, ai venit la copii în fiecare zi. Nu le e uşor să 
accepte absenţa ta, oricât ai încercat să le explici. Minimum 
ce poţi face este să rămâi în noaptea asta aici şi să fii lângă el 
când se trezeşte mâine dimineaţă şi va întreba de tine. 

— Nu pot! 

Fiecare cuvânt era ca o sfâşiere, dar să mai prelungească 
acea agonie ar fi fost o cruzime, nu numai pentru ea, dar şi 
pentru copii. 

— De ce, Sapphira, de ce? Există un motiv, sau o faci doar 
din plăcerea de a mă contrazice? 

— Nu e drept să vorbeşti aşa! Şi eu aş putea să te întreb 
dacă îţi face în continuare plăcere să mă tiranizezi! 

— Să te tiranizez? Când am făcut eu aşa ceva, Sapphira? 

— Din momentul în care am păşit în casa aceasta, mi-ai tot 
comandat ce să fac şi ce nu, ca şi cum... ca şi cum... 

— Ca şi cum te iubeam şi doream să te acomodezi în acest 
nou mediu străin cu cât mai puţine probleme? completă el cu 
blândeţe, privindu-i cu ochi adumbriți de gene chipul 
provocator. 

— Nu, nu aşa! Ca şi cum aş fi fost un copil recalcitrant 
care trebuia disciplinat. 

— Adevărat? Recunosc, nu-mi amintesc aşa ceva. 

— Chiar nu-ţi aminteşti când am petrecut dimineaţa 
culegând flori sălbatice şi, când le-am răsturnat din greşeală, 

m-ai pus să stau în genunchi şi să le adun una câte una şi să le 
pun la loc în coş? 

— Ziua de Întâi Mai la un an de la căsătorie? se încruntă 
el, ca şi cum încerca să-şi amintească. 

— Am cules atât de multe, încât am umplut un coş mare. 
Era o zi minunată şi te-am rugat să mă duci pe malul mării 
după prânz... 

— lar eu ţi-am spus că nu pot, pentru că aveam de lucru la 
un program important. 

Zâmbetul ce-i juca în ochi o făcu să-şi dea seama nu numai 
că Thane doar se prefăcuse a fi uitat, ci şi că fusese o 
imprudenţă din partea ei să se refere la acea zi, căci exemplul 
nu era cel mai potrivit, deoarece, dacă-şi amintea şi el totul la 
fel de clar ca şi ea... 

Dăduse dovadă de lipsă de înţelegere, pentru că dorise să 
se bucure din plin de acea zi. Îndrăgostită nebunește de 
Thane, nu dorea să-l împartă cu nimeni şi cu nimic, cu atât 
mai puţin cu un calculator. Acum, privind în urmă, îşi dădea 
seama că fusese răsfăţată şi egoistă. Se simţise neglijată şi, 
când se întoarse repede să părăsească încăperea în semn de 
protest, agăţase cu fusta coşul şi crizantemele sălbatice se 
împrăştiaseră pe jos. Ajunsese deja la uşă, pe punctul de a 
ieşi, când el o chemă înapoi şi-i ceru să le adune şi să le pună 
în apă. 

— De ce? întrebase ea, furioasă. Sunt doar nişte buruieni. 
Să le adune Ephimi şi să le arunce. În definitiv, de aceea o 
plătim. 

Tonul rece cu care-i răspunsese Thane îi mai suna încă în 
urechi: 

— O plătim ca să fie menajeră, nu să curețe după toane şi 
accese de furie juvenile, Sapphy. Şi acum, te rog să aduni 
florile. Sapphy. 

Câteva clipe îl privise lung, neştiind ce să facă: pe de o 
parte, ar fi ieşit, trântind uşa şi sfidându-l, dar pe de alta îşi 
dădea seama că existau nişte limite în a-l înfrunta, păstrând în 
acelaşi timp fericirea pe care o trăiau. Numai că, din mândrie, 
nu putea să-i facă total pe plac. 

În cele din urmă, găsise o soluţie de compromis. 
Adresându-i un zâmbet fermecător şi ingenuu, se lăsase uşor 
în genunchi şi începuse să culeagă florile încet, cu infinită 
grijă, fredonând încet şi apropiindu-se puţin câte puţin de el, 
cu părul lung blond atingând podeaua şi curba dulce a sânilor 
pusă în evidenţă de decolteul adânc. 

— Ai făcut aşa cum ţi-am cerut; le-ai cules pe toate, spuse 
Thane, ca un ecou al propriilor ei gânduri. 

Zâmbetul lui îi spunea că şi-n faţa ochilor lui se derula din 
nou scena acelei după-amiezi de primăvară. Trebuia să 
destrame cumva vraja, să revină la realitatea crudă a 
prezentului. 

— Asta a fost cu mult timp în urmă... 

Se întrerupse, căci îşi simţea gâtul atât de uscat, încât putea 
vorbi. 

— Acum patru ani. Erai deja însărcinată, dar nu ştiam. Ai 
îngenuncheat în faţa mea şi ţi-ai ridicat spre mine ochii 
minunaţi... 

— Thare, te rog... 

Nu voia să-l audă povestind ce se-ntâmplase apoi, totul era 
de domeniul trecutului, un vis care se spulberase în realitatea 
nemiloasă. 

— Şi mi-ai spus că-ţi pare rău, că nu vrei să mă reţii de la 
lucru... 

Tăcu puţin, privindu-l obrajii îmbujoraţi care-l asigurau că- 
şi amintea tot atât de bine ca şi el, în cele mai mici amănunte. 

— ...şi ţi-am simţit atingerea degetelor pe coapse şi ţi-ai 
pus capul în braţele mele... 

Corpul ei reacţiona acum, la cuvintele lui, la fel cum 
reacționase cândva la trupul lui: cu dorinţă aproape 
dureroasă, cu un val de iubire a cărui forță crezuse că se 
stinsese de mult. 

— Ce rost au toate acestea... 

În glasul ei era tot atâta disperare, câtă ameninţare în acele 
amintiri de a reînvia ceva ce nu-şi mai găsea locul în 
prezentul existenţei ei. 

— Au. Vreau să fiu sigur că-ți aminteşti finalul. 

De parcă l-ar fi putut uita vreodată. 

Câştigase, căci pe atunci Thane nu-i putea rezista. 
Acceptând invitația ei mută, o ţintuise pe podea cu trupul lui 
debordând de virilitate. Coşul se răsturnase pentru a doua 
oară, iar florile se împrăştiaseră pe obrajii şi pe pieptul ei. 
Apoi o luase în braţe, dornic să ajungă cât mai repede în 
intimitatea dormitorului lor. 

— Şi florile? îl întrebase ea, când treceau pragul. 

— Să le adune Ephimi; de aceea o plătim, venise, odată cu 
răspunsul lui, confirmarea deplinei ei victorii. 

Thane nu mai avusese timp de lucru în acea după-masă, iar 
ea descoperise mi târziu o floare mică rătăcită în pat, 
impregnată de minunea dragostei lor şi o aşezase între filele 
Bibliei, acolo unde era povestea Sapphirei. 

— Îmi amintesc, spuse ea, atentă să păstreze un ton cât mai 
neutru, care să nu trădeze nicio emoție. Îmi amintesc şi ce s-a 
întâmplat cu florile. Ephimi le-a pus în apă şi mai târziu în 
seara aceea, le-am împletit într-o coroniţă şi-am pus-o la uşă, 
pentru ca viaţa noastră şi căminul să fie binecuvântate pentru 
anul următor. Florile ar fi trebuit să se usuce şi să se 
transforme în imortele, dar, numai după câteva săptămâni s- 
au uscat şi le-a spulberat vântul. 

Fusese ca o prevestire pentru viitor, numai că fusese era 
prea orbită pentru a vedea. 

— Aşează-te, Sapphy. Există o soluţie, pe care vreau s-o 
discutăm. 

ÎI ascultă, mai mult pentru că picioarele nu mai aveau forţa 
s-o sprijine, şi-l privi cum se plimbă agitat prin cameră, 
înainte de a se opri în picioare în faţa ei. 

— Am să pun din nou în vânzare apartamentul abia 
cumpărat şi poţi reveni aici. 

— Este ridicol! izbucni ea, încercând zadarnic să înţeleagă 
logica acelei propuneri uluitoare. Ar fi ca o farsă... 

— N-ar fi pentru prima oară. 

Acuzaţia lui, dură, dar adevărată, o făcu să tresară. 

— Bine, dar... 

Îşi dădea bine seama că, de fiecare dată când îl vedea, îi 
venea tot mai greu să-şi vindece rănile sufleteşti. 

— Ascultă-mă până la capăt. 

Era uşor aplecat spre ea, într-o poziţie gata de atac, dar în 
acelaşi timp reţinută. 

— Planul meu este următorul: putem separa vila la fel cum 
am procedat cu casa de pe insulă. Vei avea dormitorul nostru, 
iar eu voi dormi pe canapea, în birou. În timpul zilei, cât sunt 

la lucru, ai toată casa la dispoziţie; seara, te poţi retrage în 
camera ta. Eşti de acord, sper, că este loc suficient pentru a-ţi 
amenaja un living plăcut. 


Capitolul 7 


— Nu înţeleg rostul... Mobilul separării legale a fost... 

— A fost să nu-ţi mai împarţi viaţa şi patul cu mine, 
termină Thane fraza, pe un ton dur. Partea a doua este 
exclusă, în urma hotărârii judecătoreşti, iar eu propun să mai 
locuim împreună doar până când Victoria şi Stephanos mai 
cresc puţin şi-şi dau seama că relația şi ceea ce s-a întâmplat 
între noi nu are nicio legătură cu ei, că nu ei sunt răspunzători 
că nu ne mai iubim, dar că în ciuda acestui fapt, amândoi 
ținem foarte mult la ei. Se pare că eforturile tale de pe insulă 
de a-i obişnui cu ideea că urmează să locuim separat, n-au dat 
roadele la care sperai. Momentan, sunt total nelămuriţi — şi 
nefericiţi — iar eu nu mă descurc prea grozav să le explic 
situația. 

În ciuda durerii, Sapphira nu se putu abţine să nu 
zâmbească. Tocmai el, care rezolva atât de competent orice 
problemă, trebuia să-şi recunoască frustrarea în privinţa 
încercărilor eşuate în această privinţă. 

— Nu ştiu ce să spun... 

Îşi împreună mâinile, încercând să le oprească tremuratul. 
Ceea ce spunea Thane era logic. Poate nu era cea mai 
ortodoxă metodă, dar nu era o situație singulară ca un cuplu 
separat să locuiască în aceeaşi casă, fără a comunica. Dar va 
putea ea să facă asta? 

— Ei bine? întrebă el blând, urmărindu-i frământările pe 
care expresia feţei le exterioriza. Ce e mai important pentru 
tine, fericirea copiilor, sau propria ta mulţumire? 

Cum putea fi atât de crud, după tot sacrificiul făcut de ea? 
Doar dacă avea mai departe convingerea că vrea să fugă cu 
Michael. Faptul că îi văzuse în seara aceea şi că fusese 
martorul sărutului lui plin de pasiune nu era deloc în favoarea 
credibilității ei când susţinea că fratele Lornei nu o 
interesează deloc ca bărbat. 

— E acelaşi lucru, răspunse ea cu un aer demn. Cât timp 
intenționezi să menţinem acest aranjament? 

— De unde naiba vrei să ştiu?! Atât cât va fi necesar... 
atâta timp cât vom putea suporta amândoi. 

— Îmi trebuie timp să mă gândesc...! 

În faţa ochilor îi apăru imaginea chipurilor nevinovate ale 
copiilor dormind. Se convinsese că va fi în stare să suporte 
despărțirea şi, probabil că, dacă n-ar fi avut alternativă, ar fi 
găsit voinţa de fier să reziste angajamentului luat, dar din 
moment ce i se oferea o cât de mică portiţă, oricât de 
traumatizantă, hotărârea ei se topea din secundă în secundă. 

— Gândeşte-te cât doreşti. Începi de astă-seară şi 
experimentează zi după zi, dacă aşa îți e mai uşor. 

— ŞI ce se întâmplă cu apartamentul meu, dacă sunt de 
acord? 

— Oricum, nu era foarte potrivit. Nu mi-am dat seama 
decât când te-am aşteptat în seara aceasta. lată încă un motiv 
să rămâi aici. Astfel, voi avea timp să rezolv vânzarea acestei 
locuinţe şi găsirea uneia convenabile pentru amândoi. Să-ţi 
aduc ceva de băut? Eu voi bea ceva. 

— Da, mulţumesc. 

Va accepta oferta lui. Avea să fie greu, dar cu precauţie, va 
putea evita orice întâlnire cu el şi astfel nu va mai avea de ce 
să se teamă de puterea aurei magnetice a prezenţei lui, de 
personalitatea dominantă a acelui trup perfect, va putea 
ignora femeile care-i vor lua locul, care-i luaseră de fapt 
locul. Răsplata va compensa durerea sfâşietoare de a fi 
respinsă. ŞI apoi, situaţia nu va dura la nesfârşit. 

Încercă să-şi imagineze momentul când copiii vor ajunge 
la stadiul în care rolul ei în viaţa lor să fie mai mic, dar nu 
ajunse la nicio concluzie. Va trebui să intuiască la momentul 
respectiv. Deja se simţea vinovată pentru modul cum le 
tulburase viaţa, aşa că de data aceasta va trebui să le 
garanteze stabilitatea de care aveau nevoie, atâta timp cât va 
fi necesar. 

Pentru o clipă, Thane îi atinse mâna când îi oferi paharul 
cu o porție generoasă de coniac. 

— Ne-am înţeles, Sapphy? Vei fi aici mâine dimineaţă, 
când Stephanos se va trezi şi va începe să plângă după tine? 

— Da, cu condiţia să te comporţi în spiritul dictat de 
hotărârea de separare. 

Fără să-i răspundă, dar cu ochi strălucitori ca de bucuria 
unei victorii, Thane se aplecă să-şi ciocnească uşor, cu un 
clinchet cristalin, paharul de al ei. 

După nu mai mult de zece minute, cu gustul coniacului 
încă arzându-i limba, Sapphira era deja în dormitor. Îşi puse 
cămaşa de noapte rămasă de când părăsise casa şi se duse 
automat la oglindă. 

Şederea în Konstantinos îi făcuse bine: de la culoarea 
sănătoasă a pielii, la contururile ascuţite transformate în 
liniile curbe cu care era obişnuită şi la strălucirea ochilor. 

Doar părul, altădată atât de mătăsos, era uscat ca paiele. Încă 
se mai cutremura amintindu-și dezgustul lui Thane la vederea 
corpului ei ultima oară când împărțise patul cu el. 

Scoase un țipăt uşor când auzi bătându-se la uşă. Nu putea 
fi decât Thane, aşa că, nemulțumită că era deranjată, îşi 
aruncă peste umeri jacheta de care tocmai se dezbrăcase şi 
deschise puţin uşa. 

— Felicitările pentru ziua ta, Sapphy; n-ai avut ocazia să le 
iei. E cam târziu, dar de fapt urările de bine n-au dată de 
expirare, nu-i aşa? 

Sapphira luă plhicurile de diferite mărimi şi-i mulţumi pe un 
ton destul de distant, după care, deşi obosită, nu rezistă să nu 
le deschidă. Începu cu felicitarea de la părinţi, apoi trecu la 
cea de la David şi Marcia şi în cele din urmă la cea de la Lisa, 
cea mai bună prietenă a ei de la colegiu. Mai erau încă trei. 
Recunoscu scrisul naşei ei şi pe cel al mătuşii paterne; ambele 
trimiseseră felicitări amuzante, însoțite de scurte scrisori. 
Nimeni nu era la curent cu situaţia căsătoriei ei, deşi părinții 
ştiau că fusese bolnavă şi petrecuse câtva timp într-o clinică. 
Dar cum aceasta se întâmplase cu aproximativ doi ani în 
urmă, presupuneau că acum era complet restabilită şi se 
întorsese de mult în mijlocul familiei fericite. Era o iluzie pe 
care se străduise din greu s-o întreţină, deşi acum trebuia sa le 
spună adevărul. Dintre toţi, doar Abby n-avea să fie nici 
şocată, nici surprinsă. Lăsase la urmă plicul de la ea. 

Scrisul ei era inconfundabil, ordonat şi citeţ, cum trebuia să 
fie al unei profesoare. Un plic similar sosise şi anul trecut de 
ziua ei, iar în august, cu doi ani înainte, scrisoarea. Mai 
trimisese, de asemenea, două felicitări de Crăciun, după 

momentul când îi trădase încrederea şi afecțiunea, încurajând 
infidelitatea lui Thane. 

N-ar fi vrut să-şi mai amintească, dar nu se putea împotrivi 
gândurilor. Lucrurile nu mergeau deloc bine între ea şi 
Thane, de fapt de la întoarcerea de la spital cu copiii. Privind 
acum în urmă, îşi dădea seama mai clar că avea partea ei de 
vină. N-o făcuse intenţionat, dar pesemne că viaţa alături de 
ea era un adevărat calvar. Sosirea neaşteptată a lui Abby o 
bulversase şi mai mult; se străduise să fie gazda perfectă, aşa 
cum se aştepta Thane, dar nu reuşise nici măcar atât. 

Se aflase sub ameninţarea acelei căderi nervoase înainte de 
ziua aceea îngrozitoare când intrase în salon şi-i găsise pe 
Abby şi pe Thane strâns îmbrățişaţi, ea ţinându-l de umeri, ca 
şi când ar fi fost un iubit regăsit după mult timp, iar el părând 
dornic de acea manifestare de efuziune. 

Ulterior, se simţise ruşinată de izbucnirea ei, dar pe 
moment ţipase ca sub cea mai cumplită tortură, lovind-o 
înnebunită pe sora ei şi strigându-i cuvinte pe care nu şi-ar fi 
imaginat vreodată că le-ar putea rosti cu voce tare. 

Dincolo de ţipetele ei, îl auzea pe Thane repetând, aspru şi 
pe un ton plin de regret: „Nu este vina lui Abby! Eu am 
chemat-o.” 

Apoi au chemat un doctor şi-au dus-o la clinică. La 
început, crezuse că va fi internată într-un ospiciu până la 
sfârşitul zilelor şi stătea în pat, cu privirea aţintită în tavan, 
refuzând să mănânce şi să bea, aşteptând să moară. Treptat, 
reacțţionase la tratament, acceptând faptul că boala ei era de 
natură fizică — un dezechilibru hormonal — şi că odată 
diagnosticată, putea fi vindecată complet. 

Cu toate acestea, refuza să-i vadă pe Thane şi pe Abby, 
amintindu-și cât de bine se înţeleseseră de prima dată când se 
cunoscuseră şi apoi cu ocazia următorului Crăciun pe care 
veniseră să-l petreacă în Anglia, după căsătoria lor rapidă. 
Abby cea plină de farmec, mai apropiată ca vârstă de Thane; 
Abby pe care o iubise şi în care avusese încredere... 

În momentele acelea îngrozitoare rezistase doar datorită 
prezenţei copiilor, pe care Thane continuase să-i aducă zilnic 
la clinică, şi a Lornei. Când a fost externată, Abby se 
întorsese de mult timp în Anglia, iar Thane negase că ar fi 
ținut vreodată la aceasta altfel decât ca la o cumnată, 
îndemnând-o dacă nu-l crede pe el, să citească scrisoarea pe 
care chiar sora ei i-o lăsase. Jignită, o aruncase nedeschisă 
undeva într-un sertar al măsuţei de toaletă. Atunci, ceruse 
divorţul pentru prima oară, izbindu-se de refuzul rece al lui 
Thane de a lua măcar în considerare ideea. 

Lunile trecuseră una după alta, într-o atmosferă de 
amărăciune şi de neîncredere, în absenţa oricărui contact fizic 
între ei, până în ziua aceea memorabilă în care ea întrecuse 
limita: enervată de ceea ce i se păruse a fi un reproş 
dispreţuitor din partea lui Thane, îl lovise cu palma peste 
obraz. Dacă până atunci el avusese o atitudine reţinută, rece, 
distantă dar politicoasă, gestul ei fusese picătura care 
umpluse paharul răbdăru lui. 

— Endaxi, scrâşnise el printre dinţi. Dacă asta vrei, 
dragostea mea... 

Convinsă că intenţionează s-o omoare, se zbătuse din toate 
puterile să scape din strânsoarea lui, în timp ce el aproape o 
târa în dormitor, unde o aruncase pe pat şi-i smulsese hainele 
de pe ea. 

— Nu, Thane, pentru numele lui Dumnezeu, nu aşa! 

Trecuseră multe luni de când nu mai făcuse dragoste cu el 
şi de când nu mai împărţiseră acelaşi pat şi ideea de a i se 
impune acel contact ca o pedeapsă o înspăimânta. 

— Ce altă cale există, din moment ce mă acuzi că sunt 
mincinos şi te înşel, şi refuzi să acționezi rațional? Dacă 
aştept ca tu să vii la mine, voi aştepta o veşnicie! Da, 
dragostea mea, spusese el cu o voce ciudat de tandră, în timp 
ce îşi plimba degetele tremurânde de-a lungul trupului ei, 
luptă-te cu mine, dacă aşa crezi că trebuie, dar la momentul 
potrivit vei ceda. Lasă-mă să te fac prizoniera mea... 

În ciuda fricii amestecate cu furie, trupul ei reacţionase 
instinctiv la vraja atingerii lui, se destinsese şi se deschisese 
pentru a-l primi cu bucuria nebună a simţurilor dezlănţuite, 
drept cuceritor. Avusese în acele clipe convingerea că vor 
putea face față împreună viitorului, că niciodată vreo altă 
femeie nu i-l va mai putea lua pe Thane după ce trupurile lor, 
devenite unul singur, aduseseră încă o dată acel prinos 
dragostei. 

— Sapphy... 

Rostirea numelui ei era ca o mângâiere pe buzele lui, în 
timp ce se desfăta privind-o, până când... brusc, văzuse 
cicatricea operației. 

Cât avea să trăiască nu va uita dezgustul care înlocuise 
visarea plină de dorinţă din ochii lui, sau crisparea cu care 
trupul lui îi confirmase respingerea. Sensibilă la cea mai mică 
nuanţă a reacțiilor lui, se retrăsese, îndurerată şi-o sfâşiată, cu 
inima atât de împietrită, încât nici lacrimile nu mai reuşeau să 
curgă. 

Deşi era târziu, îmbrăcase un tricou şi blugii şi fugise la 
Lorna. În dimineaţa următoare, Thane îi lăsase un mesaj: nu 
accepta divorțul, doar o separare legală. 

Procedura durase nouă luni, ar fi putut chiar gusta ironia 
acestei situaţii, dacă rezultatul n-ar fi fost atât de tragic. 
Acum era din nou în patul conjugal, singură, obosită până la 
extenuare. 

Rămase pe gânduri, învârtind în mână plicul de la Abby. 
Era ciudat că sora ei insista. Se trezi că scoate felicitarea, fără 
să ştie când deschisese plicul: un desen frumos cu un buchet 
de flori, urarea „La mulți ani! şi un an cu succese” şi 
semnătura simplă „Sora ta iubitoare, Abigail”. 

Să fi judecat greşit ce văzuse? Nu era prima oară când 
gândul acesta încolţea în mintea ei, dar îl alungase de fiecare 
dată, de teamă să nu se amăgească şi să înceapă să creadă 
ceea ce dorea cu disperare să creadă. 

Brusc, se hotărî. Cu pulsul accelerat, merse la sertar şi 
scoase scrisoarea, apoi reveni în pat şi, impunându-şi să fie 
calmă, căci în definitiv trebuia să fi devenit de-acum imună la 
suferinţă, se rezemă de perne şi începu să citească: 

„L-am rugat pe Thane să-ţi dea această scrisoare când te 
vei simți mai bine. Draga mea Sapphy, mulţumesc lui 
Dumnezeu că m-a chemat în Grecia la timp. Mi-a telefonat şi 
mi-a spus că e extrem de îngrijorat din cauza ta, că are 
impresia că ai o cădere nervoasă, dar că medicul a cărui 
pacientă eşti nu pare deloc alarmat. M-a implorat să vin să 
discut cu tine, pentru că eram atât de apropiate şi spera să-mi 
spui ce e cu tine. 

Ah, Sapphy, am fost şocată când te-am văzut. Deşi 
trecuseşi prin acel calvar, nu se justifica acea stare de 

depresie, aşa că i-am telefonat Marciei, i-am descris 
simptomele tale şi mi-a confirmat bănuielile, şi anume că era 
vorba de o formă rară de depresie postnatală care, neglijată 
atâta timp, necesita imediat tratament de specialitate. 

Thane a fost pur şi simplu distrus când i-am spus, 
învinovăţindu-se pentru că nu luase măsuri din timp, dar de 
unde era să ştie despre ce e vorba? A plâns, Sapphy. Ştiu că 
nu-mi va mulțumi pentru că ţi-am spus, dar asta s-a 
întâmplat. S-a prăbuşit pe un scaun, neîmpăcat pentru ce ţi-a 
făcut, apoi a izbucnit în plâns, hohotele înăbuşite ale unui 
bărbat dur care probabil nu cunoscuse niciodată durerea sau 
alinarea lacrimilor. Am plâns şi cu, pentru suferinţa voastră. 
Apoi mi-am deschis braţele şi l-am consolat, ca şi cum ar fi 
fost unul din elevii mei, un băiețel al cărui univers se 
prăbuşise. În clipa aceea ai intrat. 

Când vei citi această scrisoare, vei fi deja restabilită. 
Specialistul care te tratează foloseşte cele mai moderne 
metode şi este convins că vei reveni la starea de sănătate 
dinainte. Draga mea Sapphy, înţeleg perfect de ce refuzi să 
discutăm acum, şi din moment ce nu pot face nimic aici, mă 
întorc în Anglia chiar azi, sperând să-ţi dai seama în curând 
că singura dragoste pe care soţul tău şi cu mine o împărtăşim 
este dragostea pentru tine”. 

Plânsese Thane pentru ea? Dezorientată, îşi trecu mâna 
peste fruntea înfierbântată. Fusese tot timpul convinsă că o 
ura, pe ea şi ceea ce devenise. Privirile cercetătoare, cel mai 
adesea încruntate, o criticau, replicile şi întrebările lui îi 
puneau la încercare capacitatea de soţie şi mamă, iar ea 
eşuase lamentabil. Îl sedusese, îl prinsese în capcana 
căsătoriei, apoi, însărcinată cu copiii lui abia dusese la capăt 

sarcina, nu reuşise să-i alăpteze... Avea tot dreptul s-o 
deteste! 

E adevărat, fusese bolnavă, dar o mulțime de femei 
sufereau de depresie postnatală şi-şi reveneau fără tratament. 
Căderea ei nervoasă demonstrase că era imatură şi nepotrivită 
să fie soția unui bărbat ca Thane. Se întorsese de la clinică 
vindecată, dar convinsă că el n-o mai iubea. Nu dăduse 
crezare protestelor lui la acuzaţiile ei de lipsă de loialitate şi 
refuzase să mai facă dragoste cu el, pentru că era conştientă 
de lipsa ei de atractivitate. 

Dumnezeule, pe cine dorise să pedepsească? Pe Thane, sau 
pe ea înşişi, pentru că dăduse greş ca soție? 

Dacă ar putea întoarce timpul înapoi, n-ar mai repeta acele 
greşeli. Instinctiv, ştiu că sora ei scrisese adevărul. Închizând 
ochii şi lăsând scrisoarea să cadă, stinse veioza. Abby cea 
generoasă şi înţeleaptă scrisese că Thane o iubea, dar asta se- 
ntâmpla cu aproape doi ani în urmă. De atunci, făcuseră 
schimb de nenumărate insulte şi se lansaseră într-o luptă 
juridică în care amândoi pierduseră, după ce-şi expuseseră 
public neînțelegerile şi certurile. 

Acum, ajunseseră la o oarecare înţelegere, dar în ceea ce 
priveşte dragostea... era pierdută pentru totdeauna. 
Maturizarea ei se produsese prea târziu şi singurul atu pe 
care-l avusese vreodată în jocul dragostei, perfecțiunea 
corpului ei, îi fusese luată prin naşterea copiilor. Dacă Thane 
ar fi iubit-o, n-ar fi observat acel semn, sau, chiar dacă l-ar fi 
văzut, n-ar fi însemnat atât de mult încât s-o respingă. 

Îşi îngropă faţa în pernă, înăbuşindu-şi un geamăt. 
Parfumul proaspăt şi discret al lenjeriei o făcu să-şi dea 
seama că Thane trebuie să fi fost atât de sigur că va accepta 

să se reinstaleze acolo, încât rugase să i se pregătească 
dormitorul. 

Nu-şi găsea locul. Instinctiv, se întoarse pe o parte, în 
poziţia în care dormise de atâtea ori cu Thane, simţindu-i 
trupul lipit de al ei ca o prezență posesivă şi protectoare. Dacă 
ar fi acceptat asigurările lui la întoarcerea de la clinică... 
Dacă ar fi avut suficientă încredere în el, şi-ar fi putut salva 
căsnicia. Dimpotrivă, ea îi grăbise distrugerea. 

Trebuia să înceteze cu astfel de gânduri! Automat, se ridică 
şi-şi luă geanta apoi, la lumina ce venea de afară, începu să 
caute până când, cu un oftat uşor de plăcere, găsi caseta mică 
şi scoase oul de porțelan. Ținându-l strâns în palmă, urmărind 
cu degetul arătător conturul micuţului Cupidon, curba arcului 
său încordat şi linia dreaptă a săgeţii, aşteptă, răbdătoare şi 
resemnată, ca somnul s-o elibereze, măcar temporar, de 
durerea ce-i apăsa sufletul. 

O bătaie uşoară la uşă o trezi. Cu pleoapele încă grele de 
somn, deşi lumina din cameră arăta că era destul de târziu, se 
ridică pe perne şi-şi trecu mâna prin păr. Imediat după 
invitația ei de-a intra, Thane apăru, ţinându-l pe Stephanos 
călare peste şoldul lui. 

— Vinovatul vrea şi iertarea ta! anunţă el, cu un zâmbet 
Jucându-i în ochi şi îndulcindu-i tonul ce se voia sever. Noi 
tocmai coboram la micul dejun. Am rugat-o pe Ephimi să ţi-l 
aducă aici. 

— Mulţumesc, spuse ea destul de rece, luându-şi imediat 
în braţe copilul pe care Thane îl debarcase în pat lângă ea şi 
începând să-l inspecteze minuţios, fără a găsi însă nimic 
alarmant. Va trebui să stabilim nişte reguli pe viitor, dacă 
vom face aşa cum am discutat aseară. 

— Nu va fi dificil, pentru că eu sunt foarte mult timp 
plecat. În mod normal, nu va fi greu să ne evităm. 

— Da. 

Ar fi dorit să-şi poată desprinde privirea de bărbatul înalt, 
atât de frumos, care o privea cu indiferenţă, dar nu reuși. 
Avea cămaşa doar pe jumătate încheiată şi mânecile răsucite 
până la coate, lăsând să se vadă braţele bronzate, numai 
muşchi. Era bărbierit, dar părul arăta ca şi cum şi-ar fi trecut 
degetele prin el; probabil Stephanos se trezise când el nu 
terminase încă să se îmbrace. Ce festă îi jucau sentimentele 
pe care ea le crezuse stinse cu mult timp în urmă şi care 
aleseseră tocmai acel moment pentru a se trezi la viaţă, cum 
nu şi-ar mai fi închipuit că mai e posibil vreodată! 

Reconfortat de atingerea ei, Stephanos îşi reluă imediat 
buna dispoziţie. Elberându-se din braţele ei, se strecură sub 
cearşaful subțire care-o acoperea şi ieşi imediat ţinând în 
palmă oul de porțelan. 

— Ce-i asta, mami? 

Tulburată, Sapphira i-l luă din mână şi-l puse pe noptieră. 

— E un cadou, dragul meu. Trebuie să-mi fi căzut din 
poşetă. 

— Se poate mânca? 

— Nu! râse ea. Este doar un obiect frumos la care să-ți 
facă plăcere să priveşti. Tatăl vostru mi l-a dăruit, adăugă ea, 
uşor exasperată, conştientizând până la perceperea fizică 
tăcerea apăsătoare a lui Thane. 

Faţa copilului se lumină instantaneu. 

— Înseamnă că te-a iertat şi pe tine! Nu ti-ar fi dat un 
cadou dacă ar mai fi supărat pe tine pentru că ai plecat şi ne- 
ai lăsat singuri. 

— Nu e chiar aşa, scumpul meu... 

Îi privea expresia curioasă de pe chip şi tare mult şi-ar fi 
dorit să-şi mai aducă aminte cum e să ai trei ani şi jumătate. 
Nu-şi dădea seama cât de mult înțelegeau copiii lor ce se 
întâmplase şi nici cât de mult să încerce să le explice. 

— Tati şi cu mine credem că ar fi frumos să avem două 
case de locuit în loc de una şi... eu am încercat, să văd dacă e 
o idee bună. 

— ŞI n-a fost! Acum, pentru că te-ai întors, poţi să ne dai 
tu în leagăn, pe mine şi pe Vicky. 

— Numai dacă stai cuminte, aşa cum ţi s-a spus. 

Era bucuroasă că discuţia deviase de la subiectul delicat al 
absenței ei, dar pe de altă parte, conştientă că fusese doar o 
mostră de cât de dificil avea să fie să-i pregătească pe 
amândoi copiii pentru plecarea ei definitivă. Era posibil să 
dureze chiar câțiva ani, până la momentul potrivit. 

— De ce nu te duci să vezi unde e sora ta? sugeră calm 
Thane calm. Veţi avea destul timp să vă daţi în leagăn mai 
târziu. 

— Nu mai pleci, nu? 

Stephanos coborâse din pat, pentru a merge la Vicky, aşa 
cum 1 se sugerase, dar se mai oprise o dată înainte de a ieşi, 
pentru a-i pune această întrebare cu ochi atât de inocenți, de 
frumoşi şi de asemănători cu ai lui Thane, încât Sapphira 
simţi că 1 se taie respirația. 

— Pentru mult timp, nu, răspunse Thane în locul ei. În 
niciun caz atâta timp cât tu şi cu Vicky o veţi dori în preajma 
voastră. 

— Crezi că a fost înţelept să-i spui asta? întrebă Sapphira 
cu o uşoară ezitare, când micuțul ieşi din cameră complet 
liniştit şi-l auziră strigându-şi sora. 

— Dacă n-aş fi crezut, n-aş fi spus-o. Trebuie să mergem 
cu paşi mici, să facem totul treptat, continuă el, stând în 
picioare lângă pat, cu umerii uşor aplecaţi şi cu mâinile în 
buzunare, privind-o insistent. Aseară a fost o experienţă 
traumatizantă pentru toţi. Poate că Stephanos ţi s-a părut 
absolut normal acum, dar s-a comportat aşa doar pentru că, 
imediat cum s-a trezit, a fost asigurat că ai aflat de accidentul 
lui şi te-ai întors. Uite, Sapphy... nu este uşor pentru niciunul 
din noi. Nu cred că există o formulă bine stabilită pe care s-o 
aplicăm. Deocamdată, dacă ai acceptat să împarți această casă 
cu mine pe baza unei relații platonice, trebuie să stabilim 
nişte reguli de bază. 


Capitolul 8 


Sapphira răspunse privirii lui provocatoare cu o uşoară 
înclinare a capului. 

— Continuă, te rog, te ascult. Sunt sigură că te-ai gândit 
deja la ceva. 

— Într-adevăr. Prima regulă este să nu ne certăm în faţa 
copiilor. Trebuie să înțeleagă că, indiferent de ceea ce le 
rezervă viitorul, este numai decizia noastră. 

— Mi se pare corect. 

— A doua regulă: să petrecem o zi pe săptămână 
împreună, ca o adevărată familie. 

— Adică, să mâncăm împreună? 

— Adică, să facem totul împreună, mai puţin culcatul. 

— Nu ştiu... nu ştiu dacă pot să fac asta... Schimbi mereu 
condițiile! 

În ezitarea ei se citea disperarea la gândul de a trebui să 
stea în apropierea lui. 

— Doar de dragul copiilor. Tu ai vrut să destrami familia; 
ei bine, ai reuşit. Dacă acum ţi se pare greu şi dureros să 
mergi printre aceste rămăşiţe, va trebui să te obişnuieşti. 

— Familia era de mult timp destrămată. Eu doar am vrut să 
oficializez situaţia. 

— Ai vrut să-mi furi copiii! 

Intensitatea cu care rostise cuvintele o făcu să tresară. 

— Nu! N-am gândit niciodată aşa! 

— Credeai că eu nu-i iubesc? 

Tonul lui avea moliciuni de catifea, iar expresia de pe chip 
era un amalgam de emoţii abia stăpânite. 

Da, pentru scurt timp, asta crezuse despre el. I se părea 
indiferent la nevoile lor, mulţumit să-i lase în grija 
Spiridoulei, dormind liniştit în zori, pe când ea stătea lângă 
pătuţurile lor şi le asculta fiecare respiraţie, îngrozită ca nu 
cumva ritmul să se schimbe. Acum, când era deja prea târziu, 
recunoştea că acea îngrijorare exagerată era numai din cauza 
bolii ei. 

— Am crezut doar că primau alte interese. 

Avea nervii încordaţi la maximum, dar păstră o aparenţă de 
calm, căci n-ar fi vrut pentru nimic în lume să înceapă ziua cu 
o ceartă. 

— Ah, da, sigur, aventurile mele extraconjugale! 

Chipul lui, chiar purtând acea expresie de neînduplecare, 
era tulburător de atractiv, iar acceptarea cinică a repetatelor ei 
acuzaţii o făcu să roşească. 

— Este adevărat că am susţinut acest lucru, dar acum mi- 
am schimbat părerea. Dacă... dacă îți face plăcere să mă auzi 
că recunosc, ei bine... da, accept că tu şi cu Abby n-aţi fost 
implicaţi într-o relaţie romantică. 

— Adevărat? 

Privirea ochilor lui verzi zăbovi îndelung asupra buzelor ei, 
apoi urmări linia umerilor şi a decolteului adânc al cămăşii de 
noapte. 

— Da, Sapphira mou, sunt foarte satisfăcut că recunoşti că 
te-ai înşelat. Îmi pare rău însă, că ţi-a trebuit atât de mult să 
crezi cuvântul meu şi asigurările lui Abby. 

— N-am citit scrisoarea pe care mi-a lăsat-o... decât 
aseară. M-a ajutat să văd lucrurile mai clar. 

Thane spuse ceva în greceşte, ceva ce deşi ea nu înţelese, 
nu-i lăsă niciun dubiu asupra exasperării lui. 

— Frai un copil când m-am însurat cu tine, continuă el, 
confirmându-i bănuiala asupra enervării sale. 

Sapphira trebuia să-i dea dreptate. Se maturizase abia în 
ultimele luni, mai ales de când se gândise să lase la el ambii 
copii. 

— Acum e prea târziu să te mai răzgândeşti. N-am să te las 
să te joci cu vieţile copiilor. Ai luat hotărârea aseară şi vreau 
s-o respecţi. 

— Nu prea ştiu exact ce vrei să realizezi cu acea „zi cu 
familia”. 

— Un armistițiu. Pentru Dumnezeu, Sapphira, pe insulă 
am reuşit să fim împreună fără a se ajunge la conflicte. Nu-ţi 
cer decât o zi pe săptămână — evident duminica fiind cea mai 
indicată — în care să arătăm copiilor noştri că putem să ne 
purtăm frumos unul cu celălalt, în speranţa că, atunci când 

vom locui separat, se vor simţi la fel de bine şi cu unul şi cu 
celălalt, fără a avea impresia unei trădări. Cât despre restul 
săptămânii, nu e necesar să ne vedem. Sunt sigur că ne vom 
putea aranja programul astfel încât, când mergem la copii 
înainte de culcare, să nu ne ciocnim unul de celălalt la uşa 
dormitorului lor. 

Ura sarcasmul cuvintelor lui. În scurta lor relaţie 
furtunoasă, ea fusese singura care lovise, fapt pentru care nu 
se simţea deloc mândră. Dar nici Thane nu era absolvit de 
orice vină, din moment ce-i incitase furia, arogant. De data 
aceasta, sub privirea lui atentă, strânse pumnii, însă nu lăsă să 
se vadă nimic din furia ei. 

— Şi eu sunt convinsă că putem. Sunt doar surprinsă că 
eşti dispus să petreci atâta timp în compania mea. 

— Ah, cred că pot face efortul ca, o dată pe săptămână, să 
stau în aceeaşi încăpere cu tine fără să mă strâmb prea 
evident de dezgust, agape mou. 

Ochii lui verzi, pătrunzători, rămaseră fixaţi asupra feţei ei, 
fără să piardă niciun detaliu. Sapphira simţea că privirea lui o 
sufocă, dar parcă sub o vrajă pe care n-o putea rupe, continua 
să-l privească. Era atât de aproape de ea, încât l-ar fi putut 
atinge dacă întindea mâna şi deodată, imaginea trupului lui 
suplu pe care-l cunoscuse atât de intim, îi acceleră pulsul într- 
un ritm ameţitor, revitalizându-i întregul sistem nervos 
provocându-i o stare de excitație pe cât de certă, pe atât de 
dureroasă. 

Ce cruzime a naturii! Luni de zile trăise într-un total vid 
emoţional, ca într-un cub de gheaţă, iar acum, când îşi dorea 
cel mai puţin, cubul de gheaţă părea că se topeşte şi, ca după 
terminarea unei anestezii, durerea revenea. 

Fiecare cuvânt pe care Thane îl alesese, culminând cu acel 
agape mou — dragostea mea — era o săgeată care nimerise din 
plin ţinta vulnerabilității ei. 

Închise ochii, pentru a alunga starea de tensiune dintre ei. 

— Însă se pare că tu trebuie să faci un efort mai mare decât 
al meu pentru a-mi accepta prezenţa, nu? râse el uşor. 
Străduieşte-te, Sapphira, de dragul lui Stephanos şi al 
Victoriei. Ai fost întotdeauna o actriță minunată; sunt sigur că 
vei reuşi. În definitiv, nu e decât o situaţie temporară şi te 
poţi consola cu gândul la viitoarea ta eliberare totală. 

Nu răspunse acelei întrebări retorice şi aşteptă, tăcută, cu 
capul întors într-o parte, ca el să plece. Abia când auzi uşa 
închizându-se în urma lui se linişti puţin, repetându-şi, ca să 
acopere valul de dezamăgire absurdă ce ameninţa s-o 
cuprindă, cât era de mulțumită că n-o atinsese. 

Eliberare totală! Divorțul ar fi fost definitiv, dar nu şi 
această separare legală în capcana căreia se lăsase atrasă! 


După trei săptămâni, recunoştea că, pentru prima dată după 
aproape trei ani, în vila Andromeda domneau liniştea şi 
mulţumirea. 

În zilele de lucru, Thane pleca devreme de acasă, după ce 
lua micul dejun cu copiii. În ultima timp, Sapphira nu rezista 
să nu meargă la fereastra dormitorului şi să-l privească de 
acolo cum merge la maşină. Îi admira corpul perfect şi ţinuta 
mândră şi din tumultul de amintiri, un gând începu să-i 
stăruie dureros în minte: soţul ei ar fi meritat mai mult decât 
îi oferise ea. 

Dacă n-ar fi avut un simţ al responsabilități atât de 
pronunţat, ar fi dispărut pur şi simplu din viaţa ei, în loc să se 

însoare cu ea. Nici măcar nu rămăsese însărcinată, deşi numai 
întâmplarea făcuse astfel. Oricum, el nu aşteptase să afle, ci 
anunţase intenția de a se căsători cu ea ca parte dintr-un plan 
prestabilit şi nu ca un gest reparator pentru că-i luase — nu, 
greşit spus — pentru că acceptase virginitatea ei ca un dar de 
Anul Nou, iar ea, în naivitatea ei adolescentină, crezuse că o 
iubea. 

De când trăia în Grecia, aflase multe despre simţul onoarei 
ce-i motiva pe bărbaţii greci — philotimo — esenţial pentru 
statutul lor în familie şi în cadrul comunităţii. Îşi dăduse 
seama, dar prea târziu, că hotărârea imediată a lui Thane de a 
se căsători cu ea fusese dictată de acel philotimo. Ar fi putut 
să-l refuze, dar ea acceptase, distrugând astfel vieţile 
amândurora. 

După ce-l petrecu pe Thane cu privirea, se întoarse de la 
fereastră şi se îmbrăcă. Alese nişte pantaloni turcoaz de in şi 
o bluză fără mâneci pe care o înnodă în jurul taliei. 

Ținându-se de cuvânt, Thane amenajase şi un living, 
aducând încă un fotoliu, o măsuţă, o bibliotecă şi un 
televizor, iar ea se refugia acolo în fiecare seară înainte de 
şase, oră la care Thane era aşteptat acasă. Când întârzia, o 
anunţa întotdeauna prin Ephimi, astfel încât să-şi poată reface 
şi ea programul în funcţie de absenţa lui. 

Chiar ziua aceea avea să fie una în care Thane întârzia, îşi 
reaminti ea, fardându-se uşor. Va avea timp să-i ducă pe copii 
la o scurtă plimbare până la magazinele din oraş, după care se 
vor juca în grădină. După prânz, în timp ce ei îşi vor face 
siesta de după-amiază, ea va face o scurtă vizită Lornei. La 
întoarcere, în timp ce Spiridoula se va ocupa de ei şi le va 

servi ceaiul, ea va continua să lucreze la portofoliul de 
imprimeuri de ţesături la care lucra. 

Sugestia lui Thane de a folosi programele grafice existente 
pe calculatorul lui ultrasofisticat din birou pentru a-şi 
continua cariera pe care şi-o dorise cândva, o uimise. 

Dorise de multe ori să-şi pună în aplicare talentul creator, 
dar nu şi-ar fi imaginat că Thane ar accepta ca soția lui să 
lucreze, sau ar încuraja-o într-o direcție care ar putea duce 
spre aşa ceva. Desigur, lucrurile se schimbaseră acum, iar 
propunerea lui mai mult, faptul că se oferise să-i arate 
portofoliul ei de lucrări prietenului lui, Andreas Constanidou, 
patronul firmei Constanidou 'Textiles, o bucurase enorm; abia 
se abţinuse să nu-l sărute. 

Fascinată de facilitățile pe care le ofereau programele de 
calculator, lucra în fiecare seară, plină de entuziasm, cu un 
vulcan de idei clocotindu-i în minte, desprinzându-se cu greu 
de la această activitate înainte de venirea lui Thane. 

Auzea deja vocile copiilor în timp ce cobora scările ca să 
meargă să li se alăture la masă. Aceştia erau atât de absorbiți 
de conversaţia lor, încât nici nu observaseră venirea ei. 
Sapphira îşi trase un scaun şi se aşeză lângă ei. 

Cum îşi putea imagina cineva vreodată să-i despartă? Dacă 
acel judecător, sau mediator, sau cum s-o fi numit el în limba 
greacă, i-ar fi surprins vreodată în astfel de momente, şi-ar fi 
dat seama de cruzimea hotărârii sale. 

Privi capul blond al Victoriei, atât de aproape de cel brunet 
al fratelui ei şi tristeţea o cuprinse din nou: era o iluzie să-şi 
închipuie că s-ar putea obişnui vreodată să-i piardă. 

Victoria a fost cea care îi observă prima prezenţa, 
abordând-o cu o faţă strălucind de bucurie. 

— Mami, putem avea o pisicuţă? 

— Parakalo, mami, parakalo! adăugă Stephanos, alegând 
limba tatălui său, cu ochii cu sclipiri de malahit, ca ai 
acestuia. Pisica Angeliei a avut patru pisoi şi nu-i poate păstra 
pe toți, ne-a spus tati aseară, când a venit să ne spună kali 
nichta. A zis că putem să avem şi noi unul, dacă nu te superi 
tu. 

— Nu te superi, nu-i aşa, mami? 

Oare exista pe lume vreun copil care să arate mai 
fermecător ca Victoria când voia ceva? De fapt, gemenii ai ei 
ar fi fost în stare să-l farmece chiar şi pe diavol. Prefăcându- 
se că se gândeşte profund, îi lăsă să aştepte, nerăbdători, 
câteva secunde. 

— Nu, cu condiția să promiteți să aveţi voi grijă de ea. 
Aceasta înseamnă să vedeţi dacă are mâncare la orele de 
masă şi apă proaspătă tot timpul. Ephimi este şi aşa foarte 
ocupată cu tot ce trebuie să facă pentru noi şi nu trebuie să-i 
mai dăm şi alte griji pe cap. 

Turnându-şi cafea în ceaşcă, bău încet, privindu-şi copiii 
mâncând şi discutând, cu chipuri fericite, despre numele 
noului membru al familiei. 

Nu ajunseseră încă la nicio concluzie la ora siestei, când se 
retraseră în camera lor, iar Sapphira porni spre apartamentul 
Lornei. 

— Sapphy! Arăţi minunat, o întâmpină prietena ei. 

— Nu, nici pe departe, dar trebuie să recunosc că am făcut 
bine că am acceptat sfatul tău. Nu mai arăt ca o vrăjitoare, 
cum arătam cu câteva luni în urmă. 

— Niciodată n-ai arătat ca o vrăjitoare, draga mea, doar 
foarte obosită şi palidă. Înţeleg că nu regreţi decizia de a te 
întoarce la Thane. 

— Nu la Thane, ci la vilă, asta e tot. Nu e deloc acelaşi 
lucru. De fapt, aproape că nici nu ne vedem. 

— Ceea ce este cu totul altceva decât a vă vedea 
îndeaproape... Draga mea, eşti fermecătoare când roşeşti. 
Încerci să-mi spui că nu există perspectiva unei împăcări? 

— Împăcare? Nu, cum ar putea fi? Suntem separați legal. 

— Şi locuiţi sub acelaşi acoperiş. Vrei să spui că nu vă 
petreceţi deloc timpul împreună? 

Ar fi deranjat-o dacă întrebările ar fi venit de la altcineva, 
dar Lorna era prietena şi confidenta ei şi, în ciuda temerilor 
lui Thane, îi voia binele. Fără sprijinul ei în zilele acelea 
îngrozitoare petrecute în spital, iar apoi, după ce Thane o 
respinsese cu atâta cruzime, ce s-ar fi făcut fără ea? 

— Petrecem duminica împreună, ca şi cum am fi o 
adevărată familie. A fost ideea lui Thane, s-a gândit că ar fi 
bine pentru copii să ne vadă înţelegându-ne bine şi fiind 
prieteni. 

— ŞI sunteți? 

— Într-un fel, da, cred că da... Nu ne certăm în faţa 
copiilor şi ne străduim să fim foarte politicoşi unul cu celălalt 
şi să evităm subiectele care ar putea duce la certuri. 

— Sună minunat. Sunt sigură că micuţii sunt foarte fericiți 
cu această stare de lucruri, dar tu şi Thanc...? 

— Cred că e plictisit, dar se străduieşte să nu arate. 

— Dar tu, Sapphy... Este ceea ce-ţi doreşti? 

— Îmi doresc... 

Tăcu, dându-şi seama ce dorea. Ar fi vrut să dea timpul 
înapoi, la vremea când ea şi cu Thane se iubeau atât de total, 
încât nimeni şi nimic altceva nu mai exista pentru ei, la 
vremea când fericirea ei avea intensitatea extazului. Voia să 
aibă şansa să-şi repare greşelile făcute faţă de el şi să-i câştige 
dragostea. 

— Nu ştiu, minţi ea în cele din urmă, căci se simţea 
incapabilă să-i spună Lornei adevărul. 

Aceasta, însă, îşi schimbă brusc expresia, de la amuzament 
la gravitatea unei înţelegeri profunde. 

— Încă îl mai iubeşti, Sapphy, nu-i aşa? 

— Nu! respinse ea ideea, cu prea multă grabă. El nu mă 
vrea. 

Apoi rămase cu privirea plecată, oarecum jenată de 
mărturisirea ei. 

— Îţi dai seama că între aceste două idei nu e nicio 
legătură. Este adevărat ce mi-a spus Michael, nu-i aşa? N-are 
nicio şansă cu tine? 

— Îmi place ca prieten... Este atât de blând şi... bun şi... 
dulce... şi n-aş vrea pentru nimic în lume să-l rănesc, dar... 

— Dar nu este bărbatul potrivit pentru tine, termină Lorna 
fraza în locul ei. Da, eram sigură că n-are nicio şansă. Decizia 
pe care a luat-o este corectă. 

— Decizia...? 

— Da. N-a vrut să-ţi facă probleme telefonând la vilă, aşa 
că m-a rugat pe mine să-ţi spun vestea cea bună. A acceptat o 
ocazie minunată de a-şi muta restaurantul de la Kethina la 
Atena. Îşi dorea lucrul acesta de când localul devenise 
neîncăpător pentru cererile existente. Până acum, însă, nu a 
putut să adune suficient capital pentru mutare şi extindere, 

dar acum a primit o ofertă de la un hotelier din Atena care 
este dispus să facă această investiţie şi să rămână partener în 
afacere. Michael şi actualul lui partener au analizat situația 
sub toate aspectele şi au ajuns la concluzia că şi cu un al 
treilea partener, profiturile lor ar fi tentante. 

Faţa Sapphirei strălucea de bucurie. 

— Fantastic! Ştiu cât de mult va însemna acest lucru 
pentru el. Cum l-a cunoscut pe individul acela? 

— Nu ştiu exact. Se pare că auzise de faima restaurantului 
şi, după ce a fost el însuşi acolo de câteva ori, şi-a dat seama 
că este o adevărată mină de aur, mai ales dacă ar avea o 
poziție mai centrală. Ideea este, draga mea, că Michael vrea 
să merg cu el la Atena şi să lucrez de acolo. 

— Sigur că asta trebuie să faci. 

— Aşa mă hotărâsem şi eu, dar sunt încântată să te aud şi 
pe tine spunând-o. Nu vreau să crezi că te părăsesc. Dacă ai 
vreodată nevoie de mine, ei bine, Atena e doar la câţiva 
kilometri şi vei fi întotdeauna binevenită la mine. Acum, dacă 
tu şi cu Thane aţi semnat un tratat de pace, nu vei mai avea 
nevoie de un refugiu chiar la uşa casei, nu-i aşa? 

— Nu, sper că nu, dar doresc să fiu în continuare prietena 
ta şi să-ți fac vizite împreună cu copiii. Nu voi uita niciodată 
ce-ţi datorez, ție şi lui Mike. Vă doresc amândurora fericire şi 
noroc, aşa cum meritaţi pe deplin. 

— Dacă Michael ar fi avut o cât de mică speranţă că are un 
viitor alături de tine, nu cred că ar fi acceptat, dar aşa, sunt 
sigură că toţi am luat decizia corectă. Hai să bem un ceai şi, 
între timp, am să-ţi povestesc amănuntele. 

Era târziu după-amiază când Sapphira ajunse acasă. Intră 
în biroul lui Thane şi, în câteva minute, era deja absorbită de 
lucru. Putea miniaturiza diferite desene pe care le aplica în 
cele mai diverse combinaţii de forme şi culori pe diferite 
suprafeţe, uneori direct pe imaginile articolelor de 
îmbrăcăminte sau mobilier cărora le erau destinate. 
Rezultatul, după cum se vedea pe filele tipărite la imprimanta 
performantă a lui Thane, era excelent. Se gândea, încântată, 
că în curând va avea o mapă suficient de consistentă pentru a 
i-o prezenta lui Thane şi, dacă acesta va considera că lucrările 
merită, exista perspectiva să le arate prietenului său care lucra 
în domeniu. 

— Este absolut impresionant! 

Vocea care se auzi chiar deasupra umărului ei o făcu să 
tresară; concentrată asupra lucrului, nu auzise nici când se 
deschisese uşa biroului, nici când Thane înaintase până în 
spatele ei. 

— Vai... Nu mi-am dat seama ce târziu este... 

Cu o senzaţie aproape de panică, opri imediat imprimanta. 
Thane îi prinse imediat mâna şi, îndepărtându-i-o uşor, apăsă 
din nou pe butonul de pornire. 

— Fii liniştită, astă-seară n-am dispoziţia necesară să dau 
în judecată intruşii... 

Fără să dea drumul mâinii ei, luă cu cealaltă mapa şi 
începu s-o răsfoiască atent, într-o tăcere deplină care începu 
să 1 se pară Sapphirei atât de rău prevestitoare, încât, plină de 
îndoieli, simţea tremurul uşor al picioarelor şi o senzaţie de 
sufocare. În niciun caz, Thane nu trebuia să vadă efectul pe 
care-l avea asupra ei! Dar dacă va considera că toată munca 
ei n-are niciun fel de valoare?! 

— Sunt doar idei preliminare, spuse ea, cu privirea fixată 
asupra profilului său clasic. Şi apoi, n-am mai avut contact cu 
acest domeniu de mult timp... 

— Hmm... n-am calificarea necesară pentru a emite o 
părere profesionistă, dar părerea mea personală este că ai 
stăpânit tehnica de lucru cu mare dexteritate şi lucrările 
dovedesc că ai fler şi imaginaţie. 

Imprimanta se opri, iar el îi eliberă mâna. 

— Acum, poţi s-o închizi. 

— Mulţumesc. 

Îi era recunoscătoare atât pentru că o lăsa să-şi strângă 
lucrurile şi să plece, cât şi pentru aprecierea lui, aşa 
necalificată cum pretindea că este. 

— Sapphy... înainte să pleci... aş avea nevoie de 
cooperarea ta într-o chestiune de afaceri. 

— Spune. 

Se oprise în pragul uşii, ţinând în braţe mapa şi o mulțime 
de creioane şi alte hârtii, cu o uşoară nelinişte, ca şi cum ar fi 
intuit că bucuria clipelor dinainte avea să fie urmată de ceva 
neplăcut. 

Apropiindu-se de ea, Thane o învălui într-o privire plină de 
bunăvoință, deşi cu un aer reţinut, apoi un zâmbet misterios, 
abia schiţat, îi apăru pe buze. 

— Am o cină de afaceri importantă mâine-seară, şi vreau 
să fii cu mine. 

Pentru o clipă, îndrăzneala lui o luă prin surprindere, 
lăsând-o fără replică, apoi orgoliul îi veni în ajutor. 

— Nu, Thane. Locuiesc aici doar de dragul copulor şi, 
conform înţelegerii noastre, trebuie să fim împreună doar 
duminica. 

Îi văzu muşchii maxilarului contractându-se şi un licăr de 
enervare strălucindu-i în priviri, dar continuă. 

— De ce nu o rogi pe Angelia, aşa cum faci de obicei? Sau 
are altă întâlnire? 

— În această ocazie, Angelia nu este potrivită. Acest 
potenţial partener este englez, domnul Robinson. A venit 
împreună cu soţia şi au insistat să te cunoască şi ei. Se pare că 
doamna Robinson este din aceeaşi regiune a Angliei ca şi 
tine. 

Arăta atât de sigur pe el şi încrezător în victoria lui, încât 
Sapphira intuia, cu un uşor tremur, furia pe care refuzul ei era 
pe punctul s-o declanşeze. Era totuşi prea mult ce-i cerea. 
Dacă ar fi ţinut seama, cât de puţin de sentimentele ei, ar fi 
realizat că o ruga ceva imposibil de îndeplinit. 

— În cazul acesta, va trebui să le spui că nu mai eşti 
căsătorit! 

Vru să-şi continue drumul, dar Thane o prinse de umăr atât 
de brusc, încât câteva din foile de hârtie pe care le avea în 
braţe căzură pe jos. 

— Lasă-le! zise el printre dinţi, când ea schiţă gestul să se 
aplece, şi-i prinse şi celălalt umăr. 

Imobilizată astfel, Sapphira nu mai putea face altceva decât 
să-i înfrunte privirea cu luciri de metal, cu un aer de falsă 
bravadă. 

— E cam târziu pentru asta. Şi apoi, sunt căsătorit, 
indiferent dacă-ţi place sau nu. 

— Doar cu numele! Doar pentru că ai refuzat să fu de 
acord cu divorţul. 

Faţa lui era la doar câţiva centimetri de a ei, trimițând spre 
ea un vag dar nu mai puţin tulburător parfum de loţiune după 
ras, care-i acutiza simţurile. 

— Acest contract înseamnă enorm pentru mine, pentru 
companie şi, în cele din urmă, pentru tine. Cu cât suntem mai 
prosperi, cu atât vei avea un standard de viață mai ridicat 
după ce ne vom despărți. 

— N-are rost să-ncerci să mă mituieşti. 

Mascarada vieţii pe care o ducea îi era de-ajuns. Cum 
putea să se comporte ca o soţie normală, iubitoare, când ştia 
că o dispreţuia şi o găsea respingătoare şi că, odată seara 
încheiată, avea să se-ncheie şi misiunea ei în ceea ce-l privea! 

— Răspunsul meu este în continuare nu. Şi acum, te rog 
să-mi dai drumul. 

Nu-şi dădea bine seama dacă în ochii lui era furie sau 
dispreţ şi aşteptă câteva clipe cu respiraţia tăiată, aşteptând 
încordată să vadă cum îşi va manifesta nemulţumirea față de 
ea, până când teama aceea de necunoscut o făcu să vorbească 
din nou, necugetat. 

— Încalci hotărârea de separare folosind violenţa 
împotriva mea! 

— Violenţă? 

O privi lung, cu faţa ca o mască. 

— Dumnezeule, îndrăzneşti să mă acuzi de violenţă? Asta 
intenționezi, să mă aduci într-o astfel de stare ca apoi să depui 
plângere şi să revendici ambii copii? 

Mâinile lui căzură de pe braţele ei şi, dezgustat, se 
îndepărtă. 

— Strânge-ţi hârtiile şi pleacă înainte să fiu tentat să-ţi arăt 
ce înseamnă cu adevărat violenţa. 

Nu numai cu degetele, ci cu tot corpul tremurând, Sapphira 
se aplecă să-şi strângă hârtule căzute. O durea îngrozitor 
supărarea pe care o provocase acestui bărbat pentru care, cu 
câtva timp în urmă, şi-ar fi dat viaţa, dar i-ar fi fost imposibil 
să-i explice, iar el, să înţeleagă, ce ar fi însemnat seara aceea 
alături de el. 

Aruncă fără să vrea o privire spre silueta elegantă şi 
puternică a bărbatului care stătea cu spatele la ea şi, 
ridicându-se nesigură pe picioare, ieşi orbeşte din cameră, 
simțind gustul sărat al lacrimilor ce i se rostogoleau în neştire 
pe obraji. 


Capitolul 9 


A doua zi dimineaţă, Sapphira închise calculatorul, oftând. 
Intenţionase să continue lucrul la mapa de prezentare, dar 
orice idee creatoare părea s-o fi părăsit. 

Auzi vag soneria, dar nici măcar n-o luă în seamă şi nici nu 
se întrebă cine putea fi, atât era de afectată de cearta cu 
Thane. 

O scurtă bătaie în uşa biroului precedă intrarea lui Ephimi. 

— Kyria Andronicos este aici. Doreşte să discute cu 
dumneavoastră, anunţă menajera, privind îngrijorată, ca şi 
cum s-ar fi aşteptat la un refuz tăios. 

Poate altădată, aşa ar fi procedat, dar acum nu mai era 
cazul. Suferinţa o maturizase, iar maturizarea îi dăduse 
demnitate. 

— Sigur, Ephimi, tocmai făceam o mică pauză. Îi pot 
acorda câteva minute. 

Îşi duse automat mâna la păr. Dacă în timp ce fusese 
bolnavă nu-i mai păsa cum arată, acum o interesa din nou, 
mai ales sub privirea femeii cu care Thane împărțea viaţa 
mult mai mult decât cu ea. 

— Kalimera, răspunse Angelia Andronicos  salutului 
politicos, după care începu să vorbească în engleză, cu vocea 
ei frumos modulată şi guturală. Mi-a spus Thanos că sunteţi 
de acord să luaţi unul din pisoii mei, anunţă ea punând pe 
birou o cutie mare de carton perforată. Este un motănel 
perfect sănătos care tocmai a fost înţărcat. 

Deschisese deja cutia şi, în timp ce vorbea, scoase un pisoi 
gri tigrat, cu nişte ochi verzi enormi şi urechi lungi ascuţite. 

— Ah, ce frumos este! 

Sapphira întinse mâinile spre el, încântată de aspectul lui 
oriental. 

— Presupun că-l veţi steriliza la momentul potrivit. Am 
înțeles că aşa se obişnuieşte în Anglia; aici, în Grecia, ar fi 
considerat un act de cruzime să privezi un mascul de 
virilitatea sa. 

Era adevărat, dar Sapphira avea impresia că aluzia depăşea 
sfera animalelor de companie. Era oare o acuzaţie la adresa ei 
care, impunând separarea legală, tocmai asta făcea, îşi priva 
soţul de virilitatea sa? Doar nu era un secret pentru Angelia 
că soţul ei n-o mai dorea. Hotări oricum să nu se lase 
antrenată de insinuările femeii, ci pur şi simplu să le ignore. 

— Copiii vor fi încântați, îi chem acum. Cu ce vă servesc? 

— O cafea, mulţumesc, acceptă Angelia, luând loc. 

Îmbrăcată cu o rochie bleumarin dreaptă, din in, cu guler 
şal, era imaginea perfectă a femeii de afaceri eficiente, cu un 
aer mereu sigur de sine. 

Victoria şi Stephanos îşi revendicară pisoiul cu strigăte de 
bucurie, fermecaţi de ghemul de blană jucăuş, apoi se duseră 
să-l arate, plini de mândrie, lui Ephimi, care urma să-i ajute 
să-l instaleze. 

— Sper că nu-l chinuie... se interesă Sapphira când 
Ephimi veni după câteva minute, cu tava cu cafea. 

— Sigur că nu! Sunt copii plini de sensibilitate, în ciuda 
zburdălniciei lor. Tocmai îl priveau jucându-se cu o minge de 
ping-pong. 

— A fost foarte amabil din partea dumneavoastră că v-aţi 
gândit la ei, spuse Sapphira după ce Ephimi ieşi. Şi mai ales 
că ați făcut efortul de a-l aduce aici. 

— Doream să discut cu dumneavoastră. Am înţeles că aţi 
refuzat să cinaţi cu familia Robinson în seara aceasta, spuse 
Angelia direct, aruncându-i peste marginea ceştii cu cafea o 
privire provocatoare, dar sinceră. 

Sapphira îşi simţi muşchii contractându-se la această 
încălcare flagrantă a regulilor ospitalităţii, iar tonul ei rece 
deveni tăios. 

— V-a trimis Thane? 

— Kyria Stavrolakes... nu sunt persoana care să fiu trimisă 
undeva! Chiar dacă n-am acţiuni în firmă, am atribuţii 
profesionale, nu fac servicii de curierat. 

— Cunosc lucrul acesta. Mă referam la nivel personal, 
dincolo de atribuţiile profesionale... 

Simţea pe buze gustul amar al geloziei. 

— Aşa cum bănuiam... Chiar credeţi că între mine şi soţul 
dumneavoastră este mai mult decât o relaţie oficială de lucru? 

— ŞI... este? 

Mândria ar fi trebuit s-o împiedice să pună această 
întrebare, dar cuvintele ieşiseră din proprie inițiativă, cu o 
hotărâre care nu mai ţinea seama de rațiune. 

— Este o întrebare pe care trebuie s-o puneţi soţului 
dumneavoastră. 

Oare ceea ce vedea în ochii celeilalte femei era milă? 

— l-am pus-o. Neagă. 

— Şi nu-l credeţi? În cazul acesta, îi faceţi o mare 
nedreptate punându-i la îndoială atât cuvântul, cât şi onoarea. 
Dacă l-am însoţit în anumite ocazii în societate, a fost doar 
pentru că dumneavoastră ați refuzat s-o faceţi şi participarea 
era în interesul companiei. 

— Dar... 

Tăcu. Să creadă ce spunea Angelia? Era foarte tentată s-o 
facă, pentru că de fapt nu avea nicio dovadă a infidelităţu lui 
Thane.  Suspiciunea ei pornise dintr-un complex de 
inferioritate, când universul sigur din jurul ei începuse să se 
clatine şi din vină, pentru că nu mai putea fi soţia pe care el o 
dorea şi o merita. 

— Dar, continuă Angelia în locul ei, aveţi nevoie de mai 
mult decât cuvântul meu ca să vă convingeţi? Ce altceva 
doriţi să ştiţi? Că am cu însămi o relaţie de care sunt foarte 
mulţumită? Credeţi-mă, pentru că este adevărat. În afară de 
aceasta, nu veţi găsi siguranța de care aveţi nevoie decât în 
sufletul dumneavoastră. Dacă trebuie să vă preocupe ceva, ar 
trebui să fie nu fantezia că cu v-aş fi sedus soţul, ci 
prosperitatea companiei. Contractul pe care l-am putea 
încheia cu Robinson ne poate oferi proiectul cel mai 
important pe care l-am avut vreodată, ne-ar deschide 
perspective cu adevărat fantastice. Fratele meu şi soţul 

dumneavoastră muncesc de mult pentru o astfel de ocazie. 
Prezenţa la o cină ar însemna o contribuție foarte mică din 
partea dumneavoastră, din moment ce încă locuiţi în casa 
familiei. 

— Atât de mică, încât cu greu ar influenţa o decizie bazată 
pe eficienţa costului şi capabilitate. 

— Foarte posibil. Pe de altă parte, de multe ori lucrurile 
mărunte înclină balanţa într-o parte sau alte, nu? Țineţi seama 
că domnul Robinson este un potenţial client şi şi-a exprimat 
dorința să vă cunoască. A-l refuza, ar fi mai mult decât o 
impoliteţe. Modul în care considerați să vă trataţi soţul vă 
priveşte direct, dar când acesta îl afectează şi pe fratele meu, 
atunci îmi iau libertatea să vă rog să vă mai gândiţi. 

— Bine, dar de ce ar vrea să mă cunoască? Cum a ajuns să 
ştie de existenţa mea? 

— Din moment ce fotografia dumneavoastră tronează pe 
biroul lui Thano, ar fi greu să nu fie observată. 

— Fotografie? Ce fotografie? 

Trecuseră câţiva ani de când nu mai fusese fotografiată. 

— Staţi jos pe o masă şi purtaţi o rochie roşie cu garnitură 
albă la gât şi cu mâneci lungi, largi. 

— Rochia de la căsătorie! ieşiră automat cuvintele de pe 
buzele ei uscate. 

Se căsătorise, cu dispensă de la notariatul local, la 
începutul lui februarie, într-o zi extrem de friguroasă, iar 
culoarea rochiei parcă sfida cenuşiul acelei zile. 

La petrecere, înconjurată de familia ei dragă, atât de 
îndrăgostită încât plutea de fericire, dansase toată seara în 
braţele lui Thane, prelungind momentul când aveau să-şi 

consume focul pasiunii pentru prima dată după oficializarea 
legăturii lor. 

„Aş putea dansa toată noaptea”, spusese ea după plecarea 
ultimului oaspete, ademenindu-l cu promisiunea din sclipirea 
ochilor şi din subtila provocare a sinuozităţu trupului, când se 
aşezase pe marginea unei mese şi, râzând, îşi desfăcuse părul 
din coc, lăsându-l liber pe umeri, ca o mantie aurită. 

„Dansul s-a terminat, agape mou.” 

Privirea lui languroasă o făcuse să tremure de plăcere. 
Apoi, Thane luase aparatul de fotografiat pe care fratele ei îl 
lăsase în apropiere. 

„Zâmbeşte, în timp ce eu am să-ţi spun care sunt planurile 
mele până mâine dimineaţă.” 

Apoi apăsase pe buton, după care aruncase pe masă 
aparatul şi o luase în braţe ca s-o ducă în dormitorul care 
fusese special amenajat pentru ei în casa în care-i lăsaseră 
singuri. 

leşise un instantaneu superb, despre care crezuse că se află 
în album, alături de celelalte fotografu; nu şi-ar fi imaginat 
niciodată că Thane expusese fotografia pe birou. În poza 
aceea arăta superb: tânără, cuceritoare, nimfa care fermecase 
ochii lui avizi de frumuseţe. Pe când acum... atât de marcată 
fizic şi psihic de naşterea copiilor şi de propria ei stupiditate. 

— Nu mai sunt aceeaşi femeie. 

— Toți ne schimbăm. Asta nu e o crimă. ȘI apoi, în ochii 
celor care ne iubesc, schimbarea este imperceptibilă. 

— Thane nu mă iubeşte! 

Cuvintele ţâşniră înainte să le poată opri şi Sapphira roşi 
pentru modul cum îi trădaseră brutal durerea în faţa acelei 

femei care nu-i era nici duşmancă, nici prietenă, al cărei 
interes era pur şi simplu financiar. 

Angelia termină de băut cafeaua şi se ridică. 

— Nu ştiu ce să spun în privinţa asta, din moment ce n-a 
discutat niciodată despre sentimentele lui față de 
dumneavoastră. Ironia este că, spre deosebire de cei mai 
mulți greci, care nu vor să-şi amestece soțiile în afacerile lor, 
Thanos doreşte acest lucru, dar este nevoit să caute în altă 
parte companie. 

— Suntem separați... ducem vieţi diferite, încercă ea să 
găsească o scuză. De ce să accept o minciună? 

— De ce? Pentru că Thanos are nevoie de dumneavoastră. 
Nu există nimeni altcineva care să vă ia locul. E vorba de 
câteva ore... o masă excelentă... o companie plăcută... 
conaţionali... Vi se cere atât de mult? 

— Staţii puţin! o opri Sapphira, văzând-o că se îndreaptă 
spre uşă. Poate e prea târziu. Dacă a refuzat deja invitația în 
numele meu? 

— Nu, n-a refuzat. A hotărât să nu spună nimic până nu 
ajunge la hotelul lor. Atunci abia urma să le spună că ai 
telefonat în ultima clipă şi că nu poţi veni din cauza unei 
migrene. Astfel, absența dumneavoastră nu mai părea o 
jignire. 

— N-am cu ce să mă-mbrac. 

Se agăța, în disperare, de orice pretext pentru a nu se duce. 

— Ajungeţi la Atena imediat cu taxiul şi aveţi suficient 
timp să vă cumpăraţi o rochie şi să treceţi pe la coafor înainte 
să vă întâlniți cu Thanos. 

Angelia avea dreptate. Dacă voia, se putea rezolva. 
Problema era dacă va avea tăria să nu se răzgândească. Va 

putea să-şi joace rolul fără să-l dezamăgească pe Thane? Nu 
era preferabilă absenţa ei, decât una atât de diferită de cea a 
tinerei fericite şi frumoase din fotografie? 

— Mă voi mai gândi. Am nevoie de mai mult timp pentru 
a mă hotărî. Vă rog să nu-i spuneți nimic soţului meu. Dacă 
mă hotărăsc să merg, îi voi telefona la birou înainte să plece. 

— Promit să nu spun nimic, zâmbi Angela pentru prima 
dată. Pentru Thanos, am venit doar să aduc pisoiul. N-aş vrea 
să prejudiciez o bună relaţie de lucru cu el din cauză că am 
intervenit în problemele lui personale. Dar am vrut să profit 
de această ocazie, pentru că miza este mare. Poate cu timpul 
îmi veţi ierta îndrăzneala, dar, oricum, cred că era necesară o 
discuţie sinceră între noi două, nu-i aşa? Cafeaua a fost 
delicioasă, continuă ea fără să aştepte răspunsul şi sper ca 
pisoiul să vă facă multă plăcere. Familia Robinson stă la 
Elixir Palace, iar Thanos va fi acolo la ora şapte, mai spuse 
ea, întinzând mâna spre Sapphira şi strângându-i-o cu un gest 
franc şi ferm. 

Sapphira rămase  privindu-şi  neaşteptata  musafiră 
depărtându-se. Trebuia să fie, într-adevăr, ceva foarte 
important pentru companie, din moment ce venise personal s- 
o roage. Poate dacă Thane ar fi abordat-o altfel seara 
trecută... Nu, degeaba încerca să se disculpe. Refuzase pentru 
că nu se simţea capabilă să facă faţă unui astfel de eveniment 
monden. Dar dacă, totuşi, se subestima? Iar în ceea ce privea 
presupusa relație extraconjugală a soţului ei, simţea cu o 
incredibilă bucurie că Angelia spusese adevărul, ca şi Abby. 

Recunoştea cu durere că, incapabilă să-şi menţină căsnicia, 
încercase cu disperare să dea vina pe Thane pentru eşecul 
acesteia, refuzând să accepte dezminţirile lui, până când, 

exasperată, încetase să i le mai dea. Ce prostie din partea ei! 
Acum era prea târziu să-şi mai salveze căsnicia, dar încă îl 
mai putea ajuta în carieră, dacă estimările Angeliei erau 
corecte. Era minimum cu care putea compensa nedreptatea 
purtării ei față de Thane. 

Când ajunse în dormitor, simțea deja fiorul acelei 
provocări. În aceste câteva luni, începuse să arate 
incomparabil mai bine; odihna, mâncarea delicioasă pe care o 
gătea Ephimi, bucuria de a lucra la mapa de prezentare, toate 
acestea contribuiseră la transformarea scheletului ambulant 
care era în ceva mult mai prezentabil. Chiar dacă nu revenise 
în totalitate la vechea înfăţişare, cel puţin carnaţia şi 
rotunjimea sânilor erau complet refăcute. 

Cu o rochie potrivită, avea şanse să se prezinte mulţumitor. 
Mai era totuşi o problemă: părul. Îşi aminti că Angelia 
amintise ceva de coafor... Da, putea încerca. 

În balanţa nehotărârii ei atârna greu o întrebare: va putea 
petrece o seară întreagă cu Thane prefăcându-se că se iubesc? 
Va putea arăta ca o soţie iubitoare, dornică de succesul 
soțului ei? Putea încerca. Va merge la Atena, îşi va aranja 
părul şi-şi va cumpăra o rochie. Va putea lua decizia 
definitivă abia mai târziu. 

Merse în camera copiilor şi-i anunţă, pe ei şi pe Spiridoula, 
că merge la Atena şi că, în cazul în care va accepta o invitaţie 
la cină, s-ar putea să întârzie. Îi îmbrăţişă pe micuţi şi pe 
pisoi, pe care-l botezaseră Tigris, apoi o anunţă şi pe Ephimi. 

În aşteptarea taxiului, îşi aminti de inelul de logodnă. ÎI 
scosese când degetele începuseră să 1 se umfle din cauza 
sarcinii şi nu-l mai pusese după aceea. Şi-l puse acum, cu un 
sentiment de nostalgie. Şi cum rubinul înconjurat de cele opt 

diamante îi aluneca destul de uşor de pe deget, se gândi să-şi 
pună încă unul, ca să-l ţină fix. Inelul pe care Thane i-l 
oferise la naşterea gemenilor stătea în casetă, uitat. Era o 
bandă lată de aur, cu rubine şi diamante montate în semicerc. 
Îngrozită că bebeluşii, născuţi prematur, nu vor supravieţui, 
deja bolnavă, deşi nu i se pusese diagnosticul, nu apreciase la 
momentul respectiv, nici darul, nici pe cel ce i-l dăruise. 

Dumnezeule! Cum putuse să fie atât de crudă faţă de 
bărbatul cu care se căsătorise şi pe care-l iubise? Thane nu 
spusese niciodată nimic, dar cât de mult trebuie să-l fi durut 
indiferența cu care fusese tratat gestul lui. 

Nu-i de mirare că distrusese orice fărâmă de sentiment pe 
care-ar fi putut s-o aibă pentru ea! Şi-l puse imediat pe deget. 
Dacă avea curaj să meargă la Elixir Palace, trebuia să aibă şi 
curajul să poarte inelul de la el. 

Era deja ora prânzului când ajunse la Atena. Se opri mai 
întâi la o cafenea, unde comandă o cafea şi o pizza, apoi porni 
spre zona comercială. Era în căutarea unei rochii, când văzu 
coaforul. Era un salon modern, probabil corespunzător de 
scump, dar era hotărâtă să nu se zgârcească. Spre norocul ei, 
nu trebui să aştepte. 

Stătea pe scaun de aproape trei ore, cu un teanc de reviste 
şi cu o băutură răcoritoare în faţă, impunându-şi să se lase 
complet pe mâna stilistului, când acesta o anunţă, triumfător: 

— Gata! Puteţi privi acum, Kyria! 

— Oh... 

Atât putu să spună Sapphira, în timp ce o privea pe străina 
din oglindă. Se produsese un miracol: un păr des şi strălucitor 
ale cărui vârfuri îi mângâiau obrajii şi care cobora până pe 
ceafă. 

— Partea din față se poate schimba, explică stilistul, 
demonstrând cum, trecând uşor pieptenele prin păr, câteva 
şuviţe îi căzură, cochet pe frunte. 

— N-o să mă recunoască soţul meu. 

Metamorfoza era incredibilă: buzele îi păreau mai pline şi 
mai senzuale, albastrul ochilor mai intens. Se simţea 
renăscută, cu o nouă personalitate, gata să lase în urmă agonia 
trecutului. 

— Nu vă place... 

Dezamăgirea magicianului care înfăptuise minunea era 
demnă de toată mila. 

— Ba da, dimpotrivă, chiar foarte mult. 

Îşi dădu seama că era foarte târziu, aşa că plăti şi se 
îndreptă spre magazinele cu îmbrăcăminte. 

Nu mai avu nicio ezitare din clipa când văzu mătasea roşie: 
un compleu cu bluza fără mâneci, drapată, mulată până la 
şold, punându-i în evidenţă senzualitatea siluetei delicate şi 
cu fusta evazată. Era o croială simplă, de bun-gust, elegantă 
şi subtil provocatoare, datorându-şi nota aparte în primul rând 
materialului şi culorii, care dădeau întregului o notă de 
distincție. Nu mai avea nevoie de nicio bijuterie în afara 
ceasului mic de aur pe care-l purta întotdeauna, şi a cerceilor. 

N-a fost ieftină, dar nici foarte scumpă, potrivit 
standardelor lui Thane, aşa că nu avu mustrări de conştiinţă 
când îşi completă ţinuta cu sandale cu toc înalt şi o poşetă 
mică, roşie cu dungi aurii. Mai avea de rezolvat problema 
lenjeriei. 

— Avem exact ce vă trebuie, kyria, spuse vânzătoarea, 
scoțând dintr-un sertar un body roşu pe care i-l prezentă cu 

mândrie. Lycra şi dantelă; este ca o a doua piele. Are şi 
portjartier, aşa că puteţi pune şi ciorapi. 

— Atunci, voi lua şi două perechi din cei mai fini ciorapi 
de mătase. 

Era aproape ora şase când ieşi din magazin. Nu mai era 
cale de întoarcere, după ce cheltuise o mică avere pe toate 
acele lucruri. 

Trebuia doar să-i dea telefon lui Thane, să-l anunţe că s-a 
răzgândit... şi să spere că vestea îi va face plăcere. 

Telefonă de la un telefon public şi aşteptă răbdătoare, 
dar... niciun răspuns. Asta era ceva ce nu prevăzuse. Ce 
putea face? Va merge direct la Elixir Palace, se va schimba 
acolo şi se va ruga ca Thane să sosească... singur. 

După o jumătate de oră, se afla deja în camera de toaletă a 
hotelului şi, după ce se îmbrăcă şi se privi în oglindă, se arătă 
foarte mulţumită de alegerea pe care o făcuse. Îşi refăcu 
machiajul, acordând o atenţie specială ochilor, hotărâtă să le 
pună în evidenţă strălucirea şi aplicând pe buze rujul. 

Era şapte fără un sfert când ieşi în holul hotelului, ducând 
în sacoşa elegantă de la magazinul de îmbrăcăminte hainele 
cu care venise îmbrăcată. 

Imediat după recepţie era barul, din care se trecea în 
restaurant, aşadar luă loc pe un fotoliu, cu faţa spre uşa de 
intrare în hotel; nu putea să nu-l vadă pe Thane, indiferent 
dacă acesta se anunţa la recepţie sau mergea direct spre 
restaurant. 

Stătea acolo de zece minute, conştientă şi jenată de 
privirile pe care le atrăgea. Deodată, îi trecu prin minte un 
gând care începu s-o chinuie: dacă directorul hotelului 
interpreta greşit prezenţa ei acolo şi-i cerea să părăsească 

locul? Se cutremură la perspectiva unei asemenea umilinţe. Și 
apoi... Thane nu întârzia niciodată. Avea să mai stea încă 
două minute, apoi se va retrage rapid. 

Exact când agitația ei risca să se transforme în panică, îl 
văzu intrând. Răsuflând uşurată, se ridică în picioare. 

Ca de obicei, Thane arăta superb. Cu un cap mai înalt decât 
aproape toţi ceilalți, îmbrăcat cu un costum elegant de culoare 
închisă, merse la recepţie fără să se uite nici în dreapta nici în 
stânga şi lăsă recepționerei servieta mare cu care venise, 
însoţindu-şi gestul cu o uşoară înclinare a capului şi cu 
zâmbetul lui plăcut. 

Aruncă o scurtă privire de jur-împrejur, dar, fără să dea 
niciun semn că ar fi conştient de prezenţa ei, tocmai era pe 
punctul să-şi continue drumul. 

— Thane... 

Vocea ei sunase răguşit şi nesigur, căci nu se aşteptase că 
trebuia să strige după el. 

Thane se opri, se întoarse şi o privi lung, de parcă era o 
străină. 

Ştiuse bine, stricase totul! Probabil se răzgândise şi spusese 
deja familiei Robinson că ea nu vine, sau mai rău, în ciuda 
asigurărilor Angeliei, poate invitase o altă femeie. În orice 
caz, prezenţa ei acolo nu făcea decât să-l incomodeze. 

— Îmi pare rău... n-are nicio importanţă... m-am gândit 
că... nu-i nimic, plec. 

Se retrase puţin din faţa chipului lui golit de orice expresie, 
regretând din tot sufletul că nu se putea evapora instantaneu. 

— Sapphy? 

O privea din cap în picioare, cu ochi avizi, fără să dea nicio 
importanță agitaţiei ei şi, înghițind cu greu, îşi mişca uşor 
capul, neîncrezător, ca şi cum nu era sigur de ceea ce vedea. 

— Ce naiba... 

— Am încercat să-ţi telefonez la serviciu, dar n-ai răspuns 
şi se făcuse târziu. Nu vreau să te deranjez, dacă ţi-ai făcut 
între timp alte planuri... 

— M-am dus la frizer să mă bărbieresc, în loc să folosesc 
aparatul electric, explică el de ce nu răspunsese la telefon. 

Se apropie de ea şi-i luă din mână sacoşa, răvăşindu-i în 
acelaşi timp simţurile cu parfumul discret al pielii măslini pe 
care Sapphira abia se abținea să n-o atingă cu vârful 
degetelor. 

— Să înţeleg că te-ai răzgândit în legătură cu cina din seara 
aceasta? 

— Da... Dacă nu e prea târziu şi încă mai doreşti să fiu cu 
tine. 

Dumnezeule, era mai greu decât îşi imaginase. Se va simţi 
îngrozitor dacă îi va spune să plece. 

— De ce, Sapphy? 

ÎL privi, uimită. Cum putea să-i spună „Pentru că, în ciuda a 
tot ce am spus şi am făcut, am descoperit că încă te iubesc şi 
vreau să reuşeşti, chiar dacă cu nu mai pot împărtăşi acest 
succes cu tine”? Mai avea încă puţină mândrie şi, din fericire, 
ŞI puţină inspiraţie. 

— Serviciu contra serviciu... Ai promis să arăţi lucrările 
mele lui Andreas Constanidou... 

— Şi credeai că n-o voi face dacă, la rândul tău, nu faci ce 
te-am rugat? 

Dincolo de blândeţea cuvintelor, disprețul încă pândea. 

— Cam aşa ceva, glumi ea. Mi s-a părut un schimb 
echitabil... dar dacă ţi-ai schimbat planurile... 

— Nu, nu s-a schimbat nimic. Intenţionam să inventez în 
ultima clipă o scuză pentru absenţa ta. Stai, mai întâi să 
scăpăm de bagajul tău. 

O luă de mână, ca şi cum s-ar fi temut să nu dispară dacă o 
lasă singură câteva clipe şi merseră împreună la recepţie, 
unde Thane lăsă sacoşa ei, pentru a fi pusă lângă servieta lui. 

— Ei bine... comentă el, conducând-o spre bar şi oprindu- 
se puţin înainte de a intra. Asta da surpriză, Sapphy; nu ştiam 
că eşti atât de cooperantă la şantaj. Ar fi trebuit să încerc mai 
devreme, în relaţia noastră. 

Jignită, încercă să-şi retragă mâna din a lui, dar el o strânse 
şi mai tare. 

— Şi asta e o altă surpriză, agape mou, spuse el ridicându-i 
mâna, astfel încât inelele străluciră în lumină. Credeam că le- 
ai aruncat. Se pare că simţul culpabilităţii este mai mare decât 
antipatia faţă de mine. 

— Sunt foarte frumoase, spuse ea, refuzând să arate cât o 
dureau acuzaţiile lui. Cândva, fiica ta se va bucura de ele. Le 
port în seara aceasta, fiindcă m-am gândit că aşa trebuie. 
Presupun că le-ai dat Robinsonilor impresia că avem o 
căsnicie fericită. 

— Au impresia, categoric, că te iubesc. Depinde de tine 
dacă le vei demonstra că-mi împărtăşeşti sentimentele, zâmbi 
el tandru. 

Sapphira ştia însă un lucru sigur: ceea ce părea cel mai 
drăgălaş pisoiaş din lume se va dovedi că are gheare de tigru. 

— Ştii ce, Sapphy... parcă nu mi-ai mulțumit pentru inel... 

Nu era o incertitudine, cum o formulase el, ci un adevăr de 
care ei îi era îngrozitor de jenă. Ar fi fost uşor să pună totul 
pe seama bolii şi a traumei prin care trecuse. Desigur, 
avuseseră şi acestea o parte de vină, dar n-o puteau scuza în 
totalitate. Luase inelul şi-l aruncase în cutia de bijuterii, 
insensibilă la delicateţea gestului lui şi asta era de neiertat, 
indiferent de circumstanţe. 

Roşi, de ruşine şi de regret. 

— Ai făcut o alegere îngrozitoare în ceea ce priveşte 
soţia... Dar asta o ştii deja. 

— Hm... Scuzele şterg multe păcate. Îmi amintesc, însă, 
că mi-ai mulțumit pentru inelul de logodnă. O manifestare 
similară ar fi foarte acceptabilă. Nu numai că ar fi o 
compensație, dar ar da tonul acestei seri. 

Când Sapphira îşi dădu seama ce pregăteau cuvintele lui, 
era deja prea târziu; era deja în braţele lui, iar gura lui îi 
acoperea buzele cu hotărâre şi autoritate. 

Se aflau într-un loc public şi Thane nu obişnuia să se 
expună cu astfel de manifestări, dar acum, în limita decenţei 
şi a bunului-gust, reuşise s-o facă nu numai să primească 
atingerea electrizantă a trupului lui, dar şi să-i dăruiască, 
bucuroasă, tot ce-i cerea. Când îi eliberă buzele, Sapphira, 
şocată de intensitatea răspunsului ei mai mult decât de orice 
altceva, consideră că fusese un sărut de pedeapsă pentru ca; 
Thane o sărutase nu pentru că ţinea la ea, ci dimpotrivă. Dar 
dacă tot trebuia să joace un rol în jocul pe care el i-l 
propunea, îşi ridică mâna când el tocmai se pregătea să intre 
în bar cu ea şi, spre surprinderea lui, îl opri. 

— Stai puţin! Nuanţa asta de ruj nu te avantajează, spuse 
ea zâmbindu-i dulce şi, scoțând o batistă, îi tamponă uşor 
buzele, pe care de altfel nu exista nicio urmă. 

Era atât de preocupată să urmărească lima senzuală a 
buzelor lui, încât nu observă că din partea cealaltă a barului 
se apropiase de ci un cuplu care o privea cu plăcere şi 
amuzament. Îi văzu abia când Thane, prinzând-o de 
încheietura mâinii, o răsuci şi o trase lângă ei, încercuindu-i 
talia cu braţul. 

— Ah, Philip şi Catherine! Permiteţi-mi să v-o prezint pe 
soția mea, Sapphira. 


Capitolul 10 


N-a fost un început prea grozav, din punctul de vedere al 
Sapphirei, căci era încă prea tulburată de sărutul lui Thane. Îşi 
dădea seama că era o situaţie imposibilă pentru amândoi şi se 
ruga lui Dumnezeu să iasă totul bine, convinsă însă că îi va fi 
imposibil să mai repete o asemenea experienţă. 

— V-am fi invitat în apartamentul nostru, i se adresă 
Catherine conspirativ mai mult ei, dar m-am gândit că ar fi 
trebuit să suportăm tot felul de programe soft între felurile de 
mâncare, plus glazura de limbaj de înaltă tehnologie la desert. 

— Fu sinceră, dragostea mea, interveni Philip Robinson, 
zâmbind şi recunoscând acuzaţiile pe care i le aducea soţia sa. 
A mai fost ceva... Recunoaşte, eşti o floare căreia nu-i place 
să înflorească fără s-o vadă nimeni. 

— E o rochie frumoasă, nu-i aşa? admise Catherine, 
trecându-şi mâna peste rochia din sifon negru ţesut cu fir 
auriu, care-i punea în evidenţă silueta. Şi apoi, ar fi fost o 

crimă să-i lipsim pe bieţii oameni de afaceri greci care se 
destind puţin aici la bar, de vederea Sapphirei. Am pierdut 
numărul capetelor care s-au întors în direcția ei. Compatrioţii 
tăi, râse ea, îndreptându-şi atenţia spre Thane, apreciază mult 
frumuseţea feminină, ceea ce cu siguranţă le face pe femeile 
voastre să se simtă foarte speciale. 

— Asta aşa e, suntem recunoscuţi pentru curiozitatea 
noastră. În Grecia, se consideră un gest firesc ca, dacă îţi 
place ceva atât de mult încât îţi atrage atenţia, să te opreşti şi 
să te uiţi. În ceea ce o priveşte pe Sapphira, dacă este 
admirată de la o distanţă sigură, pot tolera. 

— Se vede că nu eşti englez! se entuziasmă Catherine, cu o 
strălucire în priviri care o făcea să pară mai mult de vârsta 
Sapphirei, decât de peste patruzeci de ani, cum apreciase 
aceasta la prima vedere. Mă-ntreb de ce englezii nu văd 
lucrurile la fel, şi anume că o soție frumoasă după care se 
întorc capetele nu face decât să aducă un plus statutului lor. 

— Poate pentru că acest lobby făcut de femei ar duce la 
cuțite, replică sec Philip. Nu mai este acceptabil din punct de 
vedere social ca o femeie să fie considerată un accesoriu 
modern al unui bărbat. Ce crezi, Sapphira? 

— Eu? 

Urmărise discuţia cu interes, iar căldura şi tonul prietenesc 
al interlocutorilor o făcuseră să se relaxeze. 

— Da... insistă Philip s-o provoace cu acea întrebare. Te 
consideri ca unul din accesoriile lui Thanos, un mic dar 
important aspect al modului cum îl văd ceilalți? 

Privirea aruncată spre Thane nu-i veni în ajutor. Nu era 
cazul de vreun comentariu caustic, cum ar fi făcut în trecut, ci 
de o replică amuzantă, în spiritul atmosferei. 

— Ei bine, Sapphy, cum mă consideri? se expuse Thane 
dispreţului de care o credea capabilă. 

— E greu de răspuns, şopti ea, încercând să câştige timp. 
Recunosc, n-am încercat niciodată să analizez această stare 
de lucruri, dar dacă mă gândesc, este cam jumătate — 
Jumătate. Când tu ai rolul principal, atunci da, sunt pe post de 
fundal; însă când îmi vine mie rândul să am rolul principal, 
atunci... 

Fermecătoarele gropiţe din obraji completau sensul frazei 
în modul cel mai sugestiv. 

— Să spunem doar că m-am căsătorit cu tine nu doar 
pentru inteligenţa ta. Un bărbat frumos face mai mult decât 
un lifting pentru majoritatea femeilor. 

— Bine spus! aplaudă Catherine la scenă deschisă. Cred că 
ar trebui să ne felicităm reciproc, ce spui? Amândouă ne-am 
ales principalele accesorii cu un gust impecabil. 

— Prietene, cred că ai cam cerşit complimentul acesta, da, 
oricum, e plăcut să ştim că doamnele noastre ne apreciază. 

— Da, ai dreptate, se arătă de acord Thane, pe un ton 
plăcut, deşi nu avea nici urmă de zâmbet nici în priviri, nici 
pe buze. 

Discuţia continuă sub semnul aceleiaşi atmosfere destinse, 
de prietenie, şi în timpul cinei. Catherine se arătă foarte 
interesată de Victoria şi de Stephanos, antrenând-o pe 
Sapphira în povestirea a tot felul de întâmplări amuzante 
legate de ei. 

— Fiica noastră are douăzeci de ani, mărturisi Catherine 
spre sfârşitul cinei. Este hotărâtă să nu se căsătorească până 
nu-şi face o carieră, aşa că mai am mult de aşteptat până să 
mă pot bucura de prezenţa unor micuţi, însă fără bătaia de cap 

ca atunci când îi ai în permanenţă lângă tine. Sincer, nu-mi 
imaginez cum se poate descurca o mamă de gemeni cât sunt 
aşa de mici. 

— Am fost norocoasă, spuse convinsă Sapphira, spre 
marea ei uimire. Aveam deja o menajeră, iar Thane a angajat 
ŞI o bonă. A făcut... tot ce a fost posibil să-mi uşureze viaţa. 

— Dar tot a fost greu, nu-i aşa? De-abia acum urmează 
partea cea mai frumoasă: bucuria de a-i vedea la şcoală, de a 
putea comunica la alt nivel cu ei, de a-i ajuta şi îndruma... 

Adică tot ceea ce ea, foarte probabil, nu va face, sau cel 
puţin, nu în măsura în care ar fi fost firesc, sau şi-ar fi dorit. 

— Da... abia reuşi să-i răspundă, cu voce gâtuită, după 
care se ridică. Vă rog să mă scuzaţi; revin imediat. 

Se prăbuşi într-un fotoliu, în salonul toaletei, încercând să- 
şi revină. Din moment ce acceptase să Joace rolul cerut, era o 
chestiune de onoare să-şi ducă misiunea până la capăt. Îşi 
refăcu machiajul, bău un pahar cu apă cu gheaţă şi era gata 
să-şi fixeze pe buzele încă tremurânde un zâmbet politicos şi 
să se întoarcă la masă. 

Thane o aştepta la intrare; o prinse uşor de braţ şi-o trase 
spre el, făcând-o să-şi ridice ochii miraţi. 

— Ce s-a întâmplat? 

— Acelaşi lucru vroiam să te-ntreb şi eu, Sapphy. Păreai 
supărată când te-ai ridicat de la masă. Ți se pare deja prea 
mult? 

— Nu, deloc. N-am vrut să fiu nepoliticoasă. S-au supărat 
soţii Robinson? 

— Nu! Cred doar că sunt cam exagerat. Mă temeam să nu 
fi plecat acasă. 

— Nu te-aş fi putut pune într-o asemenea situaţie jenantă. 
Atâta doar că nu prea mai stăpânesc bine rolul pe care-l joc. 

Cu un gest automat, nervos, îşi îndreptă puţin bluza peste 
şolduri. 

— Văd că nu te simţi foarte bine în noul compleu... 

Era în privirea lui o lumină pe care nu ştia cum s-o 
interpreteze. 

— Nu-mi vine bine? 

Regretă imediat cuvintele care-i trădaseră nesiguranța. 

— Ah, ba da, Sapphy, spuse el şi cu fiecare cuvânt ochii îi 
deveneau două adâncuri de nepătruns. Mă întreb ce te-a făcut 
să alegi această culoare. 

— Nimic anume. 

Întrebarea lui o surprinsese, şi acum că i-o pusese, nici ea 
nu putea găsi o explicaţie. 

— Cred că m-am gândit că-mi va da încredere. Nu poți sta 
ascuns într-un colț când porți roşu-aprins, glumi ea. 

— Nu pentru că a fost culoarea rochiei de cununie? 

— Nu! 

Negase repede, cu toată puterea, şocată de cuvintele lui, 
deşi rostite calm. Acum însă, începea să se întrebe dacă nu 
cumva referirea Angelei la acea fotografie declanşase un 
proces inconştient care avusese ca rezultat alegerea acelei 
rochii. 

— De ce aş fi făcut asta? 

— Nu ştiu. De ce te-ai tuns? 

— Ai vreo obiecţie? 

Trecuse mult timp de când nu-l mai interesa cum arăta şi 
simțind dezaprobare în vocea lui, pulsul i se acceleră 

alarmant. Degeaba îşi spunea că părerea lui n-avea nicio 
importanţă, căci adevărul dureros era că încă mai conta. 

— N-am niciun drept să obiectez. Dar din moment ce-mi 
ceri părerea, trebuie să spun... 

Tăcu, prelungindu-i intenționat tortura, în timp ce-i privea 
atent nu numai pieptănătura, ci şi chipul îmbujorat. 

— ...că nu cred să te fi văzut vreodată mai frumoasă, nici 
chiar în ziua nunții. 

— Oh... 

Complimentul lui neaşteptat o făcu să vibreze, înălțând-o 
pe culmile unei plăceri ameţitoare. Apoi, încercând să fie 
realistă, îşi spuse că-i făcuse acel compliment deoarece era 
interesul lui s-o menţină într-o dispoziţie cât mai bună, aşa că 
se prefăcu amuzată. 

— Vai, cât eşti de galant, Thane. Să ne întoarcem la soții 
Robinson. 

— Ne-au invitat să prelungim seara în apartamentul lor, la 
o cafea şi un lichior. Ai vreo obiecţie? Philip are un concept 
foarte interesant pe care ar dori să-l discute cu mine înainte 
de întoarcerea în Anglia. 

— Voi rămâne cu tine atâta timp cât ai nevoie de mine. 

— Sapphy, este o promisiune cam pripită... râse el, ironic, 
adăugând însă imediat, fără să-i lase timp să-şi reformuleze 
intenția: îi voi telefona lui Ephimi, s-o anunţ că s-ar putea să 
întârziem mult. 

— Nu ştie că suntem împreună, Thane... 

— În cazul acesta, va fi încântată să afle. 

Privirea lui se întunecă şi braţul îi strânse mai posesiv 
umerii când se apropiară de masa prietenilor lor. Sapphira 
aruncă o privire rapidă, aproape vinovată spre el; era aşa cum 

îl văzuse în prima zi: puţin distant, mândru, cu o siguranţă de 
sine ce friza aroganţa şi cu un farmec aproape diabolic. 

— Sapphy şi cu mine am fi încântați să mai rămânem, aşa 
cum ne-aţi propus. 

Apartamentul lor era foarte luxos, cum era de aşteptat la un 
asemenea hotel. Bărbaţii se lansară imediat într-o discuţie 
tehnică referitoare la un program complicat de calculator, iar 
Sapphira şi Catherine continuat conversaţia plăcută din 
timpul cinei, astfel încât, descoperindu-şi nu numai afinități, 
de la gusturi comune în ceea ce priveşte muzica şi teatrul, 
până la plăcerea de a găti creativ, dar şi o cunoştinţă comună, 
în persoana fostului director de şcoală al Sapphirei, nu-şi 
dădură seama cum trecea timpul. 

Sapphira nici nu observă că Thane vorbise la telefon decât 
când îi auzi rostindu-i numele. 

— Da, dragul meu, răspunse ea, fără să-şi dea seama că 
folosise formula de mult uitată decât când Thane ridică mirat 
o sprânceană. 

Relaxată şi fericită, ştersese linia de demarcaţie dintre rolul 
pe care-l juca şi realitate, iar zidul ei de apărare se prăbuşise. 

— Nu mi-am dat seama cât de târziu s-a făcut, mahtia 
mou, răspunse şi el cu aceeaşi monedă. M-am gândit să nu 
deranjăm toată casa, aşa că am rezervat aici o cameră pentru 
noaptea aceasta. 

Cum stătea lângă ea şi o privea, fără haina de la costum, cu 
nodul cravatei lărgit, cămaşa descheiată la gât şi o şuviţă 
ondulată căzută pe frunte, avea ceva din aerul seducător al 
unui pirat. 

— Bine, dar... 

Luată complet pe nepregătite pentru o asemenea situaţie, 
Sapphira nu-şi putea pune ordine în gânduri. 

— Nu-ţi face griji, recepţionera va vorbi cu camerista şi m- 
a asigurat că vor aduce periuţe de dinţi, un aparat electric de 
ras pentru mine şi cum toate camerele de baie sunt dotate cu 
strictul necesar pentru toaletă, ne descurcăm o noapte. 

— E adevărat, ne descurcăm. 

După o jumătate de oră, cât durase până se despărțiseră de 
gazde şi-şi recuperară lucrurile de la recepție, erau deja în 
faţa uşii. Thane descuie, dar rostind în greceşte ceva ce nu 
putea fi decât o injurie, rămase în prag. Sapphira se strecură 
pe lângă el, imaginându-şi tot telul de nenorociri, dar ceea ce 
vedea era foarte plăcut şi atrăgător: o cameră mare cu 
mobilier modern, inclusiv un fotoliu confortabil, o măsuţă de 
scris şi un scaun, o fructieră plină pe o altă măsuţă, o vază cu 
flori pe masa de toaletă. Apoi, văzu motivul nemulțumirii lui: 
un pat mare, dublu. 

— Crede-mă, Sapphy, n-am plănuit aşa ceva. Am cerut o 
cameră dublă, dar după cum ştii. Majoritatea hotelurilor au 
două paturi într-o astfel de cameră. Nu puteam cere două 
camere, dar m-am gândit că, în această situație, sunt 
acceptabile şi două paturi într-o cameră. 

— Cred că e un apartament nupţial, comentă ea senin, 
amuzată de reacţia lui şi constatând cu surprindere că ei nu i 
se părea nici pe departe atât de grav, poate pentru că era 
obosită, sau poate pentru că seara aceea readusese ceva din 
trecutul a cărui pierdere o regreta. 

Merse, cu acelaşi calm şi deschise uşa băii. 

— E foarte luxoasă: două chiuvete, baterii aurite, dar cada 
e cam mică, aşa că nu cred că vei putea dormi acolo. 

— Voi dormi în fotoliu, anunţă el, lăsându-se să cadă pe 
unul. Mergi tu la baie mai întâi şi după aceea mă voi duce şi 
eu. Nu sta mult. 

Fără să comenteze, Sapphira făcu un duş rapid, încercând 
tot timpul să reprime amintirile duşurilor făcute împreună. Se 
îmbrăcă din nou cu bluza, dar înainte să ia un prosop cu care 
să se înfăşoare peste ea, pentru a ieşi din baie, aruncă o 
privire în oglindă. 

Dumnezeule! Chiar era ea? Se privi cu plăcere şi cu 
mândrie, căci avea în imaginea reflectată dovada clară că 
redevenise cea dinainte. 

Thane era acolo unde îl lăsase. Spătarul fotoliului îi 
ajungea doar până la umeri, aşa că nu avea cum să-şi sprijine 
capul. Doar un masochist şi-ar petrece noaptea acolo, sau 
doar un sadic ar îngădui aşa ceva. 

— Baia e liberă, Thane. Uite, putem foarte bine dormi 
amândoi în pat, pentru că este suficient de mare. Ştiu că n-ai 
făcut-o intenţionat, dar în condiţiile date mi se pare rezonabil 
să procedăm aşa. 

— Este foarte generos din partea ta, Sapphy. Voi reţine. 

— Bine! 

ÎL auzi ridicându-se şi mergând la baie. În câteva minute, 
va simţi greutatea trupului lui lângă ea, în pat, iar perspectiva 
îi dădea un fior de nerăbdare, probabil ca parte a fanteziei de 
care se înconjurase în seara aceea. 

În atmosfera plăcută din jurul ei, era uşor de crezut că erau 
cuplul ideal, îndrăgostiți unul de celălalt şi, pe deasupra, cu 
doi copii adorabili care să completeze familia. Ce era rău în a 
mai prelungi iluzia câteva ore? Absolut nimic, cu condiţia să 
aibă tăria să accepte realitatea la lumina zilei. 

Într-o aşteptare încordată, rămase întinsă pe pat, 
pregătindu-se pentru plăcerea de a-l simți alături şi a-şi lăsa 
fantezia să alunece spre ce ar fi putut fi, până avea să 
adoarmă. 

Auzi uşa de la bare, lumina stingându-se, îl simţi 
apropiindu-se, cu nervii încordați la maximum, apoi... nimic. 
Doar o linişte prelungită şi patul gol lângă ea. 

— Thane? 

Aprinse veioza de pe noptieră şi-l văzu, în pantaloni şi 
cămaşă, aşezat cu picioarele întinse în fotoliu, cu capul 
proptit în mână. 

— Thane! 

Neprimind răspuns, oftă exasperată, se dădu jos din pat şi 
se duse la el. 

— Thane! îl strigă ea din nou, scuturându-l uşor de umăr, 
până deschise ochii. Ce faci? Doar ne-am înțeles să vii în pat. 

— N-a fost nicio astfel de înțelegere. Am spus că voi reține 
oferta ta, ceea ce am şi făcut, după care am respins-o. Pentru 
numele lui Dumnezeu, Sapphira, du-te înapoi în pat şi lasă- 
mă să-mi găsesc liniştea. 

— Bine, dar e absurd! 

Era cu picioarele uşor depărtate şi cu mâinile în şolduri, 
uitând complet imaginea pe care o oferea; era furioasă pentru 
că nu-i plăcea să-l vadă chinuindu-se aşa, frustrată pentru că i 
se lua acea fantezie nevinovată, încurcată pentru că nu 
înţelegea împotrivirea lui. 

— Crezi că am de gând să te seduc? întrebă ea furioasă, 
într-o explozie a tensiunii acumulate pe parcursul serii. 

— Nu. 

Se ridică brusc în picioare, imaginea perfectă a puterii. 

— Nu, Sapphy, ci pentru că mi-e teamă să nu te seduc eu. 

Rămase pe loc, mută de uimire. 

— Crezi că mint? 

Cu corpul aplecat uşor înainte, era ca o felină înainte de 
saltul asupra prăzii. Sapphira ar fi putut să plece, dar n-o făcu. 
Nu opuse nicio rezistență nici când el îşi întinse braţele spre 
ea. Nu schiţă nici cel mai mic gest de a se feri nici când o 
trase spre el şi-i simţi degetele alunecând uşor şi urmărind, 
într-un joc înnebunitor, fiecare linie a trupului ei. Dimpotrivă, 
îşi ridică spre el gura, pentru a primi sărutul lui posesiv şi-i 
încercui gâtul cu braţele, astfel încât, în clipa în care el îşi 
ridică brusc capul, se simţi pustiită. 

— Acum ai văzut de ce nu vreau să dorm în acelaşi pat cu 
tine? Lasă-mă, te rog, altfel nu răspund de consecinţe. Ai 
înţeles? 

— Da. 

Da, fusese o mostră extrem de convingătoare, dar tot nu se 
mişcă. Îşi umezi uşor buzele cu vârful limbii, sub privirea 
ochilor lui în care se citea dorinţa. 

— Dar nu voi putea dormi ştiind că te chinui în fotoliul 
acesta. 

— Zece secunde, Sapphy, vorbi el cu un vădit efort. Îţi dau 
zece secunde să te întorci în pat şi să stingi lumina, altfel... 

Fără să se clintească, Sapphira numără în gând, ştiind exact 
ce provoca şi desfătându-se la gândul unei asemenea 
perspective. De ce să nu trăiască fantezia la maximum? O 
ultimă noapte, dacă nu de dragoste împărtăşită, măcar de ceva 
care să semene cât mai mult posibil cu aşa ceva; o ultimă 
amintire pe care s-o ia în iadul ce va urma. 

„„„Nouă... Zece. 

Thane o ridică şi o aşeză pe pat. Degetele ei repetară, 
avide, gesturile impregnate într-un reflex devenit de atâta 
timp latent, pentru ca, la rândul ei, să redevină, sub atingerea 
mâinilor şi buzelor lui, adolescenta fără griji, pierdută în 
bucuria nepământeană a unei dragoste împărtăşite. 

Din nou, ca şi atunci, trupurile lor se căutau, pentru a se 
găsi în lumea de vis a plăcerii senzuale. În sufletul ei trecu o 
umbră la amintirea dezgustului lui faţă de cicatricea ei, dar se 
linişti imediat, dându-şi seama că întunericul făcea mica linie 
subțire invizibilă şi că, tactil, aceasta era imperceptibilă. 

— Sapphy... 

Îi şoptise numele ca în agonie, ca apoi clipa de extaz să-i 
înalțe pe-amândoi în minunea unei trăiri de fiecare dată unică. 

Mai era puţin până realitatea dimineţii avea să ia locul 
basmului trăit, dar cu capul pe pieptul lui, auzind parcă 
bătăile inimilor lor la unison, simţea din nou, după mult timp, 
că trăieşte. 

Când se trezi, dimineaţă, era singură în pat. Nu regreta 
nimic. De asemenea, nu mai avea rost să se mintă: îl iubea pe 
Thane, chiar dacă era prea târziu să mai repare ceva. 

— Ah, te-ai trezit! spuse Thane ieşind din baie complet 
îmbrăcat, cu o expresie severă pe faţa trasă. Te aştept jos, să 
luăm micul dejun. Nu întârzia, te rog. Cu cât ajungem mai 
repede la Andromeda, cu atât mai bine. 

Sapphira încuviinţă din cap, nodul din gât împiedicând-o 
să articuleze vreun cuvânt. 

Ce sperase, de fapt? Thane era un bărbat viril, iar ea îl 
tentase dincolo de voinţa lui. Repetase aceeaşi nebunie ca la 
început: se oferise pentru a satisface o nevoie de moment. 
Thane plătise scump pentru că-i cedase prima oară, iar în 

această dimineaţă se vedea clar pe figura lui că era furios că 
cedase din nou invitaţiei ei nedorite. 

Făcu repede un duş şi îmbrăcă ţinuta de stradă, 
împachetând cu grijă, dar fără entuziasm, rochia roşie. Nu 
realizase nimic altceva decât să-l facă s-o deteste mai mult ca 
niciodată. Şi totuşi, nu regreta nimic deşi, dincolo de 
amintirea persistentă a clipelor trăite, simţea o durere 
cumplită. 

Luară micul dejun în tăcere şi tot aşa se întoarseră acasă. 

— Ce fac copiii? o întrebă imediat Sapphira pe Ephimi, 
când aceasta le deschise. 

— Mai plini de energie ca oricând. La fel şi Tigris. 

— Ure la ei... 

— O clipă! spuse Thane, prinzând-o de braţ şi reținând-o. 
Trebuie să discut mai întâi ceva cu tine. Vino, te rog, în 
birou. 

Ce mai vroia acum? Învinuiri? Ceea ce se întâmplase, se 
întâmplase şi orice comentariu n-ar fi făcut decât să întunece 
acele clipe, lucru pe care nu l-ar fi putut suporta. 

— Chiar trebuie? Nu e nimic de spus. 

— Te înşeli, Sapphy, spuse el trist, neluând în seamă 
implorarea din privirea ei şi conducând-o în birou. Am ceva 
foarte important să-ţi comunic. 

— Da? 

Pieptul ei parcă devenise prea strâmt, împiedicând-o să 
respire. 

— Ai avut dreptate când ai spus că nu putem trăi aşa. M- 
am răzgândit, Sapphy. Voi face tot posibilul să-ți facilitez 
obţinerea divorţului. 

Cuvintele lui Thane căzură ca o lovitură asupra ei, 
reducând-o la tăcere. Doar groaza din ochii măriţi şi brusca 
paloare a feţei erau mărturia şocului. 

— A fost o prostie din partea mea să cred că separarea va 
funcţiona. Ai avut dreptate de la bun început: doar divorţul 
este soluţia. Ce nebunie, să-mi închipui că te pot ține legată 
de mine. 

— Şi copiii? 

Întrebarea ei era doar o şoaptă. 

— Vor rămâne în grija ta, fireşte, anunţă el, încleştarea 
maxilarului fiind singurul indiciu al stării lui de încordare. 
După cele petrecute noaptea trecută, nu mai pot pretinde că 
sunt un om integru şi de onoare. 

Dispreţul pe care-l revărsa asupra lui însuşi era ca o 
autoflagelare; fapta de neiertat pe care şi-o reproşa era 
încălcarea codului impus de philotimo. 

Deşi oarecum mai liniştită, Sapphira era pradă unui vârtej 
de emoţii: compasiune pentru suferinţa lui, indignarea că ar 
putea-o bănui de a-l fi manipulat în interesul ei, vina de-a fi 
provocat toate acestea. 

— Crezi că aş folosi vreodată aceasta împotriva ta la 
tribunal? Chiar mă crezi atât de insensibilă, sau că aş fi pus 
totul la cale ca să-ţi iau copiii? 

— Nu uita că eu am rezervat camera. Nu, Sapphy, nu te 
suspectez de niciun gând necurat. Ştiu bine că ai fost 
nevinovata care a avut de suferit. 

Avusese de suferit, da, dar nu în sensul în care presupunea 
el; nevinovată, oh, nu, în niciun caz. 

— Nu... nu înţeleg de ce te-ai răzgândit în privinţa 
divorţului. 

De fapt, înţelegea. Ce viitor ar fi avut un bărbat atât de plin 
de căldură şi de vitalitate ca el, alături de o femeie pe care n-o 
iubea? 

— Mi-ai spus că nu ai renunţa pentru nimic în lume la fiul 
tău. 

— Da. Dar asta era înainte ca tu să faci sacrificiul prin care 
mi-ai arătat că dragostea adevărată este lipsită de egoism, că 
indiferent de cât de mult iubeşti pe cineva, când trebuie să 
renunţi, trebuie s-o faci din toată inima, chiar dacă doare 
îngrozitor. Ai avut dreptate când ai spus că Stephanos şi 
Victoria au nevoie unul de celălalt, dar asta nu e tot. Oricât de 
mult aş dori, nu pot să le ofer dragostea de mamă şi asta nu 
pentru faptul că sunt plecat mult timp. Nu, asta înseamnă 
mult mai mult, lucruri care nici nu pot să fie cuantificate. Am 
încercat să mă amăgesc, dar după vacanţa pe insulă, când te- 
ai dus să locuieşti separat, a apărut totul foarte evident. 
Trauma lui Stephanos nu a fost decât vârful aisbergului. Aşa 
că... vezi tu... Acum, când mi-ai atras atenţia asupra nevoilor 
copiilor, n-am de ales decât să mă retrag şi să-mi ignor 
dorinţele, în favoarea lor. Va fi dureros, dar asta merit. De la 
bun început ţi-am făcut viaţa un chin: te-am sedus, te-am dus 
la mile depărtare de familie şi de prieteni, într-o ţară a cărei 
limbă n-o ştiai, apoi sarcina, la un timp destul de scurt... 
Când te-ai îmbolnăvit, nu am recunoscut simptomele, mi-au 
lipsit răbdarea şi înţelegerea... Theos mou, Sapphy! Aveai tot 
dreptul să te aştepţi la un sprijin total din partea mea, dar eu 
nu ţi-am dat nimic! Merit disprețul pe care-l ai pentru mine! 

— N-a fost vina ta, Thane! Am fost egoistă şi am dat 
dovadă de lipsă de maturitate. Nici măcar n-am încercat să 
mă implic în viața ta. Şi apoi, nu uita că eu am fost cea care 

te-am sedus, aruncându-mă fără să mă gândesc o clipă la 
consecințe. Chiar când i-ai spus fratelui meu că ne vom 
căsători, m-am complăcut în iluzia că mă iubeai, fără să 
realizez motivul evident: fuseseşi victima unei plăceri de 
moment şi simțul onoarei te-a făcut să te simţi dator să faci, 
cum se spune, „o femeie cinstită din mine”, după ce am fost 
găsiți în acea postură. 

Râsul lui blând o făcu să-şi ridice privirea spre el. 

— Draga mea Sapphy! Bineînţeles că te iubeam. Nu eram 
un puşti neexperimentat care să se lase sedus, dacă nu aveam 
intenția să mă căsătoresc cu tine. Reacția ta atât de plină de 
farmec m-a flatat, făcându-mă să grăbesc lucrurile, ducându- 
mi planul la îndeplinire mai repede decât aş fi sperat. 

— Mă iubeai?! 

În aceşti ultimi trei ani, ajunsese la convingerea că lucrul 
acesta nu era adevărat, dar acum, parcă nu-i venea să creadă 
că ar minţi-o în clipele acelea. 

— Bineînţeles! Ai uitat primul nostru an împreună? 

— Cum l-aş fi putut uita! Numai că am distrus totul. Am 
fost răsfăţată şi crudă, am omorât tot ce-ar fi putut înflori 
între noi. 

— Frai bolnavă, Sapphy, iar eu nu mi-am dat seama! 
Dumnezeule, cât ai suferit înainte şi după naşterea copiilor! 
Adevărul este că eram prea gelos ca să fiu rațional. Nu eram 
pregătit să te împart nici măcar cu copiii noştri. Vă iubeam pe 
toţi trei, dar pe tine te doream cel mai mult. M-am simţit 
respins când ai început să-ţi petreci şi ziua şi noaptea cu ei. 
Nu înţelegeam de ce erai obsedată de ei. Toate surorile mele 
au avut copii, dar n-au reacționat atât de puternic... Sapphy, 
mă asculți? 

Se lăsă într-un genunchi lângă scaunul ei, atingându-i uşor 
mâna. 

— Abia când, disperat, am chemat-o pe Abby, am început 
să înţeleg. Speram ca ea, față de care erai atât de apropiată, să 
poată ajunge mai uşor la tine şi astfel să facă posibilă 
comunicarea între noi. Ea m-a făcut să înţeleg că surorile 
mele erau înconjurate de o familie mare — bunici, mătuşi, 
verişoare, mă rog, cineva gata oricând să preia 
responsabilitatea, pe când eu credeam că-ţi pot oferi tot 
sprijinul necesar. Numai că, din cauza serviciului, eram 
rareori lângă tine când aveai nevoie de mine. Nu eram sărac, 
dar trebuia să garantez sursa venitului nostru — încă două guri 
de hrănit, plus salariul Spiridoulei. 

— Şi în schimbul trudei tale, ai primit o soţie care te-a 
acuzat, într-un acces de adevărată isterie, că o înşeli cu sora 
ei. Dacă aş fi gândit puţin, n-aş fi făcut niciodată o astfel de 
acuzaţie. 

Distrusese atât de mult... Dar ciudat, faptul că vorbea 
despre toate acestea era ca un antiseptic pe o rană: dureros 
dar necesar, pentru că vindecarea era numai în acest fel 
sigură. În ciuda unui efort imens, lacrimile începură să i se 
rostogolească pe obraji. 

— Nu plânge, Sapphy, spuse el tandru, ştergându-i-le cu 
vârful degetului. Nu erai răspunzătoare pentru acțiunile tale; 
întregul tău metabolism era dat peste cap. 

— Nu însă şi după ce am venit de la clinică. Am continuat 
să-mi plâng de milă, în loc să privesc spre viitor. Nu făceam 
decât să mă întreb de ce mi se întâmplaseră mie toate acestea, 
în loc să fiu fericită că mă vindecasem. Am fost o puştoaică 
răsfăţată pe care niciun bărbat n-ar fi suportat-o. 

— N-a existat niciodată o altă femeie, Sapphy. Angelia 
Andronicos n-a fost decât o prietenă de încredere şi o 
persoană eficientă, pe care m-am putut baza în muncă. 

— Știu. A venit la mine ieri şi a spus acelaşi lucru, deşi 
începusem şi eu să-mi dau seama că este aşa. Crezusem, de 
fapt, ceea ce voiam să cred, pentru că astfel aveam pe cine 
învinui pentru eşecul meu, era ca o pedeapsă pentru modul 
cum te tratasem. În aceste ultime săptămâni, de la hotărârea 
de separare, este ca şi cum m-aş fi maturizat rapid, căci văd 
lucrurile mult mai clar. 

— Nu te învinui, agape mou, vina iniţială a fost a mea. Ar 
fi trebuit să-mi dau seama de la început că n-a fost decât un 
capriciu de moment la tine, dar am fost atât de încrezut, încât 
am îndrăznit să cred că mă iubeai cu adevărat. Te doream atât 
de mult, încât m-am lăsat orbit de această iluzie. Căsătoria cu 
tine a fost una din cele mai egoiste fapte pe care le-am făcut 
în viaţă. Cealaltă, a fost să accept sacrificiul tău de a renunţa 
la custodia asupra Victoriei. 

Cum putea să-i spună că a fost singurul bărbat pe care l-a 
iubit şi-l va iubi vreodată? Cum putea să-i spună lucrul 
acesta, când el tocmai îşi exprimase dorinţa de a divorța de 
ea? Şi tocmai pentru că-l iubea, cum putea să accepte 
sacrificiul pe care el era pregătit să-l facă, ştiind din propria 
experienţă cât de dureros era? 

— Ei bine, nu există decât o singură modalitate de a 
compensa cumva toate acestea, să te eliberez pentru a te duce 
la un bărbat pe care să-l poți iubi la fel de mult cum te iubeşte 
şi el. 

— Nu există niciun alt bărbat. Michael a fost pentru mine 
ceea ce a fost Angelia pentru tine. Când l-ai văzut sărutându- 

mă, a fost reacția lui când i-am spus că nu poate să existe un 
viitor pentru noi în sensul în care am aflat atunci că şi-ar fi 
dorit el şi că nu vom fi niciodată altceva decât buni amici. 

Timp de câteva secunde, Thane tăcu, apoi schiţă un zâmbet 
trist. 

— Am fost gelos pe amândoi — şi pe Lorna şi pe Michael — 
pentru că erau capabili să-ţi ofere ceea ce nu găseai la mine: 
consolarea. 

— Thane, te rog... începu ea, împreunându-şi mâinile ca 
într-o rugăciune. Poate totul ar fi fost altfel dacă am fi 
încercat să ne rezolvăm problemele imediat. 

— Hm... Mi-aş da zece ani din viaţă s-o putem lua de la 
început, ştiind ceea ce ştiu acum. 

— Numai că acum vrei divorţul. 

— Nu, n-am spus asta, Sapphy. Am spus că voi face tot 
posibilul să-ţi facilitez obţinerea divorțului pe care îl vrei. Nu 
e deloc acelaşi lucru, nu înţelegi? Am încercat să te țin legată 
de mine, sperând că într-o zi se va produce miracolul şi voi 
putea să-ţi recâştig dragostea. N-am reuşit s-o fac. Lucrurile 
au mers din ce în ce mai rău, până în seara aceea în care ne- 
am certat. Deodată, în plină furie, te doream cu atâta 
disperare, încât am început să cred că dacă nu pot ajunge la 
tine prin cuvinte, voi reuşi prin gesturi, că dacă vom face 
dragoste, trupul meu va putea să-ți spună tot ce aveam de 
spus. 

Cu buzele livide, Sapphira se ridică în picioare, cu mâinile 
încleştate. 

— Dar n-ai putut merge până la capăt din cauza repulsiei 
pentru corpul meu urât. 


149 


Chiar şi acum, când rostea cuvintele, amintirea privirii lui 
o durea la fel de mult. 

— Sapphy! Ce spui? 

O prinse de umeri, forțând-o să-l privească în ochi. 

— Repulsia despre care vorbeşti era față de mine însumi. 
M-am simţit pierdut într-un labirint de pasiune şi dorinţă, dar 
firul călăuzitor a fost ruşinea din ce în ce mai mare la vederea 
liniei fine a cicatricei, față de vina de a-ţi fi produs atâta 
suferință. Eram mai în vârstă decât tine, cu mult mai multă 
experienţă, îți furasem tinereţea şi libertatea şi mi-am dat 
seama că repet acel păcat şi te supun din nou voinţei mele. De 
multe ori m-am urât în aceste ultime luni, dar niciodată atât 
de tare ca atunci. 

— Am crezut că s-a întâmplat pentru că eram urâtă... 

— Pentru mine, vei fi întotdeauna frumoasă, Sapphy. Eu 
m-am simţit urât, dar nu eram pregătit să renunţ la tine. De 
aceea, când ai fugit la Lorna, am propus separarea legală. M- 
am gândit că te vei simţi protejată împotriva unui contact 
fizic cu mine, dar că, în acelaşi timp, voi avea acces la tine şi, 
încă şi mai important, nu te vei putea căsători cu un alt 
bărbat. Am fost convins că te-am speriat şi m-am gândit să-ţi 
dau timp şi apoi... să las totul pe seama inspiraţiei. 
Intenţionam să te curtez, aşa cum ar fi trebuit s-o fac la 
început. 

— lar acum e prea târziu... 

Disperarea îi făcuse vocea să tremure. 

— Mai întrebi, după noaptea trecută? Ah, Sapphy... Tot nu 
înţelegi? N-am încredere că, dacă mă aflu lângă tine, nu-ţi fac 
rău. După toată suferința prin care ai trecut, am jurat să am 
grijă să nu mai rămâi însărcinată şi totuşi, noaptea trecută, am 

făcut dragoste abandonându-mă total pasiunii, fără să mai ţin 
cont de nimic. Dacă aş fi avut puterea de stăpânire cu care mă 
laud, aş fi petrecut noaptea la bar, pentru că... n-am la mine 
ce-mi trebuie pentru întâlniri ocazionale, nu sunt stilul meu. 
În loc de asta... Nu sunt bun pentru tine, Sapphy. Trebuie să 
te eliberez pentru că te iubesc şi n-am încredere că mă pot 
stăpâni când mă aflu în preajma ta. Trebuie să renunţ şi la 
copii, pentru că şi pe ei îi iubesc. 

Thane făcu câţiva paşi spre birou, iar Sapphira rămase 
câteva clipe pe loc, ca paralizată. 

— Mă iubeşti? 

Din adâncul fiinţei ei se ridică un val de căldură care topi 
temerile şi speranţele într-o imensă fericire. 

— Atunci... atunci, n-am putea s-o luăm de la început? 

Cu umerii uşor aduşi în faţă, Thane merse la fereastră şi 
rămase privind lung. 

— Adică, să continuăm relația platonică? Nu. Am crezut 
că se poate, dar e imposibil. Nu pot să te privesc fără să 
doresc să fac dragoste cu tine, şi nu pot să fac dragoste cu tine 
fără să-ţi fac rău. De asemenea, n-am dreptul să te împiedic 
să-ți găseşti fericirea, alături de cine vei dori. Tu m-ai învăţat 
ce înseamnă dragostea adevărată, continuă el, întorcându-şi 
spre ea faţa tulburată: să ai, să te bucuri de ceea ce ai şi... cu 
timpul, să renunți. 

— Dar eu nu vreau să plec! Şi eu te iubesc, Thane! N-am 
încetat nicio clipă să te iubesc, dar poate tocmai pentru că a 
fost un sentiment atât de puternic, n-am reuşit să mă descurc 
când au intervenit teama şi gelozia. N-am găsit calea de a 
comunica... poate am vrut să ştii intuitiv ce simt şi când n-am 
reuşit aşa, am încercat să mă conving că te urăsc, deşi n-a fost 

nicio clipă adevărat. lar în legătură cu noaptea trecută, 
continuă ea, în timp ce el era nemişcat ca o statuie, privind-o 
uluit, este momentul cel mai puţin probabil de a ne mări 
familia. În orice caz, medicii m-au asigurat că a doua oară n- 
ar mai fi atât de greu şi chiar dacă s-ar întâmpla, un tratament 
făcut la timp n-ar mai permite să se ajungă la o situaţie 
asemănătoare. lar dacă n-ai fi făcut dragoste cu mine, aş fi 
fost pur şi simplu pustiită, pentru că a fost singurul lucru pe 
care mi l-am dorit de când am văzut patul... 

— Dumnezeule... fă să nu fie doar un vis! 

Întinse braţele, iar ea îi cuprinse umerii şi-şi puse capul pe 
pieptul lui. Rămaseră îmbrățişaţi, câteva minute, ca pentru a 
se impregna de bucuria acelei regăsiri. 

— De ce nu mergem în pat? şopti ea, răspunzând cu un 
zâmbet ademenitor dorinţei evidente a trupului lui. 

— Şi ce va gândi Ephimi? glumi el, luând-o în braţe şi 
urcând în dormitor. 

— N-o plătim să gândească, râse ea, privind chipul lui 
iubit pe care citi, satisfăcută, tot ce dorea să afle. 

Au fost ultimele cuvinte coerente pe care Sapphira le rosti 
pentru mult timp, căci după ce încuie uşa, Thane redeveni 
bărbatul visurilor ei, stăpânul absolut al vieții ei. 

— Fericită? 

Era întrebarea pe care i-o punea adesea la începutul 
căsniciei lor, iar ea răspunse tot ca atunci: 

— Cea mai fericită din lume. 

— Avem de făcut o mulțime de planuri, Sapphy. 

— Mm... Cum ar fi...? 

— Vom începe prin a anula hotărârea de separare. Apoi, 
dacă primim contractul de la Philip Robinson — şi cred că 

avem toate şansele — te voi lua, împreună cu copiii în Anglia, 
pentru şase luni. Eu pot supraveghea lucrările, iar tu îţi poţi 
revedea familia. 

— Mi-ar plăcea mult. 

De asemenea, îi datora lui Abby scuze şi avea să fie 
bucuroasă să i le prezinte personal. În mod absolut miraculos, 
înțelegerea şi iertarea făcuseră din zdrenţele dragostei ei 
veşmântul cel mai minunat. 

— Ştii... când ai venit să-mi spui că renunţi la custodia 
asupra lui Vicki, am crezut că te pierd pentru totdeauna. 

— Credeai că vreau să fug cu Michael... Niciodată! 

— N-aveam cum să ştiu lucrul acesta atunci şi a trebuit să 
grăbesc toate planurile pe care mi le făcusem ca să te readuc 
în viaţa mea, în loc să te fac să înţelegi încet, cu tandreţe, în 
decurs de câteva luni, că în relația noastră există mult mai 
mult decât bucuria contactului fizic. 

— Din fericire, plănuiseşi deja să mergi pe insulă. 

— Nu, nu plănuisem, recunoscu el cu o sclipire 
ştrengărească în priviri. Sigur, îi spusesem lui Stephanos că-l 
voi duce la mare, dar mă gândeam undeva mai aproape. Dar 
ca să fac să reînvie în sufletul tău amintiri plăcute... trebuia 
să fie Konstantinos, unde am fost atât de fericiţi. 

O bănuială încolți în mintea ei. 

— Şi povestea cu prietenul Spiridoulei? 

— Ah... Ei bine, tipul e grec, aşadar sunt convins că ar fi 
obiectat... Supoziția mea era logică. 

— Ce ticălos... 

— Sst! o opri el cu un sărut. Şi apoi, nu numai eu am 
complotat. Rolul covârşitor l-a avut fiul tău. Deşi şi eu 
plănuiam să te readuc la Andromeda, unde ţi-e locul, probabil 

mi-ar fi luat mult mai mult să reuşesc ceea ce el a reuşit 
imediat. 

— Dar n-ai spus că vrei s-o vinzi? 

— Am spus asta? întrebă el cu un zâmbet machiavelic. Da, 
poate s-ar fi ajuns şi la aşa ceva, dar obiectivul principal a 
fost să-ţi reanim sentimentele pentru această casă, în speranţa 
că-i va fi mai greu să stai departe de ea. 

Sapphira rămase tăcută un timp, savurând plăcerea infinită 
de a-l simți aproape. Mai era totuşi ceva ce dorea să 
lămurească. 

— Poate nu crezi, dar Lorna va fi foarte fericită când va 
auzi că ne-am împăcat. Ştiu că îți displăcea profund, dar nu- 
mi voia decât fericirea şi de fapt, şi-a dat seama chiar înaintea 
mea că încă te iubeam. Într-un fel, şi ea a complotat, la fel ca 
şi tine, căci mi-a făcut tot felul de cadouri cosmetice înainte 
de plecarea la Konstantinos, pentru a-mi redeştepta apetitul 
pentru romantism şi a mă face să arăt mai bine. 

— Înseamnă că-i datorez foarte mult, şi că am nedreptăţit- 
o. Oare şi Michael va fi la fel de fericit când va afla? 

— Eşti răutăcios! Nu, probabil nu va fi imediat, dar 
presupun că parte din atracţia pentru mine consta în faptul că 
eram foarte aproape de el şi vorbeam aceeaşi limbă. Nu l-am 
încurajat niciodată, Thane. Dacă a sperat altceva, a fost 
propria lui fantezie. Va trece uşor peste aceasta, sunt sigură. 

— Atena se va dovedi un teren mai propice pentru el decât 
Kethina, adăugă Thane, cu un aer nepăsător. Gândeşte-te câți 
turişti vin acolo şi, cu un restaurant care va avea în scurt timp 
un renume internaţional, va face o avere frumoasă! 

— Tu ai pus totul la cale! spuse ea, ridicându-se într-un cot 
şi privindu-l cu ochi mari, strălucitor. 

— Sapphy... 

— Nu, nu, recunoaşte, îşi continuă ea acuzaţia, cu un 
zâmbet jucându-i în privirea contrariată şi admirativă în 
acelaşi timp. 

— Este posibil să fi menţionat restaurantul într-o discuţie 
cu Nik Christianides, un hotelier pe care l-am întâlnit la unul 
din evenimentele la care a trebuit să particip. Era singur, 
pentru că soţia lui era în spital, urmând să nască, aşa că am 
stat mai mult de vorbă. Recunosc, a părut foarte interesat şi a 
spus că va merge acolo să vadă el însuşi, pentru că îşi dorea 
de mult timp o astfel de afacere. 

— Thane, cum ai putut? Ai vrut să scapi de amândoi, şi de 
el şi de Lorna. 

Dezvăluirea o uimea atât de mult, încât nu ştia dacă să râdă 
sau să plângă. 

— Mă faci să mă simt ca un membru al Mafiei. A fost doar 
o sugestie. Nu i-aş fi forțat să plece din Kethina nici dacă aş fi 
avut puterea s-o fac. Oh, mi-ar plăcea să-ți pot spune că 
recomandarea mea a fost în semn de recunoştinţă pentru 
prietenia față de tine, dar n-ar fi adevărat. Recunosc, am 
crezut că amândoi te influenţau împotriva mea şi n-aveam 
nevoie de duşmani chiar lângă casă. Îmi era şi aşa destul de 
greu, voiam să reaprind scânteia între noi şi uneori asta 
însemna să dau dovadă de cruzime faţă de tine, cum n-aş fi 
vrut, dar cum nu sunt cel mai răbdător dintre bărbaţi, n-aveam 
nevoie de un înger păzitor care să te ia sub aripa lui 
ocrotitoare şi să mi te zboare de sub nas tot timpul. 
Dumnezeule, Sapphy, ştiu că nu e tocmai etic, dar se spune că 
în dragoste şi în război totul e permis. Oricum, n-a fost 
decizia mea. Christianides a făcut oferta, dar decizia a 

aparținut în totalitate lui Michael West şi partenerului său. Şi 
apoi, n-au fost ademeniţi undeva la capătul pământului. Se 
ajunge imediat la Atena cu taxiul. 

— Da, dar e ceva mai departe de Kethina, totuşi... 

— Da. 

— Ah, Thane, ar trebui să fiu furioasă pe tine... 

— N-am vrut decât să iau locul Lornei în viaţa ta, să-ţi ofer 
eu sprijinul, prietenia şi înţelegerea de care ai nevoie. Poţi să 
mă ierți? 

Merita să-l facă să sufere puţin, aşa că se prefăcu că se 
gândeşte, în timp ce el o privea încordat. 

— Va fi Lorna bine primită, ca oaspete, în această casă? 

— Categoric, veni fără nicio ezitare răspunsul lui. Şi 
fratele ei, preferabil când va fi însoţit de logodnica sau soția 
lui, dacă asta doreşti. 

— Tot ce-mi doresc, în afară de copii, eşti tu, Thane. 

Cu atât mai mult, cu cât fusese la un pas de a-l pierde. 

Buzele lui fierbinți pecetluiră promisiunea că dorinţa îi era 
îndeplinită. 


Sfârşit 

Trimitem colete cu cărți pentru 
persoane juridice și fizice în orice zonă 
a țării, fără taxe poștale. 

Persoanele juridice pot achiziționa 


cărți și direct de la sediul firmei noastre 
din str. Panait Istrati, nr. 62, sector 1, 
București, beneficiind astfel de un rabat avantajos. 
Cei interesați pot telefona la numerele: 021.223.63.07; 
021.224.16.98. 


Ce este mai important pentru tine, fericirea 
copiilor tăi, sau propriile tale dorinţe? Sapphy 
ştia că nu exista decât un singur răspuns la 
întrebarea pe care soțul ei, de care era 
separată legal, i-o pusese. Ar fi făcut orice 
pentru fericirea gemenilor ei, pe care-i 
adora. Aşadar, nu putea refuza 
propunerea lui Thane, deşi neobișnuită, 
din moment ce-i dădea posibilitatea 
de-a fi în preajma copiilor. Dar cum va 
putea face față prezentei bărbatului 
iubit? 

